**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**04 ДҮГЭЭР САРЫН 13-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | **Хуралдааны товч тэмдэглэл:** | 1-4 |
| **2.** | **Хуралдааны дэлгэрэнгүй тэмдэглэл:**  | 5-60 |
|  | 1.**Байнгын хорооны тогтоолын төсөл** /Ойн тухай хуульд нэмэлт, өөрчлөлт оруулах тухай хуулийн төслийг хэлэлцүүлэгт бэлтгэх үүрэг бүхий ажлын хэсэг байгуулах тухай / | 5-6 |
| 2.**Байнгын хорооны тогтоолын төсөл** /04 дүгээр сарын хэлэлцэх асуудлын цаглавар батлах тухай/ | 6 |
| 3.Ус бохирдуулсны төлбөрийн тухай хуулийн хэрэгжилтийн талаарх Байгаль орчин, аялал жуулчлалын сайдын мэдээлэл сонсох | 6-37 |
|  | 4.Мал, амьтны эрүүл мэндийн тухай хуулийн хэрэгжилтийн талаарх хяналт шалгалт хийж, санал, дүгнэлт гаргах үүрэг бүхий ажлын хэсгийн санал, дүгнэлтийг хэлэлцэх | 38-60 |

***Монгол Улсын Их Хурлын 2022 оны хаврын ээлжит чуулганы***

***Байгаль орчин, хүнс, хөдөө аж ахуйн байнгын хорооны***

***04 дүгээр сарын 13-ны өдөр /Лхагва гараг/-ийн***

***хуралдааны товч тэмдэглэл***

Байгаль орчин, хүнс, хөдөө аж ахуйн байнгын хорооны дарга Х.Болорчулуун ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 10 цаг 40 минутад Төрийн ордны “Их засаг” танхимд эхлэв.*

*Томилолттой: Ц.Анандбазар, Т.Аубакир, Б.Бейсен;*

*Чөлөөтэй: Д.Өнөрболор.*

***Нэг.Байнгын хорооны тогтоолын төсөл*** /*Ойн тухай хуульд нэмэлт, өөрчлөлт оруулах тухай хуулийн төслийг хэлэлцүүлэгт бэлтгэх үүрэг бүхий ажлын хэсэг байгуулах тухай*/

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, референт С.Дунжидмаа, Хяналт шалгалт, үнэлгээний газрын Хяналт шалгалтын хэлтсийн зөвлөх С.Эрдэнэчимэг, референт Ц.Рэнцэнтогтох нар байлцав.

**Х.Болорчулуун: “**Ойн тухай хуульд нэмэлт, өөрчлөлт оруулах тухай хуулийн төслийг хэлэлцүүлэгт бэлтгэх үүрэг бүхий ажлын хэсэг байгуулах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 6

Татгалзсан: 8

Бүгд: 14

42.8 хувийн саналаар дэмжигдсэнгүй.

Улсын Их Хурлын гишүүн Х.Болорчулууны “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Х.Болорчулуун:** Улсын Их Хурлын гишүүн Х.Болорчулууны гаргасан горимын саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 5

Бүгд: 14

64.3 хувийн саналаар горимын санал дэмжигдлээ.

**Х.Болорчулуун:** “Ойн тухай хуульд нэмэлт, өөрчлөлт оруулах тухай хуулийн төслийг хэлэлцүүлэгт бэлтгэх үүрэг бүхий ажлын хэсэг байгуулах тухай” Байнгын хорооны тогтоолын төслийг батлах **санал хураалтыг дахин явуулъя.**

Зөвшөөрсөн: 8

Татгалзсан: 6

Бүгд: 14

57.1 хувийн саналаар Байнгын хорооны тогтоол батлагдлаа.

Ажлын хэсгийн ахлагчаар Улсын Их Хурлын гишүүн Т.Энхтүвшин, ажлын хэсгийн бүрэлдэхүүнд Улсын Их Хурлын гишүүн Б.Бат-Эрдэнэ, Г.Мөнхцэцэг, Б.Саранчимэг, Ц.Туваан нар орж ажиллахаар тогтов.

*Уг асуудлыг 10 цаг 51 минутад хэлэлцэж дуусав.*

***Хоёр.Байнгын хорооны тогтоолын төсөл*** */04 дүгээр сарын хэлэлцэх асуудлын цаглавар батлах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, референт С.Дунжидмаа, Хяналт шалгалт, үнэлгээний газрын Хяналт шалгалтын хэлтсийн зөвлөх С.Эрдэнэчимэг, референт Ц.Рэнцэнтогтох нар байлцав.

Байнгын хорооны дарга Х.Болорчулуун тогтоолын төслийн талаар танилцуулав.

Тогтоолын төсөлтэй холбогдуулан Улсын Их Хурлын гишүүн Ц.Туваан үг хэлэв.

**Х.Болорчулуун:** “Монгол Улсын Их Хурлын 2022 оны хаврын ээлжит чуулганы 04 дүгээр сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах **санал хураалт явуулъя.**

Зөвшөөрсөн: 9

Татгалзсан: 5

Бүгд: 14

64.3 хувийн саналаар Байнгын хорооны тогтоол батлагдлаа.

*Уг асуудлыг 10 цаг 52 минутад хэлэлцэж дуусав.*

***Гурав.Ус бохирдуулсны төлбөрийн тухай хуулийн хэрэгжилтийн талаарх Байгаль орчин, аялал жуулчлалын сайдын мэдээлэл сонсох***

Хэлэлцэж буй асуудалтай холбогдуулан Байгаль орчин, аялал жуулчлалын сайд Б.Бат-Эрдэнэ, Байгаль орчин, аялал жуулчлалын яамны Усны бодлого зохицуулалтын газрын дарга Г.Хоролмаа, Усны газрын дарга Ш.Мягмар нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, референт С.Дунжидмаа, Хяналт шалгалт, үнэлгээний газрын Хяналт шалгалтын хэлтсийн зөвлөх С.Эрдэнэчимэг, референт Ц.Рэнцэнтогтох нар байлцав.

Ус бохирдуулсны төлбөрийн тухай хуулийн хэрэгжилтийн талаарх мэдээллийг Байгаль орчин, аялал жуулчлалын сайд Б.Бат-Эрдэнэ танилцуулав.

Мэдээлэлтэй холбогдуулан Улсын Их Хурлын гишүүн Н.Наранбаатар, Б.Бат-Эрдэнэ, Б.Саранчимэг, Ж.Батжаргал, Ц.Туваан, Г.Мөнхцэцэг, О.Цогтгэрэл, Х.Болорчулуун нарын тавьсан асуултад Байгаль орчин, аялал жуулчлалын сайд Б.Бат-Эрдэнэ, Байгаль орчин, аялал жуулчлалын яамны Усны бодлого зохицуулалтын газрын дарга Г.Хоролмаа, Усны газрын дарга Ш.Мягмар нар хариулж, тайлбар хийв.

Улсын Их Хурлын гишүүн Б.Бат-Эрдэнэ, Н.Наранбаатар, Б.Саранчимэг, Ж.Батжаргал, Ц.Туваан, Х.Болорчулуун нар үг хэлэв.

Улсын Их Хурлын гишүүн Х.Болорчулуун Ус бохирдуулсны төлбөрийн тухай хуулийн хэрэгжилтийг шалгах ажлын хэсгийг байгуулах тухай горимын санал гаргав.

**Х.Болорчулуун:** Улсын Их Хурлын гишүүн Х.Болорчулууны гаргасан ажлын хэсэг байгуулах горимын саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 4

Бүгд: 13

69.2 хувийн саналаар горимын санал дэмжигдлээ.

Ажлын хэсгийн ахлагчаар Улсын Их Хурлын гишүүн Б.Саранчимэг, ажлын хэсгийн бүрэлдэхүүнд Улсын Их Хурлын гишүүн Н.Наранбаатар, Ц.Туваан нар орж ажиллахаар тогтов.

Улсын Их Хурлын гишүүдУс бохирдуулсны төлбөрийн тухай хуулийн хэрэгжилтийн талаарх Байгаль орчин, аялал жуулчлалын сайд Б.Бат-Эрдэнийн мэдээллийг сонсов.

*Уг асуудлыг 12 цаг 47 минутад хэлэлцэж дуусав.*

***Дөрөв.Мал, амьтны эрүүл мэндийн тухай хуулийн хэрэгжилтийн талаарх хяналт шалгалт хийж, санал, дүгнэлт гаргах үүрэг бүхий ажлын хэсгийн санал, дүгнэлтийг хэлэлцэх***

Хэлэлцэж буй асуудалтай холбогдуулан Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын Мал эмнэлгийн бодлогын асуудал хариуцсан ахлах шинжээч Х.Алтангэрэл, Хүнсний аюулгүй байдал, хөдөө аж ахуйн хяналтын газрын дарга Т.Балжинням, мөн газрын Хөдөө аж ахуйн хяналтын хэлтсийн дарга Г.Батжаргал, Мал эмнэлгийн ерөнхий газрын дарга Д.Батчулуун, мөн газрын ахлах байцаагч Л.Нямхүү, Мал амьтны эрүүл мэндийг хамгаалах газрын дарга Т.Тунгалаг, “Биокомбинат” ТӨХХК-ийн зөвлөх эмч Б.Нарангэрэл нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, референт С.Дунжидмаа, Хяналт шалгалт, үнэлгээний газрын Хяналт шалгалтын хэлтсийн зөвлөх С.Эрдэнэчимэг, референт Ц.Рэнцэнтогтох нар байлцав.

Мал, амьтны эрүүл мэндийн тухай хуулийн хэрэгжилтийн талаарх хяналт шалгалт хийж, санал, дүгнэлт гаргах үүрэг бүхий ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн Ж.Бат-Эрдэнэ танилцуулав.

*Улсын Их Хурлын гишүүн Г.Мөнхцэцэг 13 цаг 01 минутаас 13 цаг 15 минут хүртэл хуралдааныг даргалав.*

Ажлын хэсгийн санал, дүгнэлттэй холбогдуулан Улсын Их Хурлын гишүүн Ж.Батжаргал, Н.Наранбаатар, Б.Бат-Эрдэнэ, Г.Мөнхцэцэг, Ц.Туваан, Х.Болорчулуун нарын тавьсан асуултад ажлын хэсгийн ахлагч, Улсын Их Хурлын гишүүн Ж.Бат-Эрдэнэ, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын Мал эмнэлгийн бодлогын асуудал хариуцсан ахлах шинжээч Х.Алтангэрэл, Мал эмнэлгийн ерөнхий газрын дарга Д.Батчулуун нар хариулж, тайлбар хийв.

Улсын Их Хурлын гишүүн Н.Наранбаатар, Ж.Батжаргал, Г.Мөнхцэцэг, Х.Болорчулуун нар үг хэлэв.

Байнгын хорооны дарга Х.Болорчулуун “Мал, амьтны эрүүл мэндийн тухай хуулийн хэрэгжилтийг хангах зарим арга хэмжээний тухай” тогтоолын төслийн талаар танилцуулав.

**Х.Болорчулуун:** “Мал, амьтны эрүүл мэндийн тухай хуулийн хэрэгжилтийг хангах зарим арга хэмжээний тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 9

Татгалзсан: 4

Бүгд: 13

69.2 хувийн саналаар Байнгын хорооны тогтоол батлагдлаа.

Байнгын хорооны хуралдаанаар 4 асуудал хэлэлцэв.

Хуралдаан 3 цаг 32 минут үргэлжилж, 19 гишүүнээс 15 гишүүн хүрэлцэн ирж, 78.9 хувийн ирцтэйгээр 14 цаг 12 минутад өндөрлөв.

**Тэмдэглэлтэй танилцсан:**

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА Х.БОЛОРЧУЛУУН

**Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**04 ДҮГЭЭР САРЫН 13-НЫ ӨДӨР / ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Х.Болорчулуун:** Байнгын хорооны эрхэм гишүүдийн энэ өдрийн амар амгаланг айлтгая. Байнгын хорооны гишүүдийн олонх хүрэлцэн ирж, хуралдааны ирц 52.6 хувьтай болсон тул хуралдааныг нээснийг мэдэгдье. Байнгын хорооны хуралдаанаар хэлэлцэх асуудлыг танилцуулах танилцуулъя.

Нэгт, Ойн тухай хуульд нэмэлт, өөрчлөлт оруулах тухай хуулийн төслийг Улсын Их Хурлын чуулганы хуралдааны хэлэлцүүлэгт бэлтгэх үүрэг бүхий ажлын хэсгийн хэсгийг байгуулах тухай байнгын хорооны тогтоолын төсөл.

Монгол Улсын Их Хурлын 2022 оны намрын ээлжит чуулганы 2022 оны дөрөвдүгээр сард Байгаль орчин, хүнс, хөдөө аж ахуйн байнгын хорооноос хэлэлцэх асуудлын цаглавар батлах тухай байнгын хорооны тогтоолын төсөл.

Гуравт нь Хаврын тариалалтын бэлтгэл ажлын талаар Хүнс, хөдөө аж ахуй, хөнгөн үйлдвэрийн сайдын мэдээлэл сонсох. Өнөөдөр тариаланчдын зөвлөгөөн, агрономичдын зөвлөгөөн ингээд давхцаж байгаа тул Хүнс, хөдөө аж ахуйн сайд чөлөө авсан байгаа гэдгийг хэлье. Агрономичдын зөвлөгөөн, тариаланчдын зөлөвлөгөөн, тийм.

Дөрөвт нь Ус бохирдуулсны төлбөрийн тухай хуулийн хэрэгжилтийн талаарх Байгаль орчин, аялал жуулчлалын сайдын мэдээлэл сонсох.

Тавт нь Мал, амьтны эрүүл мэндийн тухай хуулийн хэрэгжилтийн талаарх хяналт шалгалт хийж, санал, дүгнэлт гаргах үүрэг бүхий ажлын хэсгийн дүгнэлт, Мал, амьтны эрүүл мэндийн тухай хуулийн хэрэгжилтийг хангах зарим арга хэмжээний тухай байнгын хорооны тогтоолын төсөл.

Ийм асуудлуудыг өнөөдөр хэлэлцэнэ. Хэлэлцэх асуудлын талаар саналтай гишүүн байна уу? Айн, хасагдаж байгаа.

Нэгдүгээр асуудал, **Ойн тухай хуульд нэмэлт, өөрчлөлт оруулах тухай хуулийн төслийг Улсын Их Хурлын чуулганы хуралдааны хэлэлцүүлэгт бэлтгэх үүрэг бүхий ажлын хэсэг байгуулах тухай Байнгын хорооны тогтоолын хэлтсийг хэлэлцэж эхэлье.**

 Байнгын хорооны тогтоолын төсөлтэй холбогдуулан асуулт асуух гишүүн байна уу ? Тогтоолын төсөл тараасан байгаа биз дээ? Ойн тухай хуульд, ажлын хэсэг байгуулна. Энэ ойн тухай хуулийн нэмэлт өөрчлөлтийн ажлын хэсгийн ахлагчаар хэн болох саналтай байна. Энхтүвшин гишүүнээр ажлын хэсэг ахлагчийг томилъё, саналыг хүлээж авлаа. Энхтүвшин гишүүн, Б.Саранчимэг гишүүн хоёр саналаа гаргаж ажлын хэсгийн алхагчаар. Тэгвэл санал хураалт явуулах уу?

**Х.Болорчулуун:** Энхтүвшин саналаа хэлье.

**Т.Энхтүвшин:** Энэ Ойн тухай хуулийн ажлын хэсгийн ахлагчаар намайг томилбол, би ахлаад явахад бэлэн байна.

**Х.Болорчулуун:** Энхтүвшин гишүүнээр ажлын хэсгийн ахлагчийг сонгоё гэснийг дэмжье. Дөрвөн гишүүнд хэн орох уу? Ойн ажлын хэсэгт Б.Бат-Эрдэнэ гишүүн, Мөнхцэцэг, Саранчимэг, Туваан. Ийм дөрвөн гишүүнээр Энхтүвшин ахлагчтай Саранчимэг, Туваан, Мөнхцэцэг, Б.Бат-эрдэнэ гишүүн ингээд ажлын хэсгийн бүрэлдэхүүнийг баталъя, дэмжих саналт хураалт явуулъя. Санал хураалт. Саяын санал хураалтыг хүчингүй болгоё. Хүчингүй болохыг дэмжье гэсэн санал хураалт.

Ажлын хэсгийг баталъя, баталъя гэсэн саналын томьёоллоор санал хураалт явуулъя. Баталъя гэсэн санал хураалтыг.

Ажлын хэсэг байгуулах санал хураалт 57 хувиар дэмжигдлээ.

Хоёрт нь **Монгол Улсын Их Хурлын 2022 оны намрын ээлжит чуулганы 22 оны дөрөвдүгээр сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тухай Байнгын хорооны тогтоолын төсөл.** Түрүүчийн өнгөрсөн долоо хоногт батлах байсан. Ер нь эхний долоо хоногт батлах ёстой л доо, чуулган давхцаад хойшлогдсон, тэх. Баталъя гэсэн, цаглавартай холбогдуулан санал Ц.Туваан гишүүн гаргая.

**Ц.Туваан:** Энэ дээр нөгөө Хүнсний тухай хуулийн хэрэгжилтийг хянах ажлын хэсэг ажиллаад Байнгын хорооны тогтоол гараад явчихсан. Тэр дотор хугацаатай юунууд гурван сарын 15-н гээд чуулган нээх дээр орох ийм чухал эрэлтэд суурилсан бодлого энэ тэр гээд хөдөө аж ахуйн яамтай холбоотой үүргүүд өгсөн байгаа. Тэрийг энэ сард хэлэлцээд, асуудалд оруулаад явах тийм санал гаргаж байна. Тэгэхээр тэрийг нь цаглаварт оруулж өгнө үү гээд.

**Х.Болорчулуун:** Туваан гишүүнээ түүнийг заавал цаглаварт оруулахгүйгээр өөрийн чинь саналаар хэлэлцэх суудлын дараалалд оруулаад явуулж болно гээд хэлье. Тэгвэл хэлэлцэх асуудлын цаглаврыг баталъя гэсэн санал хураалт явуулъя. Санал хураалт, Хэлэлцэх асуудлын цаглавар батлах санал хураалт 64.3 хувиар батлагдлаа дэмжигдлээ.

Гуравдугаар асуудал. **Ус бохирдуулсны төлбөрийн тухай хуулийн хэрэгжилтийн талаар Байгаль орчин, аялал жуулчлалын сайдын мэдээ сонсох.** Яамныхыг оруулаарай, Байгаль орчин, аялал жуулчлалын яамны нөхдийг оруулаарай.

Сайдын мэдээлэлтэй холбогдуулан холбогдох яам, газрын ажлын хэсгийнхэн ирсэн байна. Ажлын хэсэг Б.Бат-Эрдэнэ Байгаль орчин, аялал жуулчлалын сайд, Ш.Мягмар Усны газрын дарга, Г.Хоролмаа Усны Бодлого зохицуулалтын газрын дарга. Ийм бүрэлдэхүүнтэй ажлын хэсэг байна.

Ус, бохирдуулсны төлбөрийн тухай хуулийн хэрэгжилтийн талаар Байгаль орчин, аялал жуулчлалын сайд Б.Бат-Эрдэнэ танилцуулна. Гурван номер.

**Б.Бат-Эрдэнэ:** Байнгын хорооны дарга болон Улсын Их Хурлын эрхэм гишүүд ээ,

Ус бохирдуулсны төлбөрийн тухай хуулийн хэрэгжилтийн талаарх танилцуулгыг та бүхэндээ хийе.

Улсын Их Хурлаар Ус бохирдуулсны төлбөрийн тухай хуулийг 2012 онд баталж, 2019 онд нэмэлт өөрчлөлт оруулсан. Тус хуулийн нэмэлт, өөрчлөлтөөр усны нөөцийг бага бохирдуулбал бага, их бохирдуулбал их төлөх зарчмыг баримтлан хаягдал усаа стандартад нийцүүлэн цэвэрлэж байгаа иргэн, аж ахуйн нэгж, байгууллагын үйл ажиллагааг бодлогоор дэмжих асуудлыг тодорхой тусгаж өгсөн. Тухайлбал хаягдал усыг цэвэрлэх байгууламж ашиглан хаягдал усны стандартын түвшинд хүртэл цэвэрлэж байгаа нь тогтоогдсон бол цэвэрлэх байгууламжид суурилуулан ашигласан өдрөөс эхлэн 3 жилийн хугацаанд төлбөрөөс чөлөөлөхөөр зааж өгсөн.

Ус бохирдуулсны төлбөрийн тухай хуулийг хэрэгжүүлэхийн тулд уг хуульд нийцүүлэн Засгийн газрын 1 тогтоол, Засгийн газрын гишүүдийн хамтарсан 4 тушаал, Байгаль орчин аялал жуулчлалын сайдын 5 тушаал, усны чанарын 5 стандарт зэрэг 15 эрх зүйн актыг мөрдөн ажиллаж байна.

Өөрөөр хэлбэл, тус хуулийг дагалдан гарах эрх зүйн баримт бичгүүд бүрэн батлагдаж гарсан. Улсын хэмжээнд 130 гаруй хаягдал ус цэвэрлэх байгууламж байгаагаас хэвийн ажиллагаатай 51, хагас ажиллагаатай 27, огт ажиллагаагүй 47 хаягдал ус цэвэрлэх байгууламж жилд 120 орчим сая метр куб хаягдал усыг байгальд шууд нийлүүлж байна.

Цэвэрлэх байгууламжийн урсгал засвар хийгдэхгүй удаж, ашиглалтын горим хангагдахгүй хаягдал усыг дахин дамжуулан өнгөрүүлдэг цэг болж байгаа нь хөрс, ус бохирдох үндсэн нөхцөл болж байсан.

Сүүлийн жилүүдэд Барилга хот байгуулалтын, Бүгд Найрамдах Хятад Ард улсын хөнгөлөлттэй зээлийн хөрөнгө оруулалтаар Улаанбаатар хотод хоногт 250 метр куб хүчин чадалтай шинэ Төв цэвэрлэх байгууламжийг барьж ашиглалтад оруулахаар ажиллаж байгаа бөгөөд барилга угсралтын ажил өнөөдрийн байдлаар 40 хувийн гүйцэтгэлтэй явагдаж байна.

Мөн Азийн хөгжлийн банкны хөнгөлөлттэй зээлийн хүрээнд 10 аймаг, Бүгд Найрамдах Польш улсын нөхцөлд зээлийн хөрөнгөөр 5 аймаг, сумын хөгжил, инженерийн дэд бүтцийн төсөл, арга хэмжээний хүрээнд 19 аймгийн 59 сум, шинэ суурьшлын бүсэд баригдах ахуйн бохир ус цэвэрлэх байгууламжид баригдах цэвэрлэх байгууламжуудын зураг төслийг боловсруулан барилга угсралтын ажил эхлээд байна.

Түүнчлэн Мянганы сорилтын сангийн хоёрдугаар компакт гэрээгээр үзүүлж байгаа буцалтгүй тусламжаар Төв цэвэрлэх байгууламжаас хоногт 50 метр куб усыг гүн боловсруулж гурав, дөрөвдүгээр дулааны цахилгаан станцын техникийн өргөлтөд ашиглахаар төсөл хөтөлбөрүүд эхлээд байна.

Төсөл хэрэгжсэнээр Туул голын бохирдлыг бууруулахаас гадна өдөрт 50 метр куб усыг дахин ашиглаж, жилдээ 17-18 сая метр куб цэвэр усны нөөцийг хэмнэх боломж бүрдэх юм.

Ус бохирдуулсны төлбөрийн тухай хууль хэрэгжиж зөвхөн хот, суурин газар гэлтгүй манай орны томоохон ус ашиглагч аж ахуй нэгж байгууллагуудаас ноогдох төлбөрийг төлөх, усны бохирдлыг бууруулах чиглэлээр тодорхой ахиц дэвшил гарч байна.

2021 оны байдлаар улсын хэмжээнд 594.8 сая метр куб ус ашигласан бөгөөд нийт ус хэрэглээний 7 хувийг эзэлж байгаа цахилгаан, дулаан, уур үйлдвэрлэх чиглэлээр үйл ажиллагаа явуулж байгаа нийт 7 дулааны цахилгаан станц 2020 онд хаягдал усны төлбөрт 84.2 сая төгрөг, 2021 нэгэн оны нэгдүгээр улирлын байдлаар 17.1 сая төгрөг буюу улсын төсөвт нийтдээ 88.3 сая төгрөгийг төвлөрүүлээд байна.

Мөн нийт бус хэрэглээний 19 хувийг эзэлж байгаа уул уурхайн салбарын ашиглагчид ус бохирдуулсны төлбөрийг төлж байна. Жишээлэх юм бол “Эрдэнэт” төрийн өмчит үйлдвэрийн газар, компани 2020 онд улсын төсөвт 390.3 сая төгрөг, 2021 онд ус бохирдуулсны 644.5 сая төгрөгийг төлсөн. “Петрочайна Дачин Тамсаг” ХХК компанийн 21-р талбайд 2020 онд ус бохирдуулсны төлбөр 54.9 сая төгрөг, 2021 онд зөвхөн 2.6 сая төгрөг, 19-р талбайд 2020 онд ус бохирдуулсны төлбөр 26.6 сая төгрөг, 2021 онд 921 мянган төгрөгийг төлсөн байна.

Харин “Оюу Толгой” ХХК компанид 2020 онд ус бохирдуулсны төлбөрт 4.5 тэрбум төгрөг ногдуулснаас Ус бохирдуулсны төлбөрийн тухай хуулийн 8-р зүйлийн 8.1.2 дахь хэсгийг үндэслэн цэвэршүүлж эргүүлэн ашигласан хаягдал усны төлбөр болох 4 тэрбум төгрөгийг чөлөөлж 501.8 сая төгрөг, 2021 онд 4.7 тэрбум төгрөг ногдуулснаас цэвэршүүлж эргүүлэн ашигласан хаягдал усны төлбөр болох 4.1 тэрбум төгрөгийг чөлөөлж, 551.4 сая төгрөгийг улсын төсөвт тус тус төвлөрүүлэхээр төлбөрийг оногдуулсан.

Гэтэл “Оюу Толгой” ХХК компани хөрөнгө оруулалтын гэрээг 2009 онд байгуулснаас хойш шинээр бий болсон татвар гэдэг шалтгаанаар ус, бохирдол, усны төлбөрийг төлөхгүй байна.

Учир нь Ус бохирдуулсны төлбөрийн тухай хуулийн 2012 онд батлагдаж, 19 онд нэмэлт өөрчлөлт оруулснаар Монгол улсын хэмжээнд мөрдөгдөж эхэлсэн.

Мөн “Оюу Толгой”-н хөрөнгө оруулалтын гэрээний 6.14-т, хөрөнгө оруулагч уул уурхайн ашиглалтад оруулах, олборлолт хийх зориулалтаар ашигласан, зайлуулсан, гадаргын болон гүний усны төлбөрийг тухайн үед мөрдөгдөж байгаа Ус, рашааны нөөц ашигласны төлбөрийн тухай хуульд заасан хувь хэмжээгээр тооцож төсөвт төлөх бөгөөд усны төлбөрийг хөрөнгө оруулагчийн албан татвар ногдох орлогоос хасаж тооцох ба хөрөнгө оруулагчийн ус ашиглах нөхцөлүүд нь дотоод, гадаадын бусад ус ашиг ашиглагчидтай адил байх заалт хэрэгжихгүй байна.

Нийт ус хэрэглээний 57 хувийг эзэлж байгаа мал аж ахуй, газар тариалангийн салбар болон 14 хувийг эзэлж байгаа хүн ам, хот суурин газрын ахуйн бохир усыг цэвэрлэдэг болон төсвөөс санхүүждэг, эрүүл мэнд, боловсрол, халамжийн үйл ажиллагаа эрхэлдэг аж ахуйн нэгж, байгууллагын хаягдал усны стандарт, тогтоосон норм, нормавитыг хангаж ажилласан тохиолдолд төлбөрөөс 100 хувь хөнгөлж байгаа болно.

2020 онд боловсролын 790, эрүүл мэндийн 230, халамжийн 8, нийтийн аж ахуй, 28 аж ахуйн нэгж байгууллагыг хаягдал усны стандарт тогтоосон норм, нормативыг хангаж ажилласан гэсэн үндэслэлээр төлбөрөөс чөлөөлсөн.

2021 онд боловсролын 144, эрүүл мэндийн 39, халамжийн 1, нийтийн аж ахуйн 8 байгууллага хаягдал усны стандарт тогтоосон норм, нормативыг хангаж ажилласан гэдэг үндэслэлээр төлбөрөөс чөлөөлөөд байна.

Ус бохирдуулсны төлбөрт 2020 онд 13.1 тэрбум төгрөг, 2021 онд 1.1 тэрбум төгрөгийг ноогдуулж улсын төсөвт 2020 онд 49.3 сая төгрөг, 2021 онд 579.4 сая төгрөг, 2022 оны нэгдүгээр улирлын байдлаар 192.7 сая төгрөгийн орлого төвлөрсөн байна. Одоогийн байдлаар 821.4 сая төгрөгийг улсын төсөвт төвлөрүүлээд байна.

Улсын төсөвт Ус бохирдуулсны төлбөрийн орлого 2020 онд 49.3 сая төгрөг, 2021 онд 579.4 сая төгрөг, 2022 оны нэгдүгээр улирлын байдлаар 192.7 төгрөгийн орлого төвлөрсөн боловч Байгаль орчин, уур амьсгалын санд төвлөрөөгүй тул усны нөөцийг хамгаалах, усны бохирдлыг арилгах, хяналт шинжилгээ хийх, нөхөн сэргээх арга хэмжээнд зарцуулах ба орлогын 50-аас доошгүй хувийг цэвэрлэх байгууламжийг шинэчлэх, засвар үйл ажиллагаанд зарцуулагдахгүй байна. Жишээ нь 2020 онд бол дулааны гуравдугаар цахилгаан станц төрийн өмчит хувьцаат компанийн хаягдал усны төлбөрийн тооцоо, усны нөөцөд учруулсан хохирлын үнэлгээг тооцсон 75.5 сая төгрөгийг ноогдуулж ажилласан.

Гэвч усны нөөцөд учруулсан хохирлын нөхөн төлбөрийн орлого Мэргэжлийн хяналтын газрын дансанд төвлөрсөн. Иймээс цаашид ус бохирдуулсны төлбөрийг тооцдог тусгай программ хангамжтай болгох, хаягдал усыг тоолууржуулах ажлыг эрчимжүүлэх, хаягдал усанд шинжилгээ хийх, лабораторийг итгэмжлэх, хамрах хүрээг өргөтгөн хаягдал усны стандартад заасан үзүүлэлтүүдийг бүрэн шинэчлэх, техникийн болон хүний нөөцийн чадавхыг бүрдүүлэх зэрэг асуудлуудыг яаралтай шийдвэрлэх, ус бохирдуулсны төлбөр, төсөвт төвлөрүүлсэн хөрөнгийг цэвэрлэх байгууламжийн шинэчлэл, засвар үйлчилгээнд зарцуулах нэн шаардлагатай байна.

Байгаль орчин, аялал жуулчлалын яамнаас Ус бохирдуулсны төлбөрийн тухай хуулийн хэрэгжилтийг хангах явцад Усны тухай болон Байгалийн нөөц ашигласны төлбөрийн тухай хууль, түүнд нийцүүлэн гаргасан зарим дүрэм журмыг өөрчлөхөөс, шинэчлэхээс өөр аргагүй байдалтай болсон байна.

Тухайлбал Усны тухай хуулийн нэр томьёоны тодорхойлолт ус ашиглагч, ус хэрэглэгчийг нарийвчлан зааж өгөх. Байгалийн нөөц ашигласны төлбөрийн тухай хуулийн 2-р зүйлд усны нөөц ашигласны төлбөрөөс чөлөөлөх, хөнгөлөх нөхцөлд хүн амын унд, ахуйн хэрэгцээнд гэж заасан үндэслэлийг ашиглан үйлдвэр, уурхайн ажиллагсдын ундны усны төлбөрөөс чөлөөлж байна.

Гэтэл тухайн үйлдвэр, уурхай, аж ахуйн нэгж нь ашиг олох зориулалтаар иргэнийг ажиллуулдаг бөгөөд ажилчид нь тухайн үйлдвэрлэлийн салшгүй нэгэн хэсэг байдаг тул ажилчдын унд, ус, ахуйн хэрэглээний төлбөрийг чөлөөлж байгаа нь үндэслэлгүй гэж үзэж байна.

Ус, рашааны нөөц ашигласны төлбөрийн орлого жилдээ 45.1- 48.1 тэрбум төгрөгийг улсын болон орон нутгийн төсөвт төвлөрдөг. Байгалийн нөөц ашигласны төлбөрийн тухай хуулийг үндэслэн усны нөөц ашигласны төлбөрийн болон хөнгөлөлтийн хувь хэмжээг тогтоох, ашиглалтын зориулалтыг тооцох итгэлцүүрийг Засгийн газрын 2013 оны 326, 327 дугаар тогтоолоор баталсан.

Тус тогтоолоор Усны нөөц ашигласны төлбөрийн хувь хэмжээг хуульд заасан доод хэмжээгээр хязгаараар тогтоосон. Харин хүн амын унд, ахуйн зориулалтаар ашигласан ус нь төлбөрийн дээд, доод хязгаарыг хуулиар тогтоосон хэдий ч Засгийн газрын энэхүү тогтоолд төлбөрийн хувь хэмжээг оруулаагүй байна.

Усны зохисгүй хэрэглээг өөрчилж, зүй зохистой хэрэглэх, үр ашигтай ашиглах, бохирдлыг бууруулах, усыг цэвэршүүлэн дахин ашиглах чиглэлээр дэлхий нийтэд хэрэглэж буй дэвшилтэт техник, технологийг нэвтрүүлэх, нутагшуулахад хөрөнгө оруулалт хийх, усны хэмнэлттэй сан ашиглах, санхүүжилтийн механизмыг боловсронгуй болгохын тулд усны нөөц ашигласны төлбөрийн хэмжээг нэмэгдүүлэх шаардлага зүй ёсоор тавигдаж байна.

 Байгалийн нөөц ашигласны төлбөрийн тухай хуулийн 15-р зүйлийн 15.1 дэх хэсэгт хүн амын унд, ахуйн зориулалтаар ашигласан унд, усны шоо метр тутамд төлбөрийн хязгаарыг гадаргын уснаас 1-10 хувь, газрын доорх усанд 5-20 хувь, ашигт малтмал олборлох, баяжуулах, зэсийн баяжмал, хайлуур жонш баяжуулахад төлбөрийн хязгаарыг гадаргын усанд 10-50 хувь, газрын доорх усанд 20-70 хувь байхаар дээд, доод хязгаарыг зааж өгсөн байдаг.

Энэхүү тогтоолын нэмэлт, өөрчлөлт оруулах төсөлд хүн амын унд, ахуйн зориулалтын ашигласан усны шоо метр тутамд хуульд заасан төлбөрийн хэмжээний доод хязгаараар буюу гадаргын усанд 5 хувь, газрын доорх усанд 10 хувь, гадаргын усанд ашигт малтмал олборлох, зэсийн баяжмал, хайлуур жонш баяжуулахад 10 хувь байсныг 25 хувь, усыг шавхан зайлуулах 10 хувь байсныг 15 хувь гадаргын усанд хүн амын унд, ахуйн зориулалтаар ашигласан усны шоо метр тутамд 10 хувь, ашигт малтмал олборлох, зэсийн баяжмал, хайлуур жонш баяжуулахад 20 байсныг 35, усыг шавхан зайлуулахад 15 хувь байсныг 20 хувь болгохоор төлөвлөж тооцоо судалгааг хийж байна. Тухайлбал “Оюу Толгой”-н төслийн хүрээнд 1 метр куб усны экологи эдийн засгийн үнэ өнөөдөр 959 төгрөг байгаа бөгөөд уг үнэлгээг 35 хувь болгож нэмэгдүүлэхэд 1678 төгрөг, 50 хувь болгож нэмэгдүүлэхэд 2397 төгрөг, хуулийн дээд хязгаар буюу 70 хувь болж нэмэгдүүлэхэд 1 метр куб усны үнэ 3356 төгрөг болж нэмэгдэхээр байна.

“Петрочайна Тамсаг” компанийн хувьд өнөөдөр 1 метр куб усыг 1184 төгрөгөөр тооцож төлдөг. 35 хувь болгож өөрчлөхөд 2072 төгрөг, 50 хувь болгож өсгөхөд 1 метр куб усанд 2775 төгрөг төлөх судалгаа гарсан байна.

Усны нөөцийн төлбөрийн хувь хэмжээг Байгалийн нөөц ашигласны төлбөрийн тухай хуулийн дагуу 35 болгон нэмэгдүүлэн тооцож үзэхэд нийт уул уурхайн салбарын аж ахуйн нэгжийн борлуулалтын орлогын 0.09-1.2 хувийг эзлэх бөгөөд энэ үйлдвэр, уурхайн үйл ажиллагаанд, эрхлэгчдэд эдийн засгийн хувьд бол дарамт үүсэхээргүй гэж Байгаль орчин, аялал жуулчлалын яамнаас үзэж байна.

Байгаль орчин, аялал жуулчлалын яамны хувьд Усны тухай, ус бохирдуулсны төлбөрийн тухай болон холбогдох хууль, журмыг хэрэгжүүлэх ажлыг шуурхай зохион байгуулж, усны үнэ цэнийг нэмэгдүүлэх, хаягдал усыг цэвэрлэж дахин ашиглах, эргүүлэн ашиглах бодлогыг дэмжих, үр ашигтай хэрэглээг төлөвшүүлэх, усыг хэмнэх, хаягдал усыг цэвэрлэх, дахин ашиглах техникийн нөхцөл, стандартыг дэвшилтэт технологи, шинжлэх ухааны ололтод тулгуурлан боловсруулж, хэрэгжилт тавьж ажиллах болно.

Анхаарал хандуулсан та бүхэндээ баярлалаа. Танилцуулгаа хийж дууслаа.

**Х.Болорчулуун:** Сайдын илтгэлтэй холбогдуулан асуулт асуух гишүүд нэрсээ өгнө үү. Цогтгэрэл гишүүнээр асуултыг тасалъя, асуух асуулт. Наранбаатар гишүүн асуулт асууя.

**Н.Наранбаатар:** Та бүхэнд энэ өдрийн мэнд хүргэе. Сайдын мэдээллийг сонслоо. Ер нь товч тодорхой мэдээлэл байна. Эндээс харж байхад ер нь бид усныхаа тухай хууль тогтоомжуудыг эргэж харахгүй бол ерөөсөө болохоо байчихсан юм байна. Ер нь бүхэлд нь усны талаар гарсан, Засгийн газрын тогтоолууд ч байна, Байгаль орчны сайдын тушаалууд байна, хуулиуд байна. Тэгээд эд нар маань ерөөсөө байж болох хамгийн доод хэмжээгээр нь нэгдүгээрт тогтоосон байдаг юм байна.

Хоёрт нь гэвэл баахан чөлөөлчихсөн байдаг юм байна ерөөсөө. Тэгэхээр энэ, жишээ нь “Оюу Толгой” компани 20 онд усны ус бохирдуулсны төлбөрт 4.5 төгрөг ногдуулснаас тэгээд л чөлөөлөгдөж явсаар байгаад 4 тэрбум нь чөлөөлөгдөж байгаа байхгүй юу. 21 онд 4.7 ногдуулагдаж байгаа юм. Тэгээд чөлөөлөгдөөд 4.7 ноогдоод 4.1 нь чөлөөлөгдөх жишээтэй. Энэ чинь бүр 99 хувиар бараг чөлөөлөөд хаясан.

Дээрээс нь “Оюу Толгой” компанийн хувьд бас унд, ахуйн уснаас бас чөлөөлөгдчихсөн. Тэр тэнд чинь кэмп дээр 8000 хүн бол тогтмол байгаа шүү дээ. Тэгээд 8000 хүний усны хэрэглээ, хоол унднаас өгсүүлээд л ахуйн хэрэглээ, бүх хэрэглээ бүгд чөлөөлөгдчихсөн. Хажууд нь байгаа Ханбогд сумынхан болохоор усаа худалдаж аваад байдаг, ард түмэн. Тэгтэл тэр том ашиг олж байгаа уурхайнууд маань чөлөөлөгдчихсөн гээд, ингээд ерөөсөө энийг эргүүлж, эргэж ер нь усныхаа хууль тогтоомж дээр бид яаралтай ерөөсөө анхаарал хандуулахгүй бол болохгүй юм байна. Байнгын хорооноос байдаг юм уу? Ер нь энэ ажлын хэсэг байгуулагдаж энэ устай холбоотой хууль тогтоомжуудыг судалж, санал, дүгнэлт гаргах ажлын хэсэг байгуулмаар юм уу? Тэгээд цаашдаа энэ дээр бид ерөөсөө онцгой анхаарахгүй бол бол болохгүй байна. Тухайлах юм бол энэ сайдын мэдээлэл байж байна л даа. Жоохон нэмэгдүүлээд л 35 хувь болгоод ингэхэд л нийт борлуулалтын орлогынх нь 0.09-1.2 хувь болж байна гэж байгаа байхгүй юу. Ер нь бол дэлхий нийтийн жишиг байгаа шүү дээ. Нийт борлуулалтын орлогын 3 хувь байхад бол асуудал байхгүй. Ер нь дэлхийн дунджаараа тийм л байгаа. Тэгэхээр манайхыг нэмэгдүүлээд, нэмэгдүүлээд 1 хувь л байна шүү дээ. Тийм учраас энэ 35 хувь байх юм уу, өшөө хэдэн хувь байх юм. Нэлээн тооцоотой судлаад ингэж явах юм бол цаашдаа бид усныхаа төлбөрийг гүйцэд авах, усаа хэмнэх, усаа эргүүлж ашигладаг болох ийм дадал хэвшил рүү бас явах байх гэж бодож байгаа юм.

Тэгээд энэ дээр жишээ нь түрүүний энэ ногдсон ус бохирдуулсны төлбөрөө авах, унд, ахуйн усны төлбөрөө авах, энэ өнгөрсөн хугацаануудыг ногдуулалт авах тийм арга зам ер нь бий юу гэж яамныхнаас асуумаар байна. Энэ нэгэнтээ хууль нь ингээд сүүлд нь орсон учраас боломжгүй гээд ингээд хаачхаж байгаа юу, аль эсвэл ямар нэгэн хууль тогтоомж, гэрээнд өөрчлөлт оруулах гарц гаргалгаа байна уу? Ер нь энийг нөхөөд авчих тийм ямар боломж байна вэ? Судалж үзэв үү гэж асууя.

**Х.Болорчулуун:** Наранбаатар гишүүн асуулт тавилаа. Үнэхээр говийн ус гэдэг бол алттай дүйцэх хэмжээнийхээ “Оюу Толгой” гэхэд сая ярилаа. Секунд нь 900 литр ус хэрэглэдэг, тэгээд ус бохирдуулсны төлбөрийг гээд 90 гаруй хувиар нь төлөхгүйгээр цайруулчихна. Яг үнэндээ эргээд тийм саарал усыг ашигладаг юм уу, Энэ дээр нь хяналт дээр танайхан хэр тавьдаг юм? Ингээд үндсэндээ ус бохирдуулчхаад, ашиглачхаад төлөхгүй байгаа явдлыг ингээд хараад суугаад байх юм уу? Энэ гүйцэтгэх засаглал бас энэ дээр хяналт тавих ажиллах ёстой. Байгаль орчин, аялал жуулчлалын яам бол хүчтэй ажиллах ёстой. Бас шинэ сайд, шинэ бүрэлдэхүүнтэй ч болсныг хэлэхэд.

Бат эрдэнэ сайд хариулъя асуултад, Усны газрын дарга Ш.Мягмар хоёр номер.

**Ш.Мягмар:** Наранбаатар гишүүний асуултад хариулъя. Усны тухай хууль, Ус бохирдуулсны төлбөрийн тухай хууль, Байгалийн нөөц ашигласны төлбөрийн тухай хууль зэрэг эдгээр хуулиудад нийцүүлэн гаргасан олон дүрэм, журам бий. Саяын таны хэлдгээр зарим дүрэм журам нь 2012, 13 онд батлагдсан, 10-аад жил болж байгаа. Үүнээс хойш инфляц болон бусад юмны харьцуулах бол усны үнэ бол харьцангуй хямд байгаа. Тэгээд саяын хийсэн тооцоо, судалгаа бол Татварын ерөнхий газраас авсан мэдээ, жилийн борлуулалтын орлого, усны нөөцөд төлсөн төлбөрийг хувь, хэмжээг харьцуулж үзэж байгаа юм. Тэгээд тодорхой хэмжээгээр одоогоор бол нөгөө газрын зурваст хамгийн бага хуваарийг 20 хувиар тооцож төлбөр ноогдуулах 959 төгрөг, 35 хувь болоход бол 1680 төгрөг гээд ингээд тооцсон байгаа.

Ингэхэд бол борлуулалтын орлогын 1 хувийг эзэлнэ гэдэг бол тухайн аж ахуйн нэгж, байгууллагад ямар нэгэн татвар болж, дарамт үүсэхгүй юм байна гэж. Засгийн газраас барьж байгаа нэг бодлого бол аж ахуйн нэгж байгууллага ард, иргэдэд ямар нэгэн татвар хураамжийг нэмэхгүй, үйл ажиллагаанд ямар нэгэн дарамт учруулахгүй гэсэн ийм байгаа. Гэхдээ энэ усны үнийг тодорхой хэмжээгээр дундаж түвшинд 35 хувиар нэмэгдүүлж авахад бол аж ахуйн нэгжийн үйл ажиллагаанд ямар нэгэн дарамт үүсэхээргүй байна гэж үзэж байгаа.

“Оюу Толгой” төслийн хувьд бол 2 удаа, 3 удаа хайгуул хийж, одоогоор бол 918 литр усны нөөцийг гүний хоолойгоор 25 худгаар авч байгаа. Эдгээр дээр нийтдээ манайхаас 11 мониторингийн цооног улсын сүлжээнд холбочихсон байгаа. Усны түвшний бууралт болон эргэн сэргэлтийг тэрүүгээр хянадаг. Одоогийн байдлаар бол зөвшөөрөгдсөн хэмжээнээс хараахан буураагүй байгаа юм. Ус эргэлтийн хувьд бол нийт авч байгаа усны хэмжээ, нөхөн сэлбэлтээр авч байгаа усны хэмжээг үзэхэд бол 88 хувийг нь бол эргүүлэн ашиглаж байна гэж байгаа юм. Ус бохирдуулсны төлбөрийн тухай хуулийн төлбөрөөс чөлөөлөх, хөнгөлөх нөхцөл дээр тухайн аж ахуйн нэгж байгууллага хаягдал усаа технологийн зорилгоор эргүүлж, цэвэршүүлэн ашигласан бол тэр хэмжээгээр төлбөрөөс чөлөөлнө, хөнгөлнө гэсэн ийм хуулийн заалт байгаа.

Хуулийн үндсэн концепц бол ерөнхийдөө усны төлбөр хураамжийг нэг талаасаа авна. Нөгөө талаас бол усыг бага бохирдуулж байвал бага төлнө. Усыг цэвэршүүлж, эргүүлэн ашиглаж байвал төлбөрөөс чөлөөлж хөнгөлнө. Дээр нь хаягдал бус цэвэр цэвэршүүлэх байгууламж суурилуулаад, тухайн усаа эргүүлэн ашиглахаас гадна байгальд хаях 49, 43 стандартын шаардлага хангаж байгаа бол тухайн аж ахуйн нэгж, байгууллагыг цэвэрлэх байгууламж суурилуулсан өдрөөс эхлээд 3 жилийн хугацаагаар төлбөрөөс чөлөөлөх, хөнгөлөх, аж ахуйн нэгжийг дэмжих ийм бодлогыг баримталж байгаа гэдгийг бас танд хэлье. Баярлалаа.

Нөхөн нөхөн төлбөрийн хувьд бол “Оюу Толгой”-н хөрөнгө оруулалтын гэрээ нь 2009 онд байгуулагдсан. Ус бохирдуулсны төлбөрийн тухай хууль маань бол 12 гарсан гэдгээрээ нөгөө “Оюу Толгой”-н хөрөнгө оруулалтын гэрээний 2.4 зааснаар тухайн үед мөрдөж байсан татвараас өөр, шинээр нэмэгдсэн татварыг төлөхгүй гэсэн зарчимтай байгаа учраас хөрөнгө оруулалтын гэрээнд өөрчлөлт оруулсан тохиолдолд ус бохирдуулсны төлбөрийг авах боломжтой. Хүн амын унд, ахуйн төлбөрийн хувьд бол яг жилдээ 8-14 мянган хүн ажиллаж байсан. Одоогоор бол 7900 орчим 8000 хүн ажиллаж байгаа.

Эдгээрийн хүн амын төлбөрийг бол авах талаар бол ерөнхийдөө “Эрдэнэс Оюу толгой”-н захирал бас Цэрэнбат дарга болон сая “Оюу Толгой”-н төслийнхөнтэй сайд бид нар сарын өмнө очиж уулзсан. Хүн амын төлбөрөө бол төлье гэдэг ерөнхий зарчмын хувьд бол тохирчхоод байгаа. Тэгээд энэ дээрээ Засгийн газрын тогтоолд өөрчлөлт оруулаад Ханбогд сумандаа жилдээ 30-200 орчим сая төгрөгийн орлого оруулах боломж байгаа. Тэгэхдээ энэ Засгийн газрын тогтоолд өөрчлөлт оруулна. Тэгээд энийг манай яаманд судалгаа хийгээд бусад яамдаас санал авахаар ингээд бэлтгэгдсэн байгаа.

**Х.Болорчулуун:** Бат-Эрдэнэ сайд нэмж хариулъя. Мягмар дарга хэллээ. “Оюу Толгой” компани гэрээ хийхдээ нэмж татвар оногдуулбал тэр татварыг хэрэглэхгүй гэсэн ийм хөрөнгө оруулалтын гэрээн дээр заасан юм байна лээ гэж байна. Тэгэхээр яг татвар гэсэн үү, төлбөр хураамж гэсэн үү? Хураамж чинь бас татвараас өөр шүү. Тэгээд энэ шалтгаанаар усныхаа бохирдуулсны төлбөрийг авахгүй байгаад байх юм уу, тодруулж тайлбарлаж хариулаач Бат-Эрдэнэ сайд.

**Б.Бат-Эрдэнэ:** Бид нар бол өөрчлөлт орох ёстой гэж харж байгаа. Өнөөдөр Монгол улс ялангуяа бас нэг харамсалтай тоо хэлэхэд сүүлийн 3 жилийн хугацаанд 2021 онд 98 гол, горхи, 179 нуур тойром, 386 булаг шанд, 6 рашаан жишээлбэл ширгэчихсэн байгаа. Эргээд харахаар нөгөө хамгаалалтын бүсэд буюу энэ хамгаалалтын бүстэй холбоотой эх ундарга дээр байрлаж байгаа аж ахуйн нэгж, иргэн гээд маш олон асуудлууд байгаад байгаа юм. Тэгэхээр Наранбаатар гишүүний бас хэлсэнтэй яг адилхан. Манайхаас бол ялангуяа Байнгын хороон дээрээс ажлын хэсэг байгуулж өгөөч. Энэ ажлын хэсэг дээр бид нар эх ундаргаа хамгаалахтай холбоотой, дээрээс нь бол энэ саяын төлбөр хураамж, ус бохирдуулсны төлбөртэй холбоотой энэ нэмэгдүүлэх холбоо бүхий асуудлуудыг хамтдаа оруулаад явах нь өнөөдрийн энэ бас эдийн засгийн хүнд нөхцөл байдалд Засгийн газрын, ялангуяа манай Байгаль орчин, аялал жуулчлалын яаманд бол томоохон хэмжээний дэмжлэг болно гэж бид нар харж байгаа.

Дээрээс нь бол тухайлах юм бол бид нар Улиастай, Гацуурт, Тэрэлжийн гол буюу Туул голд цутгадаг гол эх ундаргуудаар очиж ажилласан. Энэ дээр бол 2012 онд жишээлэх юм бол Тэрэлжийн гол дээр тусгай хамгаалалтаас гаргаад Төв аймгийн Эрдэнэ сумаас Засаг дарга нь ингээд газар олгочихсон байх жишээтэй байгаа. Тэнд бол жишээлэх юм бол нөгөө бохирдлын асуудал, нүхэн жорлонгийн асуудал, хогны асуудал гээд гадаргын устай холбоотой маш олон зүйл байна.

Гүний устай холбоотой саяын хэлсэн тэр төлбөр хураамжтай холбоотой, ялангуяа энэ хөрөнгө оруулалтын гэрээний 2.4 дэх заалттай холбоотой. Хөрөнгө оруулагч нь энэхүү гэрээг байгуулсан өдрөөс хойш дараах татварыг төлөх үүрэг хүлээхгүй гээд Татварын ерөнхий хуулийн 7-р зүйлд заагдаагүй татварууд, гэрээг байгуулсан өдөр мөрдөж байсан Татварын ерөнхий хуулийн 7-р зүйлийн заагдаагүй татварыг ногдуулахын тулд аливаа хууль тогтоомж, дүрэм журамд нэмэлт өөрчлөлт оруулах замаар үл тогтворжуулсан татварыг бий болгосны дүнд үүсэх татварыг 2.4.3 дээр тогтворжуулсан татвар, адилтгах татвар ногдуулахын тулд хууль тогтоомж, дүрэм журамд нэмэлт, өөрчлөлт оруулах замаар тогтворжуулсан татварыг бий болгосны дүнд үүсэх татвар, энийг бол бид нар бол татвар төлөх үүрэг хүлээхгүй гэдэг ийм заалтаар оруулаад өгчихсөн байгаад байгаа юм. Тэгэхээр бол ялт ч авахгүй бид нарын хувьд бол ганцхан яам энэ дээр хамт ажиллаад явна гэхээс илүүтэй Наранбаатар гишүүний хэлснээр тэр ажлын хэсгийг байгуулж өгөөч гэдэг ийм саналтай байгаа.

**Х.Болорчулуун:** Тийм, ус бохирдуулсны төлбөртэй холбогдуулан ажлын хэсэг байгуулна. Энэ дээр бол бид нар ус бохирдуулсны төлбөрийг авах цаг нь болсон. Ингээд янз бүрийн тэр зайлшгүй гэрээ гэдэг чинь бүр хэд, би энэ дээр нэг ойлгож байгаа шүү дээ. Ингэж “Оюу Толгой”-н гэрээ бол усан дээр бол тогтворжуулаагүй гэж ойлгоод байгаа юм. Усны төлбөр хураамж дээрээ. Гэтэл наад өөрийн чинь заалтаар тогтворжуулсан, дахиж нэмж төлбөр хураамж гарвал төлөхгүй гэсэн байдал яриад байна. Бат-Эрдэнэ гишүүн асуулт асууя.

**Б.Бат-Эрдэнэ:** Баярлалаа. Тэгэхээр хуулийн төслийг бол дэмжинэ. Энэ усны төлбөрийн, ус бохирдуулсны төлбөрийг нэмэгдүүлэх асуудал бол тулгамдсан асуудал. Энэ инфляц мөнгөний ханш, валютын ханшийн өсөлт энэ зөрүү чинь бол өнөөдөр энэ хуучин мөрдөж байгаа хуулиараа явах боломж байхгүй болсон л доо. Тэгэхээр хуулийн төслийг бол дэмжиж байгаа. Үүнтэй холбогдуулаад өнөөдөр хүчин төгөлдөр мөрдөгдөж байгаа хууль, тогтоомжуудын хоорондын хийдэл давхардал, зөрчлийг аргахад арилгах чиглэлээр та бүхэн судалж тооцоо, судалгаа, мониторинг хийсэн юм байгаа юу гэсэн нэг ийм асуулт байгаа юм.

Хоёрдугаар гэх юм бол ус бол үнэхээр чандмань эрдэнэ л дээ. Энэ устай холбоотой юмаар би олон жил ярьж тэмцэж, тодорхой ахиц дэвшилд хүрч ирсэн ийм хүн байгаа юм. Та бүхэн мэднэ, Хэрлэн гол хэрчигдэх ёсгүй гээд. Энэ бол үндсэндээ Хэрлэнгийн эхэнд Төв аймгийн Мөнгөнморьтоос олон алтны уурхайнууд Хэрлэнгийн эхийг талхалж байсан. Энэ алтны уурхайнуудыг гарга гэдэг шаардлага тавьсан. Энэ 78 онд Унгар Монголын хамтарсан судалгааны баг судлаад энэ Хэрлэнгийн усыг хуримтлуулах тухай ийм шийдвэр гарсан байсан. Тэгээд энийгээ дахиж тодотгож, өнөөгийн нөхцөл байдлыг нь байгаль экологийн өөрчлөлттэй холбогдуулж шинээр судалгааны ажил хий гэдэг ийм шаардлагыг тавьсан. Тэгээд энэ шаардлага маань үргэлжлүүлээд бид нар урт нэртэй хуулийг батлуулаад. Энэ урт нэртэй хууль бол зөвхөн Хэрлэнгийн асуудал биш Монгол орны энэ дэлхийн ус, нуур, усны хагалбар газрын хувьд энэ усны их ундарга газруудыг хамгаалах, ойн сангаа хамгаалах ийм томоохон цогц бодлого гарсан.

Үүнтэй уялдуулаад бид нар байгаль орчны багц хуулиудад өөрчлөлт оруулаад Монгол орныхоо томоохон гол, 23 гол мөрнийг сав газрын захиргаатай эзэнтэй болгосон. Хэрлэн голын сав газрын захиргаа жишээлбэл Хэнтий аймгийн төв дээр байна. Энэ сав газрын захиргаа үргэлжлүүлээд Хэрлэн усны менежментийн нэгдсэн төлөвлөгөө гэдэг суурь судалгааны ажлыг хийсэн. Ингээд та бүхэнд хүргэсэн байгаа байх. Ингээд энэ “Хөх морь” төслийн хүрээнд та бүхэн маань “Хэрлэн тооно” усны сан байгуулах тухай ийм асуудал ярьж байгаа юм.

Гэтэл нөхөд минь цаана чинь шал өөр юм яригдаад байна. Энд тухайлах юм бол Грийн энержи, Энержи просперити компани Хэрлэнгийн усыг тэр Хаяагийн ордоос Хэрлэнгийн Хаяагийн ордоос ус ашиглах, уурхайн Бор хөөврийн говиос ус ашиглах ийм асуудал яригдаад байна. Энийг та бүхэн маань мэдэж байгаа ийм зүйл байна уу, үгүй юу. Тэгээд энэ бол тухайлах юм бол Хэнтий аймгийн Баянхутаг сум 30 километр урт, 60 метр өргөн 180 га газар авна. Хэнтий аймгийн Галшар сумаас 47 километр урт 60 метр өргөн 282 га авна. Ингээд Дорноговь аймгийн Иххэт сум, Дорноговь аймгийн Алтанширээ сум гээд ингээд дамжуулаад авахаар энэ шал өөр асуудал ярьж байна. Энэ чинь жишээлэх юм бол та бүхэн мэдэж байгаа байх. Энэ гол мөрний тэр голдирол гэдэг чинь бол зүгээр бидэнд харагдаж байгаа усны урсгал гэдэг чинь бол нэг давхарга нь. Түүний цаад талд хэчнээн сая жилийн явцтай бий болсон доод талынх нь хамгаалалтын давхарга байна. Түүний доод талд дахиад усны урсгал сан чинь бол явж байгаа шүү дээ. Тэгтэл тэр усан сангаас нь шууд авах тухай асуудал ярьж байгаа юм. Энэ “Хөх морь” төслийн хүрээнд яригдаж байгаа тэр “Хэрлэн тооно” усан сангийн байгуулах тухай энэ хөтөл төсөл чинь бол миний хэлээд байгаа энэ судалгааны дүнгээр баталгаажсан цаашаа Хэрлэнгийн сав дагуух нутгийн иргэдийн цэвэр ундны усыг хангах, хүн малын ундны усыг хангах хамгийн том хэрэгцээ гэж ингэж ойлгож. Гэтэл.../минут дуусав./

**Х.Болорчулуун:** Гурван номер Бат-Эрдэнэ сайд хариулъя.

**Б.Бат**-**Эрдэнэ:** Ус бохирдуулсны төлбөрийн тухай хуулийн хэрэгжилттэй холбогдуулаад Байгаль орчин, аялал жуулчлалын яамнаас бас энэ усны холбоо бүхий 7 хууль, 29 журам, 125 стандарт дээр бол манай хуулийн хэлтэс ажиллаад явж байгаа. Ялангуяа саяын жишээлэх юм бол танилцуулга дээр та бүхэнд танилцуулсан. Усны тухай болон байгалийн нөөц ашигласны төлбөрийн тухай хууль буюу энэ хууль дээр зайлшгүй дагалдан гарч байгаа зарим дүрэм, журмыг шинэчлэх шаардлагатай. Миний түрүүний хэлсэн, жишээлбэл тухайн зарим үйлдвэр уул уурхай, аж ахуйн нэгж нь ашиг олох зориулалтаар иргэнийг ажиллуулдаг байтал ажилчид нь тухайн үйлдвэрлэлийн салшгүй нэг хэсэг гэж ойлгож байгаа. Гэтэл нөгөө унд, ахуйн хэрэглээний усны төлбөрөөс ингээд чөлөөлөөд явж байх жишээтэй байгаа. Тэгэхээр энэ дээр бол бид нар тодорхой хэмжээний өөрчлөлтүүдийг бол зайлшгүй оруулах ёстой гэж харж байгаа.

Таны асуусан асуултад хариулахад, “Хэрлэн тооно” төсөл дээр бол “Хэрлэн тооно”, Орхон-Онги буюу “Хөх морь” төслийг бол Монгол Улсын Засгийн газрын Шинэ сэргэлтийн бодлогын хүрээнд бол Монгол Улсын Засгийн газарт танилцуулсан. Яг сан байгуулах буюу нийтдээ 33 сангаас бол эхний ээлжид бид нар 10 гэдгийг аваад, нэн шаардлагатай байдлаар Засгийн газар дээр энэ асуудлуудыг яриад явж байгаа. Таны хэлснийг бол сая мэдээлэл авахад бол Уул уурхай, хүнд үйлдвэрийн яаман дээр тийм нэг арай өөр хэлбэр юм явж байгаа юм байна. Засгийн газар дээр нэгэнт “Хөх морь” төслийг эцэслээд батлаад дэмжээд явна гэсэн учраас Хөх мориныхоо хэмжээгээр л бид нар асуудлуудыг явуулна. Хөх морийг бол бид нар нээлттэй явуулж байгаа. Уул уурхайн байхгүй гэж ойлгож болно гэсэн үг.

**Х.Болорчулуун:** Б.Бат-Эрдэнэ гишүүн нэмж асуулт асууя.

**Б.Бат-Эрдэнэ:**Тэгэхээр энэ салбарын яамнууд хоорондоо зөрчилтэй мэдээлэл нэг биш бодлого нэг биш ийм байдлаар асуудалд хандаж болохгүй. Энэ дэлхийн бус л улс орнууд чинь бол байгаль экологи гэдэг хамгийн нэг номер учраас хамгийн эхэнд байгаль орчны асуудал түрүүнд нь тавигдлаа. Тийм ч учраас танай яамыг үндсэн чиглэлийн яам болгосон шүү дээ. Тийм биз дээ? Сангийн яам, Гадаад харилцаа, Батлан хамгаалах, тэгээд Байгаль орчин гээд ингээд оруулсан шүү дээ. Үгүй ээ та нар тэгээд юу хийж байгаа юм, тэр Уул уурхайн яамтай яагаад өнөөдөр сая мэдээлэл авлаа гээд сууж байгаа юм. Ийм юм байж болохгүй шүү дээ. Та бүхэн мэдэж байгаа байх. Энэ мэргэжлийн Усны газрынхан юугаа хийж байна? Тэр төслийн чинь тухай асуудал бол 12-16 онд тэр “Хаяагийн” ордод тэр шууд голын хөндийд, дэргэд тэр усан сангаас нь ашиглана гээд өрөм зоосон шүү дээ. Өрөм зоосныг нь Байгаль орчны байнгын хороон дээр арай хийж тэмцэл хийж байж буцаасан байхгүй юу. Тэгтэл тэр дахиад сэргэчихсэн явж байна шүү дээ.

**Х.Болорчулуун:** Бат-Эрдэнэ сайд нэмж хариулъя.

**Б.Бат-Эрдэнэ:** Засгийн газар дээр бол энэ тухай орж ирсэн асуудал бол байхгүй,дотоодынх нь түвшинд яригдаж байгаа асуудал гэж ойлгосон. Саяын ойлгосноор бол Засгийн газар дээр нэгэнт “Хөх морь” төслийг явуулна гэдгээ эцэслээд тогтоод шинэчлэл, шинэ сэргэлтийн бодлогын хүрээнд ангиллаа гаргаад Орхон-Онги, “Хэрлэн тооно” гээд тухайн төслийг бол баталгаажуулчихсан явж байгаа. Энэ дээр бол Байгаль орчин, аялал жуулчлалын яам санхүүжилтийн эх үүсвэрийг бид нар судлаад явж байгаа юм. Саяын таны хэлсэн зүйл бол яг энэ санхүүжилтийн болон Засгийн газрын түвшинд яригдсан асуудал бол ерөөсөө биш. Тэгэхээр бол Засгийн газар нэгэнт “Шинэ сэргэлтийн бодлого”-ын хүрээнд “Хөх морь” төслийг батлаад явж байгаа учраас “Хөх морь” төслийн батлагдсан хүрээнд Орхон-Онги, “Хэрлэн тооно” төслийг үргэлжлүүлээд явуулна. Байгаль орчин, аялал жуулчлалын яаманд эх үүсвэрийг олох, судлах, шинжлэх ийм даалгаврыг өгөөд бид нар ажиллаад явж байгаа. Тэгэхээр бол энэ зүгээр Уул уурхай, хүнд үйлдвэрийн яаман дотор одоохондоо.../минут дуусав./

**Х.Болорчулуун:** Асуултад хариуллаа. Батсүхийн Саранчимэг гишүүн асуулт асууя.

**Б.Саранчимэг:** Баярлалаа. Тэгэхээр Ус бохирдуулсны төлбөрийн тухай хуулийн хэрэгжилтийн талаарх мэдээллийг сонслоо. Тэгэхээр бид бол Улсын Их Хурал дээрээ ажлын хэсэг гаргаад 2019 онд энэ нэмэлт, өөрчлөлт оруулах хуулийг батлаад хаягдал усны бохирдлын хэмжээг үе шаттай бууруулах, гол нь бас цэвэрлэх байгууламж ашиглан энэ хаягдал усыг стандартын түвшинд хүргэх, цэвэршүүлэх энэ аж ахуйн нэгжүүдийг ингээд бодлогоор дэмжих ийм ус бохирдуулсны төлбөрийн системийг бий болгож чадсан. Тэрнээс хойш бид нар 12 онд, арван хоёр сард хамгийн сүүлд журам нь батлагдаад ингээд хэрэгжээд явж байгаа. Тэгэхээр маш удаан бас энэ Усны газар энэ дээр удаан ажилласан гэж хараад байна. Энэ мэдээллээс сонсоход ч гэсэн үнэхээр энэ хуулийн хэрэгжилт бол хангалтгүй байна. Тэгэхээр мэдээлэлтэй холбоотой бас тодруулах зарим зүйлүүд байна.

Хуулийн гол үйлчлэлд бол энэ хамаарах ус бохирдуулагч аж ахуйн нэгжийн байгууллагын талаар нэгдсэн мэдээллийн сан бүрдүүлсэн үү? Эдгээр хугацаанд аж ахуйн нэгж бүрээс ус бохирдуулсны төлбөрийг бүрэн авч чадсан уу гээд би их тодорхой асуултууд асууна. Яг асуултуудад хариулаад яваарай. Нөгөө талаар бидний баталсан нэмэлт өөрчлөлтийн гол агуулга бол усыг их бохирдуулсан бол их төлбөр, бага бохирдуулсан бол бага төлбөр авах зарчимтай. Гэтэл энэ ус их бохирдуулж байгаа зарим том аж ахуйн нэгжүүдээс төлбөр бүрэн аваагүй шалтгаан юу вэ? Сая мэдээлэлд энэ “Оюу Толгой”-н талаар хууль батлагдахаас өмнө гэрээ байгуулсан гээд байна. Тэгэхээр ер нь бол энэ хуулиас дээгүүр ийм гэрээ, журам гэж байх уу? Энэ дээр ер нь усны газрынхан бид нарт ч гэсэн Байнгын хороондоо ч гэсэн санал асуулга тавиад хэлээд энэ тал дээр хэрэгжүүлэх тал дээр ер нь яаж ажилласан юм бэ? Говь нутаг бол усны нөөц багатай, тэр дундаа энэ гүний ус хэрэглэж байгаа. Тэгэхээр энэ ус бохирдуулсны төлбөрийн асуудлыг хэрхэн шийдвэрлэх талаар энэ Засгийн газартаа өөрсдөө санал гаргасан ийм зүйл байгаа юу, шийдвэрлэх ямар боломжтой саналууд байна? гэсэн нэг ийм асуулт байна.

Нөгөө талаар бид нар Ус бохирдуулсны төлбөрийн хуулийнхаа хэрэгжилтийн дагуу, хуулийнхаа дагуу яам өнөөдөр журам боловсруулаад 50 метр кубээс доош, дээш гэж ингэж лимит тавиад тэгээд энэ төлбөрөө аваад явж байгаа. Тэгсэн өнөөдөр яг энэ авсан төлбөр маань эргээд нөгөө Байгаль орчин, цаг уур амьсгалын санд төвлөрөх ёстой нэг ч төгрөг төвлөрөөгүй. Тэгсэн мөртөө ийм төгрөг төвлөрчихсөн, ийм татвараа 821.4 сая төгрөг авчихсан гэж яриад байдаг. Тэгээд энэ өөрчлөлтийн судалгаагаар бол яг хууль анх батлагдах гээд явж байхад судалгаагаар бол 3.9 тэрбум төгрөг болох юм байна тэгээд энийгээ бид нар яг ус бохирдуулсандаа эргээд зарцуулна, бохирдуулахад хяналт тавина дээрээс нь цэвэрлэх байгууламжийн үйл ажиллагаанд нэмэрлэх, усаа хамгаалах, усаа нөөцлөх гээд олон чиг үүргийг нь тодорхой болгоод өгчихсөн энэ цаг үед өөрөө энэ мөнгө чинь сандаа ороогүй байна шүү дээ.

Тэгэхээр энэ санд төвлөрөөгүй тул усны нөөцийг хамгаалах, мөн бохирдлыг арилгах энэ боломж байхгүй байна. Тэгэхээр төлбөр авч байгаа гол зарчим бол бид нар бохирдуулсан хэмжээгээр төлбөр аваад усны нөөцөө хамгаалах, сэргээх. Бүр цаашилбал бид нар төлбөрөө авчхаад тэр аж ахуйн нэгжүүдээ өөрсдийн өөрсдөдөө таарсан цэвэрлэх байгууламжтай болоо, мөнгөө өгчхөөд бид нар яадаг юм, төлбөрөө төлчихсөн юм чинь ингээд ус бохирдуулаад байх биш яг цэвэрлэх байгууламжтай бол гэдэг ийм шаардлагыг тавьж байгаа. Тэгэхээр энэ дээр ер нь усны агентлаг яаж ажилласан юм бэ?

Дараагийн нэг асуудал бол Ус бохирдуулсны төлбөрийн тухай хуулийн гол зорилгын нэг бол хаягдал усан дахь бохирдлыг үе шаттай бууруулаад байгаль орчинд учруулж байгаа сөрөг нөлөөллийг багасгах гэж байгаа. Тэгэхээр бид нар сая “Мянганы сорилт”-ын сангаар 350 сая долларын.../минут дуусав./

**Х.Болорчулуун:** Б.Саранчимэг гишүүнд нэмж минут олгоё.

**Б.Саранчимэг:** Тэгэхээр энэ аж ахуйн нэгжээс цэвэрлэх байгууламж болон бусад техник технологи ашиглаж усаа цэвэршүүлсэн талаар ямар мэдээлэл байна аа? Энэ аймгийн төвүүдийн цэвэрлэх байгууламжууд одоо хүртэл стандартын шаардлагад нийцсэн цэвэрлэхгүй байгаа. Тэгэхээр энэ хуулийн үйлчлэл хаана байна гэдэг тал дээр тодруулж өгөөрэй.

Нөгөө талаар энэ Үндсэн энэ хуулийн концепц нь бол үйлдвэрлэл, аж ахуйн нэгжээс усыг бохирдуулахгүй байх ёстой. Гэтэл өнөөдөр Орхон, Бугант, Ерөө, Хар чингэл зэрэг энэ газрууд чинь асар их бохирдолтой тэр голын эхэнд нь өнөөдөр алт олборлоод голууд чинь улаанаар эргэлдчихсэн байгаа. Энэ дээр яагаад энэ усны агентлаг ажиллахгүй байна. Энэ дээр тайлбар авъя. Баярлалаа.

**Х.Болорчулуун:** Хоёр номер, Мягмар дарга хариулъя.

**Ш.Мягмар:** Б.Саранчимэг гишүүний асуултад хариулъя. Ус бохирдуулсны төлбөрийн тухай хууль маань анх 2012 онд батлагдаж 2015, 2016 онд Засгийн газрын тогтоолоор орсон ингээд хэрэгжиж амжихгүй байсан. 19 онд яг танаар ахлуулсан ажлын хэсэг ажиллаж. 5 сарын нэмэлт, өөрчлөлт ороод ингээд хэрэгжиж эхэлсэн. Хуулийн үндсэн зорилго бол төлбөр мөнгөнөөсөө илүү нөгөө усыг бага бохирдуулах, байгалийн нөөцийг хэмнэхэд чиглэгдэж байгаа гэдэг ийм концепцтой байгаа. Гэхдээ их бохирдуулбал их төлнө гэсэн зарчмыг хэрэгжүүлж байгаа юм. Энэ хуулийг хэрэгжүүлэх хүрээнд ялангуяа ус бохирдуулагчдын тооллого явуулах, мэдээллийн сан байгуулах ажлыг бол Америкийн Нэгдсэн Улсын “Мянганы сорилт”-ын сантай хамтран ажиллаж байгаа. “Мянганы сорил”ын сангаас худалдан авалтын гэрээ нь байгуулагдаад явж байгаа.

Энд ус бохирдуулагчийн мэдээллийн сан байгуулах платформ хийж байгаа. Энэ дээр ялангуяа Ус сувгийн удирдах газрууд 21 аймаг, нийтдээ 49 ус хангамжийн аж ахуйн нэгж байгууллагууд байгаа. Саяхан эдгээр байгууллагуудын удирдах ажилчдын зөвлөгөөн онлайнаар 2 удаа хийсэн. Сая сарын өмнө бас хийсэн байгаа. Энэ дээр бол одоо төв, Улаанбаатар Ус сувгийн удирдах газар, “Алтайн ус” зэрэг олон аж ахуйн нэгж байгууллагууд байсан. Энэ дээр бохирдлын төлбөрүүдийг бол тухайн лабораторийн шинжилгээний үндэслэлийг шинжилгээний үр дүнг үндэслэн тавьсан. Үүнээс болж олон аж ахуйн нэгж байгууллагууд бас ялангуяа энэ Хот суурины ус хангамж, ариутгах татуургыг зохицуулах зөвлөлөөс гаргаж, зөвшөөрөл авдаг. Барилгын хуулиар явдаг аж ахуйн нэгжид олон хүндрэл гарсан. “Алтайн их ус” компанид 36 сая төгрөгийн төлбөрөө төлөхгүйгээр 3 сар болж дансыг нь хааж, тухайн аж ахуйн нэгжийн бол үйл ажиллагаа зогсоход хүртэл хүрч байсан.

Дээр нь энэ лабораторийн чадавхын хувьд бол өнөөдрийн байдлаар яг энэ Ус бохирдлын төлбөрийн тухай хуульд хаягдал усны шинжилгээг байгаль орчны итгэмжлэгдсэн лабораторийн үр дүнд үндэслэн тооцно гээд заачихсан байгаа. Гэтэл өнөөдөр улсын хэмжээнд энэ лаборатори 8 байгаа. Улаанбаатар хот болон одоо юунд ингээд 8 байгаа. Тэгэхээр лабораторийн хүчин чадал хүрэлцэхгүй байгаа нэг талаасаа. Төлбөр хураамж бид нар бол дүгнэлтээ гаргаад Ус бохирдлын төлбөрийн тухай хуулийн дагуу Татварын ерөнхий газарт сар тутам, тухайн бүр, хуучин бол сар тутам өгдөг байсан. Одоо бол дүгнэлтийг нь гаргаад л маргааш нь онлайнаар Татварын ерөнхий газарт өгдөг. Татварын ерөнхий газар дээр Заяабал даргын баталсан тэр маягтын дагуу татварын байцаагч энэ өр төлбөрийг нь барагдуулдаг ийм системээр явж байгаа.

Татварын ерөнхий газартай хамтарч бас мэдээллийн сангаа байгуулах, цахим мэдээлэл рүүгээ мэдээллийг цахимаар солилцдог ийм системд орж байгаа. Магадгүй ингээд уул уурхайн үйлдвэрлэлийн улмаас нөгөө урт нэртэй хуулийн алт олборлож, бохирдуулж байгаа юмнууд байгаа, тодорхой юм гарсан. Энийг бол манай Сав газрын захиргаад, Мэргэжлийн хяналтын газар, тухайн байгаль орчны газрууд бас хамтран энэ үйл ажиллагааг зогсоох арга хэмжээг авч байгаа.

Саяхан бол Орхон голын эхэд бас хамтарсан ажлын хэсэг гарч Архангайн Цэнхэрт ямар нэгэн алтны олборлолт явуулахгүй байх үйл ажиллагааг авч эхэлж байгаа. Учир нь энд Орхон голын бохирдол бол бас олон жил болсон. Энийг бол лицензүүд нь 8 лиценз эргэн сэргэсэн байгаа, тусгай зөвшөөрөл. Тэгээд энэ жилээс энэ үйл ажиллагаа явуулахгүй байх талаар манай яамнаас бас бодлого боловсруулаад тухайн үед процесс жоохон хурдан яваад эргээд сэргэсэн байна. Ер нь бол гол мөрний урсац бүрдэх усны сан бүхий газарт алт олборлох үйл ажиллагааг хориглоно гэсэн энэ зарчмын дагуу ажиллаж байгаа.

“Оюу Толгой”-н хөрөнгө оруулалтын гэрээг өөрчлөлт оруулах талаар манай Байгаль орчны яам Усны газар маш олон удаа энэ Засгийн газрын хэрэг эрхлэх газар дээр байгуулагдсан ажлын хэсгүүдэд саналууд өгсөн. Улсын Их Хурлын 92-р тогтоолын хэрэгжилтийг хангах, “Оюу Толгой” төслийн үр өгөөжийг Монгол улсад ашигтай явах энд маш олон саналыг өгсөн.

Энэ бол тодорхой хэмжээгээр бас нөгөө ажлын хэсэг дээр нууцын зэрэг бүх юмнууд явсан байгаа. Энийг цаг тухайд нь бас Усны газар, Байгаль орчны яамаараа дамжуулаад байнга энэ ажлын хэсэгт нь ажиллаж явсан гэдгээ бас энд дахин хэлье.

**Х.Болорчулуун:** Б.Саранчимэг гишүүн микрофондоо тодруулж асуу.

**Б.Саранчимэг:** Нөгөө санд яагаад мөнгө орохгүй байгаа юм бэ? Тэгээд наад мөнгө чинь орох явахгүй байна шүү дээ.

**Х.Болорчулуун:** Хоёр номер, Мягмар дарга хариулъя.

**Ш.Мягмар**: Ингээд татварын орлого бол энэ улс бохирдуулсны төлбөр бол улсын нэгдсэн төсөвт орж байгаа юм. Одоогоор байгаль хамгаалах санд ямар ч, нэг нэг төр ч ороогүй байгаа. Тэгээд энэ Төсвийн тухай хууль болон энэ Тусгай сангуудын тухай хуультай нийцүүлэн бас Сангийн сайдын их тодорхой журам гарч байж энэ бас байгаль хамгаалах санд орох юм байна лээ. Тэгээд манай яамнаас энэ дээр бас ажиллаж байгаа. Татварын ерөнхий, нөгөө улсын.../минут дуусав./

**Х.Болорчулуун:** Б.Саранчимэг гишүүн нэмж асуулт асууя.

**Б.Саранчимэг:** Тэгэхээр ус бохирдуулсны төлбөрийн тухай хуулийн хэрэгжилт үнэхээр хангалтгүй байна. Тийм учраас бас ажлын хэсэг байгуулж ажиллах саналтай байна. Бид нар өнөөдөр хуулиа батлаад эргээд яг энэ хуулийнхаа дагуу мөнгөө ингээд бага хэмжээгээр уул нь 3.1 тэрбум төгрөг байхаар байна гэсэн. Тэгээд өнөөдөр 821.4 сая төгрөг чинь сандаа төвлөрөөгүй үйл ажиллагаа чинь ямар ч хэрэгжилтгүй явчихсан байна.

Дээрээс нь бид нар энэ байгууллагууд усаа бохирдуулдаг аж ахуйн нэгжүүдийг цэвэрлэх байгууламжтай болгох талаас нь бид нар ажиллах ёстой байсан. Энэ дээр ерөөсөө хангалтгүй байна. Тийм учраас ажлын тайлангаа ингэсэн чинь тэгсэн гэдэг бас биш ээ. Эргээд энэ хуулийг хэрэгжүүлэх тал дээр ерөөсөө хангалттай ажиллаагүй байна. Тэгэхээр энэ хуульд зааснаар энэ хэдэн аж ахуйн нэгж төлбөрөөс хэдэн төгрөгийн хөнгөлөлт эдэлсэн бэ гэдгийг нэг дахиж тодруулж асууя.

**Х.Болорчулуун:** Хоёр номер, Мягмар дарга хариулъя.

**Ш.Мягмар**: Ус бохирдуулсны төлбөрийн тухай хуулийн дагуу төлбөрөөс хөнгөлөх, чөлөөлөх нөхцөл гэж байгаа. Энэ дээр улсын төсөв, эрүүл мэндийн байгууллага, боловсролын байгууллага, халамжийн байгууллага, хот суурины ус хангамж, цэвэрлэх байгууламжууд. Хот суурины ус хангамж, цэвэрлэх 39 байгууллага, нийгмийн халамжийн, улсын төсөвт сургууль 800 төсөвтэй, боловсролын байгууллага 790, эрүүл мэндийн 230, халамжийн 8, ус сувгийн 28 аж ахуйн нэгж, байгууллага тогтоосон стандартын хэмжээнд хаягдал усаа хаяж байгаа учраас төлбөрөөс чөлөөлсөн байгаа. Чөлөөлж хөнгөлөх хөнгөлөлтийг үзүүлсэн байгаа. 2021 онд.../минут дуусав./

**Х.Болорчулуун:** Микрофон. Хоёр номер нэмж онгоолгоё, тодруулж.

**Ш.Мягмар**: Ус бохирдуулсны төлбөрийн тухай хуулийн дагуу хөнгөлөлт чөлөөлөх, чөлөөлөлт эдлэх тийм аж ахуйн нэгжүүд байгаа. Хөнгөлөлт эдэлж байгаа 100 хувь хөнгөлж байгаа аж ахуйн нэгж байгууллагууд бол боловсролын байгууллага. 2020 онд 790 байгууллага нийт төлбөр, нийтдээ. Энэ талаар би танд тусгайлан бас яг энд гаргаад өгье. Яг энэ усных нь төлбөрийг бол бүрэн чөлөөлсөн байгаа. Тэгээд түрүүн хэлсэн нөгөө яг аж ахуйн нэгж байгууллагуудын хувьд бол өөр, энэ боловсрол яг улсын төсөвт үйлдвэрийн газруудаас 2 тэрбум орчим төгрөгийг чөлөөлсөн байгаа. 4 салбараас боловсрол, эрүүл мэнд, халамж, хот суурины ус цэвэрлэдэг гэсэн ийм байгууллагуудаас.

**Х.Болорчулуун:** Батжаргал гишүүн асуулт асууя.

**Ж.Батжаргал:** Баярлалаа. Тэгэхээр энэ Ус бохирдуулсны төлбөрийн тухай хуулийн хэрэгжилтийг бид яриад байгаа юм л даа. Мэдээлэл юмнуудыг авлаа. Бас мэдээж энэ хуулийн хэрэгжилтийг хангах талаар бас тодорхой ажлууд зохион байгуулагдаж ажилласан гэж ингэж ойлгож байгаа. Ер нь орон нутгийн байгууллагууд нэлээн сайн ажиллах ёстой юм. Тэгж байж энэ нэлээн бодитой үр дүнтэй л гарах ёстой. Ус ашиглагч, ус эзэмшигчдийнхээ судалгаа юмнуудыг бүрэн гаргах тэднүүстэйгээ гэрээгээ хийх, тэр мэдээлэл юм нь нэгдсэн системд бүртгэлтэй байх. Тэгээд тэр дотроосоо нөгөө ус бохирдуулж болох магадлалтай нөхдүүдийнхээ мэдээллийн санг бид ялгаж байж л уг нь энэ хуулийн хэрэгжилтийн гол үзэл санаа л гарч ирэх ёстой л доо. Тэгээд тэр юм нь дутчихаад байгаа байхгүй юу яг үнэнийг хэлэхэд. Үгүй ээ тэр нь харин тийм нэг юу байна.

Би нэг жоохон юм яриадахъя. Тэгээд энэ нэг юм чинь ер нь ямархуу байгаа юм гэдэг юмаа нэг тодорхой хэлж өгөөч ээ гэж. 3 жилийн дүнгээрээ 821.4 сая төгрөг л улсын төсөвт орсон юм байна шүү дээ. Тэгээд эхний 13.1 тэрбум төгрөгийн ногдуулалт хийгээд 40 хэдэн сая төгрөг орсон юм байв уу хаашаа юм бэ. Тэгээд дараа нь 1.1 сая төгрөгийн ногдуулалт хийгээд 500 хэдэн сая төгрөг орсон. Ерөөсөө л ийм л юм гараад байх юм. Тэгээд юу гэж ойлгох юм. Тэгээд ер нь энэ уг хууль бол ус бохирдуулахгүй байх, хариуцлагын тогтолцоог чангатгах, бохирдуулсан товаришуудтай төлбөрөөрөө хариуцлага тооцож, соёлыг нь нэмэгдүүлэх чиглэлийн л юм л гэж л ойлгоод байгаа шүү дээ. Тэгээд 821 сая төгрөг оруулсан хуулийг чинь тэгээд хэрэгжсэн хууль гэх юм уу, амьдралд нийцэж байгаа хууль гэж үзэх юм уу? Энэ талаар нэг мэдээлэл авъя гэж.

Бохирдлын зэрэглэл цэвэршүүлэлтийн стандартыг газар дээр нь яг тогтоодог тэр чадамжаа бид бий болгох ёстой юм. Тэр лаборатори, зөөврийн гэдэг юм уу, явуулын гэдэг юм уу тэр лаборатори юмнууд чинь ер нь ямар юм байх, тийм чадамж бидэнд хэр байгаад байгаа юм? Энэ асуудал. Энэ үүнийг нэг юу ярья.

Мэдээж хуулийн хэрэгжилтийг та бүхэн ингээд мэдээлэл хийж байгаа юм чинь. Энэ хуулийн ийм заалт амьдралд ер нь нийцэж өгөхгүй байна. Энэ нь ч бол яах вэ ямар ч байсан нэг хэрэгжээд хэвшил боллоо ч гэдэг юм уу, ийм юмнуудаа тооцож дүгнээд. Энэ хуульд ямар зүйл заалт дээр нь ер нь сайжруулах, боловсронгуй болголт хийх шаардлага байна? Ерөөсөө бидний гол юм бол энэ шүү дээ. Энэ амьдралд нийцэж өгч байна уу, үгүй юу гэдэг энэ эрх зүйн орчнуудаа нэг үнэлгээ хийж үзээд, болж бүтэхгүй байгаа заалт юмнуудаа нийцүүлэлтийн юм хийж явбал бол энийг яриад байгаа юмнуудыг жоохон сайжрах болов уу л гэж би бодоод байх юм. Энэ үүнийг та хэд яаж хараад байна вэ гэдэг асуудал байна. Энэ дээр нэг хариу авъя.

Тав дахь зүйл, Цэвэршүүлсэн усыг ер нь бид юунд ашиглах юм гэдэг юмаа тодорхой болгомоор байна. Бид зүгээр тийм юм ярихгүйгээр, худлаа ярьцгаагаад байгаа улс байхгүй юу. Шинэ хороолол гэдэг юм уу шинэ хот байгуулах гэж байгаа бол тэр шугам сүлжээг нь таван системтэй болгомоор байгаа байхгүй юу. Саарал усыг буцаагаад тэр ариутгал татуургын систем рүү оруулдаг тэр шугам юмыг нь хийхгүй бол худлаа л ярина гэсэн үг шүү дээ. Эргүүлж ашиглах тухай шал худлаа л яриад байгаа байхгүй юу. Тэгээд том том, үйлдвэрлэлийн зориулалтаар учиргүй цэвэр ус ашиглаад байхааргүй стандарттай үйлдвэр, аж ахуйн газрууд руу яагаад тэр цэвэрлэх байгууламжаас гарч байгаа уснаас шугам сүлжээ татаад холболт хийх бололцоо байхгүй байгаад байна вэ? Энэ том том станцуудын хөргөлтийн системд ч гэдэг юм уу, энэ арьс шир элдэв бус юмны угаалтын системд гэдэг юм уу, өшөө юунд байж болдог юм, тэр ашиглаж болдог үйлдвэр аж ахуйн газрынхаа нэршлийг юмнуудыг гаргаад тэрүүнийгээ яаж холбох юм гэдэг юмаа тодорхой болгомоор байна.

Мод тарина гээд ярьцгаагаад байгаа хэдүүлээ. Энэ аймгуудын гэдэг юм уу, энэ байгууллагуудын гэдэг юм уу цэвэрлэх байгууламжийн төгсгөл рүү тэр саарал усыг ашиглаад модоо услаад байж болох юм уу? Болохгүй юм уу? Энэ чинь тийм зураглал, тооцоолол ер нь байна уу? Энийг яах ёстой вэ?

**Х.Болорчулуун:** Гурав номер, Бат-Эрдэнэ сайд хариулъя.

**Б.Бат-Эрдэнэ**: Батжаргал гишүүний асуултад хариулъя. Ус бохирдуулсны төлбөрийн тухай хуулийн хэрэгжилт бол хангалтгүй байгаа. Хэрэгжилт дээр ч гэсэн хангалтгүй байгаа дүгнэлтүүд гарч байгаа. Ялангуяа лабораторитой холбоотой асуудал дээр бол манайх явуулын лаборатори байдаггүй.Нийтдээ 8 лабораторитой, итгэмжлэгдсэн лабораторийн хувьд бол хангалтгүй. Хүрэлцээгүйн улмаас ус бохирдуулагчдад бол хаягдал усаа шинжилгээ хийлгэх боломж бас хомс байдаг.

Өнөөдрийн хэмжээнд бол Улаанбаатар, Өмнөговь Дархан уул, Увс, Завхан, Сэлэнгэ, Өвөрхангай, Орхон аймгийн цаг уур орчны шинжилгээний газрын лабораториуд л зөвхөн итгэмжлэгдсэн байдалтай ажиллаж байгаа. Ус бохирдуулсны төлбөрийн тухай хуулийг хэрэгжүүлээгүй, төлбөрийг төлөөгүй тохиолдолд бол бид нар энэ хариуцлага тооцох механизм уул нь бол байгаа, Зөрчлийн тухай хуулиар олгогдсон байдаг. 2017 онд Зөрчлийн тухай хууль хэрэгжиж эхэлсэнтэй холбогдуулаад Зөрчлийн тухай хуулийн 16-р зүйл дээр бол тодорхой торгуулийн санкуудыг бол тогтоож өгсөн байдаг.

Мод тарихтай холбоо бүхий асуудал дээр мод, ус хоёр ялт ч байхгүй нэг дор явж байгаа. Өнөөдөр Орхон-Онги, “Хэрлэн тооно” буюу энэ “Хөх морь” төслийн хүрээнд бол бид нар эх үүсвэр, санхүүжилт олоод явж байгаа маань, ялангуяа энэ мал, амьтан, хөрсний тэжээл дээрээс нь бол энэ тэрбум мод тарихтай холбоо бүхий асуудлууд дээр тодорхой шийдлүүдийг бас гаргах утга агуулгаар, нөгөө талдаа байгаа усаа бид нар хайрлаж хамгаалах буюу түрүүний хэлсэн. Жишээлбэл Туул гол гэхэд Улаанбаатар хот, Төв аймаг гээд ингээд олон сумуудыг хамарсан хүн амьтан, мал ус тэжээх, услах, ундаалах ийм зориулалттай байдаг байтал яг одоо эх ундарга дээр нь жишээлбэл маш олон асуудлууд үүсчихсэн, итгэмжлэгдсэн лабораторид аваачаад үзүүлэхээр тэр нь ус нь өөрөө шаардлага хангадаггүй. Эргээд хэрэгжилт дээр арга хэмжээ авах гэхээр Тусгай хамгаалалттай газар нутгийн тухай хууль дээрээс нь 2012 онд Улсын Их Хурлаар тусгай хамгаалалтаас тодорхой бүс нутгийг гаргаж, тэр нь Төв аймгийн Эрдэнэ сумын Засаг дарга жишээлбэл газар олгосонтой холбоо бүхий асуудлаар айлуудад өмчлөл олгочихсон. Айлуудыг нүүлгэх ийм эрх зүйн орчингүй болчихсон.

Экологийн цагдаа болон шүүхийн шийдвэр гүйцэтгэхдээ тодорхой хэмжээний хамтын ажиллагаа явахаар хууль дээр очоод гацчихдаг ийм нөхцөл байдлууд байгаад байгаа. Тэгэхээр бид нар энэ түрүүний миний хэлсэн ялт ч байхгүй энэ Байнгын хороон дээрээс бас ажлын хэсэг байгуулаад, энэ хүч дутаж байгаа ялангуяа энэ хуулийн өөрчлөлттэй холбоо бүхий асуудлууд болон 2012 оны тусгай хамгаалалтаас гаргасан бүс газар нутгийг бол буцаж тусгай хамгаалалтад нь авах, энэ ус ашигласны төлбөрөөс чөлөөлж байгаа хөнгөлж байгаа байгалийн нөөц ашигласны төлбөрийн тухай хуулийн 20-р зүйлтэй холбоо бүхий асуудал дээр бол зайлшгүй яаралтай нэмэлт, өөрчлөлт оруулах.

Дээрээс нь бол энэ ахуйн хэрэгцээнээс гарч байгаа хаягдал усыг, төлбөрийг бол авах, авахгүй байгаа үндэслэл бол яг энэ хуулийн үндэслэл болчхоод байгаа юм. Усны тухай хуулийн 3.1.27, 3.1.28, 3.1.29 гээд ингээд ус ашиглагч, ус хэрэглэгч, ус бохирдуулагч гэж хэн бэ гэдэг ийм заалтуудыг нь заагаад өгчихсөн. Энэ заалттай хамаарал бүхий, нөгөө талдаа таны хэлдэг нийтдээ бол яг энэ бүртгэлд орсон 1087 аж ахуйн нэгж байгаад байгаа юм,1087 аж ахуйн нэгж. 1021 онд бол 1027 аж ахуйн нэгж байгаад байгаа юм. Энэ мэдээллүүдийг бол нэгдсэн сантай холбосон энэ 1087 аж ахуйн нэгж дээр бид нар өнөөдөр эрсдэлийн үнэлгээ хийх ёстой байгаа. Эрсдэлийн үнэлгээ дээр таны хэлсэн нөгөө хамгийн их бохирдуулж болох болзошгүй байнгын бохирдуулдаг аж ахуйн нэгжүүдийг тусад нь гаргаж ирээд эрсдэлийн үнэлгээгээрээ байнгын мэдээллийн сан дээр шинэ юу гэдэг юм, өөрчлөлт хийх байдлаар илүү анхаарч ажиллах тал дээр ажиллах ёстой гэж харж байгаа юм.

**Х.Болорчулуун:** Батжаргал гишүүн тодруулж асуулт асууя.

**Ж.Батжаргал:** Тийм энэ хуулийн хэрэгжилтийг жоохон эрчимжүүлэх шаардлагатай л байна л даа бид яах аргагүй, тэгж байж л жоохон үр дүн гарах ёстой. Уг хуулийн үзэл санаа бол аль болохоор жоол, цэнгэг усныхаа нөөцийг зөв зохистой ашиглах тухай, хамгаалах тухай асуудал. Тэгээд тэр ус ашиглаж байгаа нөхдүүд ус бохирдуулаад байвал төлбөр юмнуудаа авъя гэдэг асуудал. Буцаагаад харин энэ төлбөрөө юунд зарцуулах юм гэдэг асуудлыг тодорхой болгомоор байгаа юм.

Үнэхээрийн бид байгалийн нэг төрлийн баялгийг зүй зохистой ашиглах, хамгаалах талаар ярьж байгаа бол тэр лүүгээ чиглэмээр байгаа юм. Улсын төсөвт ороод тэгээд юунд зарцуулах нь тодорхойгүй ингээд нийт дундаа явчихаар чинь зэрэг наадах чинь буцаад үр дүн нь гарахгүй л байна л даа. Би бол тэр ус бохирдуулаад байгаа нөхцөл байдлыг арилгах тал руу нэг хэсгийг нь зарцуулмаар байна. Тухайн бүс нутагт амьдарч байгаа иргэд бас эрүүл ундны усаар хангагдах л ёстой шүү дээ. Гэтэл тэгж чадахгүй л байгаад байгаа шүү дээ. Тэгэхээр тэр иргэдийн.../минут дуусав./

**Х.Болорчулуун:** Санал хэлчхэв үү тээ. Туваан гишүүн асуулт асууя.

**Ц.Туваан:** Чухал асуудал, Монголчууд усыг бол чандмань эрдэнэ гэж хайрладаг. Тэгээд сүүлийн үед бол энэ дэлхий дээр ч тэр, манай Монгол ч тэр энэ ус алтнаас үнэтэй болох цаг ойртож байгаа. Тэгэхээр энэ асуудал дээр манай Байнгын хороо ингээд анхаарал хандуулаад мөн Мөнхцэцэг гишүүнээр ахлуулсан ажлын хэсэг ахалж байгаа. Өнөөдөр дахиад энэ хуулийн хурлын тогтоолын төсөл, хуульд өөрчлөлт оруулах ажлын хэсэг байгуулах гээд ингээд анхаарч ажиллаж байгаа нь бол цагаа олсон асуудал байна.

Хэдэн тодруулах асуулт байна. Энэ шинэ Төв цэвэрлэх байгууламж яг хэзээ ашиглалтад орох вэ? Яг хэзээ?

Хоёрдугаарт энэ “Мянганы сорилт”-ын сангийн санхүүжилтээр энэ гурав, дөрөвдүгээр дулааны цахилгаан станцын энэ саарал усыг эргэн ашиглах гэдэг, төв цэвэрлэх байгууламжаас гарч байгаа усыг цахилгаан станцуудад эргэн асуудал ашиглах гээд. Энэ төсөл чинь яг хэзээ хэрэгжиж эхлэх вэ. Хэзээ эхлэх вэ?

Энэ одоо маш олон жил Манай Төв аймгийн Алтанбулаг, Баян-Өнжүүл, Лүн гээд энэ Туул голын дагуу байгаа сумууд өмхий, хортой ийм цэвэрлэгдээгүй усаар усыг хэрэглэж, малаа усалж тэр өмхий хортой орчин нөхцөлд нь олон жил амьдарлаа. Тэгэхээр ер нь энэнд хариуцлага тооцсон ийм тохиолдол юм байна уу? Одоо энэ юмнууд чинь ашиглалтад орох хүртэл хугацаанд бас хордсоор л байгаа. Тэгэхээр энэ асуудлыг яг ямар асуудалд шийдэл, хариуцлага тавьсан бэ гэдгийг нэг тодорхой асууя.

Хоёрдугаарт энэ арьс ширний үйлдвэрийн бид нар арьс ширний нэгдэл гээд ярьдаг. Энэ хашаанууд дотор байдаг энэ “Харгиа” цэвэрлэх байгууламж ер нь яг ажиллаж байна уу? Эсвэл түрүүний хэлснээр тэр яг ус дамжуулаад урсгаад гаргачихдаг ийм зүйл байна уу? Тэгэхээр энийг бас тодорхой хэлж өгөөч. Яагаад гэхлээр энэ арьсны боловсруулалтад ашигладаг тэр дөрөв, зургаан валенттай хромууд чинь бол радио идэвхтэй бодисууд шүү дээ. Эд нар цэвэрлэгдэхгүй гараад явахаараа тэрийг дагасан тэр ус, тэр усаар ундаалж байгаа мал энэ тэр дээр бол маш хүнд хордлогууд гарч ирдэг. Ийм дэлхийн юм байгаа. Тэгэхээр энэ дээр яг энэ ажиллаж байна уу гэсэн ийм асуултыг тавья.

Дараа нь энэ Заамар сум дээр энэ ус бохирдуулсны төлбөрийн хэмжээг бид нар бол нэмэгдүүлэх нь зайлшгүй. Тэгэхээр энэ бусад олон газар байгаа. Тэгэхдээ Заамарыг онцлоод хэлчихье. Энэ дээр энэ алтны олон компаниуд байгаа. Тэгэхээр энэ дээр энэ түрүүн яриад байсан энэ “Оюу Толгой”, “Тавантолгой”, “Петрочайна, Дачин Тамсаг” энэ тэр гээд ярьж байна. Энэ жижиг алтны үйлдвэрүүд, ялангуяа энэ урт нэртэй хуулийн хүрээнд явагдаж байгаа энэ нэг хэсэг хоригдоод байсан энэ алтны компаниудын ус бохирдуулсны төлбөр яг энэ дээр орж байгаа юу? Орж байгаа бол яг ямар, хэдэн хувиар орж байгаа вэ? гэдэг ийм асуултыг тавья.

Тэр хуучин энэ усны асуудал бас энэ Үйлдвэр, хөдөө аж ахуйн яам гэж байхад энэ манайх энэ гол голынхоо усыг, ялангуяа энэ зуны улиралд энэ үер үерийн үед илүүдлийг нь усыг авч хөв цөөрөм байгуулж ашиглая гэдэг ийм зүйл нэлээн яригдаж байсан. Тэгэхээр энэ одоо, энэ “Шинэ сэргэлтийн бодлого”-ын хүрээнд яг энэ “Хөх морь” гээд бүр төсөл болоод явж байгаа юм байна. Тэгэхээр энийг бол зөв зүйтэй төсөл. Яагаад гэхээр манай улсын газар нутгийн байршлаас болоод ихэнх гол маань урсаад гараад явчихдаг. Тэгэхээр миний хувьд бол ер нь энэ зун энэ үертэй гол харахаараа бас нэлээн харамсдаг. Яагаад гэхлээр энэ их улс бүгдээрээ л очоод л гадагшаа ингээд гараад явчихдаг. Тэгэхээр энэ төслөө бас цаг алдалгүй сайн хэрэгжүүлээрэй гэж хүсэж байна. тэгээд асуултад хариулт авъя.

**Х.Болорчулуун:** Хоёр номер, Мягмар дарга хариулъя.

**Ш.Мягмар:** Туваан гишүүний асуултад хариулъя Бүгд Найрамдах Хятад Ард

улсын хөнгөлөлттэй зээлээр нь Төв цэвэрлэх байгууламжийг шинэчлэх ажил хийгдэж байгаа. Хоногт 250 мянган метр кубийн багтаамжтай Шинэ цэвэрлэх байгууламжийг барьж байгаа. Цэвэрлэх байгууламж 2024 онд ашиглалтад орно. Энэ төслийн хүрээнд нэг ажил хийгдэж байгаа. Төв цэвэрлэгээнд бай гарч байгаа хоногт 160-170 мянган метр куб ус гарч байгаа. Эндээс 50 мянган метр куб усыг цэвэрлэж аваад, жилд 18 сая метр куб усыг цэвэршүүлээд дулааны цахилгаан станц, ТЭЦ-3,ТЭЦ-4-т өгөхөөр “Мянганы сорил”-ын сангаар ус гүн боловсруулах үйлдвэр баригдаад ажиллаж байгаа.

“Мянганы сорилт”-ын сангийн компакт гэрээ бол 2021 гурван сарын 31-нд, 2021 оны гурван сарын 31-нд нэгэнд эхэлсэн, 5 жилийн хугацаатай үргэлжилнэ. Яг таван жил түүнээс нэг ч өдөр илүү ажилладаггүй байж байгаа. Тэгэхээр 26 оны гурван сарын 31-нд дуусна гэсэн ийм байгаа.

Төв цэвэрлэх байгууламжийн хаягдал бохир ус Туул голтой нийлээд доош урсаж байгаа, түүнээс доош нэг 35 километр хром, зэс янз бүрийн ийм хүнд элементээр бохирдсон лагийн судалгаа хийсэн. Манай яамны Орчны бохирдлыг бууруулах үндэсний хорооноос энэ дээр анхаарал хандуулж, голын бохирдол, хагшаасыг цэвэрлэх төхөөрөмж оруулж ирэхээр ажиллаж байгаа. Тэгээд энэ дээр гаднын шинэ патент эзэмшдэг компаниудтай бас уулзалт зохион байгуулж, хуралдаж байгаа гэж хэлж байна.

“Харгиа” цэвэрлэх байгууламж бол 1974 онд ашиглалтад орсон. Энэ үйлдвэрүүдийн бохирыг цэвэрлэхээр анх ашиглалтад орсон. Нэг хэсэг хувьчлагдаад эргээд 2013 оны 14 оны орчим Ус сувгийн удирдах газрын харьяа нийслэлийн өмчит үйлдвэрийн газарт очсон байгаа. “Харгиа” цэвэрлэх байгууламжийн хувьд бол хром, дөрвөн валенттай болон зургаан валентын хромыг шүүхийн төхөөрөмжүүдийг тавьсан. Урьдчилсан цэвэрлэгээ хийгээд Төв цэвэрлэх байгууламжид усаа нийлүүлж байгаа гэсэн ийм мэдээтэй байгаа.

Төв аймгийн Заамар шугамын орчин бол нэг 26 алтны уурхай ажиллаж байгаа. Эдгээр уурхайнууд нь бол тодорхой хэмжээгээр хаягдлын сан даа хаягдал бохирдлоо тунгаагаад эргүүлэн ашигладаг ийм технологитой үйл ажиллагаа явуулж байгаа. Уул уурхайн салбарынхны хувьд бол нийтдээ энэ хууль ирснээс хойш 944 сая орчим төгрөгийг Ус бохирдуулсны төлбөрийн тухай хуулийн дагуу төвлөрүүлэхээр дүгнэлт гаргуулсан байна.

Хөв цөөрөм байгуулах ажлын хувьд бол манайх яамны хувьд жилдээ нэг гурваас доошгүй х өв цөөрөм байгуулах ажлыг хийж байгаа. Өнгөрсөн жил бол Увс аймгийн Хяргас сум, Билүүгийн гол дээр том усан боомт барьсан байгаа. Энэ жил Увсын Баруунтуруун, Төв аймгийн Баянцогт, Дундговь аймгийн Өлзийт суманд гурван газар хөв байгуулахаар тендерийн ажлыг зарлаад явагдаж байгаа.

“Хөх морь” төслийн хувьд бол нийтдээ Монгол орны 12 том гол дээр 33 байршилд үерийн болон шар усны үерийг хуримтлуулах нийтдээ энд боломжит хувилбар 52 тэрбум метр куб усыг хуримтлуулах боломжтой байна гэж үзэж байгаа. Тэгээд таны хэлдгээр яг манай нийт гол мөрний урсцын 70 орчим хувь нь манай хойд, урд хоёр хөрш рүү урсан гардаг байгаа. Энэ дээр тодорхой хэмжээний үерийн усыг нь хуримтлуулж ус багатай говь, тал хээрийн бүс нутагтаа усыг хүргэх зорилгоор “Хөх морь” төслийг эхлүүлж байгаа. Төслийн хүрээнд техник эдийн засгийн үндэслэл болон ажлын зураг хийхээр урьдчилсан судалгааны ажлууд хийж манай яам дээр ажлын хэсэг байгуулагдаад өчигдөр бас гаднынхантай сайд болон ажлын хэсгийн хүн уулзалт зохион байгуулсан байгаа. Баярлалаа.

**Х.Болорчулуун.** Туваан гишүүн тодруулъя.

**Ц.Туваан:** Тэгээд энэ түрүүн нөгөө усны энэ асуудал дээр ажлын хэсэг байгуулна гэж ойлгосон. Тэгээд энэ дээрээ бол энэ Төв цэвэрлэх байгууламжууд тэгээд эд нартай бас танилцсан нь зөв байх гэж бодож байна. Яамны бодлогын газар, Усны бодлогын газрын дарга байгаа тээ?

Манай энэ Монгол улс усны хагалбар газар дээрээс нь ингээд бүх голуудын маань ихэнх хувь нь эх орон ч гол байж чаддаггүй ингээд гадагшаа урсаад явчихдаг. Тэгээд эд нарыг хөрсний болон борооны усаар хурд, тунадасны усаар ингээд нөхөгдөж байдаг. Тэгэхээр сүүлийн үед бол энэ технологи хөгжөөд байна. Манай хоёр хөрш маань энэ бүх үүлүүдийг, яг энэ манайд хэрэгтэй газар тариаланд хэрэгтэй, бэлчээрийн ургамалд хэрэгтэй цаг үед нь буудаад мушгисан марал шиг юм болгоод явуулчхаад байгаа юм. Тэгэхээр энэ дээр манай Монгол улсын бодлого яг ямар түвшинд явж байна? Энийг ер нь мэдэж байгаа юу гэдэг асуулт яамны бодлогын газраас.

**Х.Болорчулуун:** Хоёр номер хариулъя, Хоролмаа.

**Г.Хоролмаа:** Туваан гишүүний асуултад хариулъя. Ер нь яах вэ Цаг уур орчны шинжилгээний төв дээр бол энэ радио станц бол ажилладаг. Тэгээд энэ мэдээнээс үзэхэд бол энэ орон нутгийн ард иргэдийн ярьдаг л яриа байна. Энэ ингэж хоёр хөрш дээр энэ үүлийг буудаад Монгол улсад хур тунадсыг бол багасгаад байгаа зүйл байхгүй гэсэн ийм судалгаа байдаг.

**Х.Болорчулуун:** Асуулт хариуллаа. Мөнхцэцэг гишүүн асуулт асууя.

**Г.Мөнхцэцэг:** Энэ Усны төлбөрийн тухай хуулийг эргэж харах бас цаг нь болсон байгаа. Тэгэхээр ард, иргэд болохоор ууж байгаа, хэрэглэж байгаа усандаа төлбөр төлөөд байдаг, зарим нь худалдаж аваад байдаг. Гэтэл энэ уул уурхайд хэрэглэж байгаа энэ усанд бол бид нар зарим нэг газрууд бол төлбөр төлөх нь байтугай ер нь чөлөөлөгдөж байгаа энэ байдал бол үүсчихсэн энэ одоо бас том зөрчил мөн гэж ингэж бас харж байгаа юм. Тэгэхээр ер нь бол бас энэ усны төлбөрийг нэмэгдүүлэх гэдэг тал дээр бол дэмжиж байгаа, тийм. Өнөөдөр бол говьд бол усны дайн болж байна гэж бараг хэлж болно. Өнөөдөр энэ нуур цөөрмүүд бол үгүй болж байна. Хур бороо бол цаашилчихсан. Тийм учраас ер нь ус тогтоцтой малын, ундны усны гээд ингээд уудаг юмнууд бол ерөөсөө байхгүй болж байна. Говь бол үнэндээ цөлжилтийн байдалд ороод усны дайнд оржээ гэж ингэж бас ойлгож болно.

Тэгэхээр энэ 20 онд усны тооллого явуулсан байдаг байх. Тэнд үндсэндээ бол 110 гаруй гол горхи устаж үгүй болж байна. 380 гаруй будаг шанд устсан, 100 бас нэг 80 гаруй тойром байхгүй болсон. Ер нь бол бас хамгийн бас их тийм амин дэм хэрэгтэй хэрэгцээтэй энэ рашаан булгууд 5 байсан байх аа? Тийм ээ, 5 рашаан устсан гээд. Ингээд ийм мэдээ, мэдээллийг сонсож байсан санагдаж байна. Өнөөдөр 22 он яг эд нарыгаа сэргээх тал дээр Усны агентлаг, Байгаль орчны яам маань яг одоо юу хийв ээ? тийм нэгдүгээр асуулт.

Хоёрдугаарт энэ саарал усыг хэрэглэнэ, усыг цэвэршүүлж хэрэглэнэ гээд ингээд байгаад байгаа, яриад байгаа. Тэгэхээр яг ийм технологи нэвтрүүлсэн газар байна уу, үгүй юу. Ийм яг амжилттай хэрэгжиж байгаа кэйс байна уу, үгүй юу? Энэ дээр нэг асуулт байна.

Гуравт нь энэ Усны ай сав газрын захиргаа манайд хэд байна? Ямар менежменттэй ажиллаж байна? Энэ дээр хариулт авъя.

Дээр нь бас Усны тухай хуулийг хэрэгжилт дээр хяналт шалгалт хийх ажлын хэсэг гараад ажиллаж байгаа. Энэ ажлын хэсэг маань бас бүтэн жил хэртэй шахуу ажилласан. Ер нь бол бид нар усыг эрэмбэлнэ гээд ингээд өмнөх өргөн барьсан хуульдаа заачихсан байгаад байдаг. Унд, ах ахуйн хэрэглээгээр хэрэглэнэ, хөдөө аж ахуйн чиглэлээр хэрэглэнэ мөн үйлдвэрлэлийн зориулалтаар хэрэглэнэ, уул уурхайн зориулалт, баяжуулах үйлдвэрт хэрэглэнэ бусад гэсэн ийм таван зориулалтаар хэрэглэнэ гээд ингээд шинэ өргөн баригдсан хууль дотроо ийм заалтууд ороод ирчихсэн байгаа. Яг энэнд үнэндээ бол энэ эрэмбээр ингээд явна гэхэд бол бас зарим нэгэн зүйл дээр зөрчлүүд их үүсэх юм байна лээ. Тэгэхээр бид нар бас ажлын хэсэг хэд хэдэн удаа ажиллаад, ер нь Хөдөө аж ахуйн бусад яамнуудаас ер нь нэлээн олон саналуудыг бас сонссон. Дэд ажлын хэсэг ч бас нэлээн гайгүй ажилласан гэж бодож байгаа. Тэгэхээр яг үнэндээ бол манай яамнууд хоорондоо бодлогын зөрүүтэй ажилладаг.

Дээр нь мэдээ, мэдээлэл солигддоггүй байдлуудаас болоод энэ хуулийн хэрэгжилт мөн энэ ажлын хэсэг ажиллахад бол тийм хүндрэлүүд үүсээд байгаа. Үгүй ядахад Хөдөө аж ахуйн яаман дээр гэхэд л үйлдвэрийн зориулалтаар усны хэрэглээ хэрэглэдэг ийм жагсаалтууд нь бас байхгүй юм байна лээ. Үгүй ядахад энэ мэдээллийн сангууд нь байхгүй юм байна лээ. Бид нар Уул уурхайн яамнаас мэдээ, мэдээлэл авъя гээд ингэсэн. Ингэхээр энэ дээр бол ямар нэгэн мэдээллүүдийг өгөх тийм дургүй байдаг. Уул уурхайн яам гэх жишээний.

Ингээд ер нь бодлогын зөрүүтэй ажлууд хоорондоо уялдаа холбоо ба муутай байдаг учраас бол манай ажлын хэсэг ер нь бол хэд хэдэн удаа ажиллаад их хүндрэлүүд тохиолдож байсан. Тэгэхээр энэ хуулийг дахин бид нар бас татаж аваад эргүүлж боловсруулах тал дээр ажиллая гэсэн. Ийм санал дүгнэлттэй байж байгаад дахиад шинээр бас бүлэг байгуулаад ажиллая гэсэн ийм бодолтой байгаа. Тэгэхээр ер нь энэ Усны тухай хууль, энэ Усны төлбөрийн тухай хоёр хуулийг бол хооронд нь уялдуулж ингэж бас ажиллах нь зүйтэй гэсэн ийм саналууд байгаад байгаа. Тэгэхээр түрүүчийн асуусан асуултууддаа хариулт аваад ер нь бол цаашид энэ хоёр хуулийг уялдуулсан байдлаар зохион байгуулах, дээр нь бас ажлын хэсэг ингэж ажиллах тийм бодолтой байгаагаа бас хэлж байна.

**Х.Болорчулуун:** Мөнхцэцэг гишүүний асуултад хариулъя. Гурван номер, Бат эрдэнэ сайд.

**Б.Бат-Эрдэнэ:** Мөнхцэцэг гишүүний асуултад хариулъя. Яг өнөөдрийн байгаа нөхцөл байдал дээр хаягдал усны хэмжээ, тоолууржилтын байдал бол хаягдал усны хэмжээ 2020 онд унд ахуй 80 сая метр куб, технологид олборлосон, худалдан авсан усны хэмжээ 20.1 сая метр куб, эргүүлэн ашигласан усны хэмжээ бол 79.6 сая метр куб буюу нийтдээ 179.8 сая метр куб байгаа. Хаягдал усны хэмжээ 2021 онд унд ахуйн хувьд 9.2 сая метр куб, технологид олборлосон, худалдан авсан усны хэмжээ 21.1 сая метр куб, эргүүлэн ашигласан усны хэмжээ 76.9 сая метр куб буюу нийтдээ 107.3 сая метр куб. Улсын хэмжээнд 2021 оны байдлаар бол 551 иргэн, аж ахуйн нэгж байгууллага 1321 бохир усны тоолуурыг суурилуулахад бол нийтдээ 199.7 сая төгрөгийг бол бид нар зарцуулаад байгаа.

Хоёр дахь асуулттай холбоотойгоор Монгол улсад яг өнөөдрийн байдлаар 21 усны сав газрын захиргаа үйл ажиллагаа явуулж байгаа. Сав газрын захиргаа нь 21, Сав газрын захиргаа нь бол Усны тухай хуулийн 17-р зүйл болон холбогдох хууль тогтоомжид заасан эрх үүргийг хэрэгжүүлэн ажилладаг. Тэгээд тухайн сав газрын хэмжээнд бол усны нөөцийн хомсдол, бохирдлоос хамгаалах боломжит нөөцийг зүй, зохистой ашиглах, нөхөн сэргээх салбар дундын зохицуулалтыг анх усны нөөцийн нэгдсэн менежментийн төлөвлөгөөг хэрэгжүүлэх үүрэгтэйгээр бол ажилладаг.

Хаягдал усны чанарын стандартын хэмжээ гэж байдаг. Саяын, та нэмээд хариулчих уу? Хэмжээ болон иргэн ашиглаж байгаа тэр. Усны газрын дарга Мягмар дарга хариулна.

**Х.Болорчулуун:** Мягмар дарга хариулъя.

**Ш.Мягмар:** Нэмэлт тайлбар асуулт хэлье Мөнхцэцэг гишүүний асуултад. 21 сав газрын захиргаанд өнөөдрийн байдлаар 206 хүн ажиллаж байгаа. Тэгээд манай сав газрын захиргаад маань яг анхан шатны тухайн бүс нутагтаа Усны тухай хууль, Ус, бохир усны төлбөрийн тухай хууль, Байгалийн нөөцийн төлбөрийн тухай хууль болон тэдгээрт нийцүүлэн гаргасан дүрэм, журмыг хэрэгжүүлэн ажиллаж байгаа.

Усны тоо бүртгэлийн дүн мэдээний хувьд бол сүүлийн 3 жилийн дүнгээс үзэхэд та бүхэнд танилцуулсан мэдээлэл дээр бол дэлгэрэнгүй байгаа. Сүүлийн жилүүдэд бол 2018 оноос бол харьцангуй бас услагтай жилүүд эхэлсэн. Ийм учраас тодорхой хэмжээгээр зарим газруудад булаг, шанд, гол горхи ширгэж байгаа ч гэсэн эргээд бас сэргэж байгаа ийм тохиолдлууд нэлээн элбэг бий. Улсын хэмжээнд бол энэ булаг, шандыг хамгаалж жилдээ 120-130 булаг шандыг тохижуулдаг байгаа.

 Усыг эрэмбэлэх тухайд бол энийг улсын усны нөөцийн нэгдсэн менежментийн төлөвлөгөөгөөр зохицуулах боломжтой гэж үздэг. Ялангуяа бас улсын усны менежментийн төлөвлөгөөнд бол нэгдүгээрт хүн амыг чанарын шаардлага хангасан баталгаатай усаар цаг хугацаанд нь хангах.

Хоёрдугаарт, Монгол орны уламжлалт мал аж ахуй, газар тариаланг усаар хангаж, хүнсний аюулгүй байдлаа хангах.

Гуравдугаарт, Үйлдвэр, уурхай, станцуудаа усаар нь хангах.

Дөрөвдүгээрт, Байгалийн тэнцлийг хангах зорилгоор усны нөөцийг байгалийн жамаар нөхөн сэргэх чадварт нь тохируулан ашиглаж тэрийг усыг үлдээх гэсэн ийм зарчмаар явдаг. Мэдээлэл солилцохын хувьд бол зарим нэг юун дээр бол бас тодорхой хэмжээний хүндрэлүүд гардаг. Тэгэхдээ энийг бол бас энэ “Мянганы сорилт”-ын сангийн хүрээнд, ялангуяа энэ Татварын ерөнхий газар, Мэргэжлийн хяналтын ерөнхий газар, бусад холбогдох яамдаас мэдээллийг авах ийм цахим системд орохоор ажиллаж байгаа. Тэгээд таны хэлснээр энэ өмнө нь баригдсан хуулиудын Байгаль орчны багц хууль болон Усыг эрэмбэлэх тухай хууль бол энэ дээр бас санаа тавьж ингэж усны лобби бүлэг байгуулж манай устай холбоотой асуудлуудыг шийдвэрлэх гэж байгаад маш их баяртай байна. Ялангуяа өнөөдрийн байдлаар устай холбоотой асуудал бол 11 яаманд ерөнхийдөө харьяалагддаг байгаа гэдгийг энд хэлье.

**Х.Болорчулуун:** Асуултад хариуллаа. Цогтгэрэл гишүүн асуулт асууя.

**О.Цогтгэрэл:** Баярлалаа. Ус ашигласны төлбөрийн тухай мэдээллийн тайланг сонсож байна. Тэгээд энэ дээр бас нэлээн асуултууд давхцаж байна. Цөөхөн зүйл асууя?

Тэр төлбөрийн гүйцэтгэл нь хангалтгүй хэрэгждэг л гэж байна л даа. Энэний шалтгаануудыг та нар яг юу гэж үзэж байгаа юм? Яг дэлхийн улс орнуудтай, тэр тусмаа ижил төстэй улс орнуудтай харьцуулахад манай дээр ялгаатай тэр ус ашигласны төлбөрүүд, ус бохирдуулсны төлбөрүүд яг ямар байдаг юм? Тэр тусмаа тэр уул уурхайн бүтээгдэхүүн, уул уурхайд ашиглаж байгаа ус гэдэг чинь өөрөө дэлхийн зах зээлийн үнээр тэд нар чинь бараа бүтээгдэхүүнээ зарж байдаг. Тэгэхээр тэр дээр бол заавал ижил төстэй гэлгүйгээр дэлхийн үнэ, ханшийн судалгаа гэдэг зүйл хэрэгтэй байх. Тэгээд нөгөө талдаа ер нь энэ ус ашигласан бохирдуулсны тал дээр тэр техник технологийн шинэчлэл, тэрийг, төлбөрийг хэмждэг олон арга барил энэ тал дээр яг цаашдаа ямар зүйл бодож, төлөвлөж байдаг юм, энэний өнөөгийн байдал нь ямар байдаг юм?

Өөр нэг асуудал. Ер нь энэ Улаанбаатар хотын усан хангамжийн ирээдүйг ер нь ямар энэнтэй холбоотой ямар мэдээ, мэдээлэл байдаг юм? Зарим хүмүүс их ноцтой тоо баримтууд хэлж байдаг. Энэ дээр бас нэг тодорхой мэдээлэл өгөөч.

Дараа нь ер нь энэ усны төлбөрийн тухай яриа явахаасаа гадна энд нөгөө усны чанарын асуудал. Жишээ нь говийн аймгуудад усны хатуулаг өндөр, жишээ нь тэр хатуулаг ихтэй ус ашиглаж байгаа бол төлбөр нь ялгаатай энэ тэр ингээд нөхцөл байдлууд энэ хууль журам, дүрэм журамдаа байдаг уу гэх мэтийн хэдэн асуултууд байна. Дараа нь би тодруулъя.

**Х.Болорчулуун:** Мягмар дарга хариулъя, хоёр номер.

**Ш.Мягмар:** Цогтгэрэл гишүүний асуултад хариулъя. Тэгээд яг таны асуулт сүүлчээс эхлээд яриулчихъя. Түрүүн бас нөгөө Мөнхцэцэг гишүүн асуусан.

Ялангуяа энэ иргэд энэ ундны усны төлбөрийг ингэж төлж байгаа. Яг Монгол улсын хэмжээнд Байгалийн нөөц гэсэн төлбөрийн тухай хуулиар бол Монгол улсын иргэд бол усны нөөцийн төлбөр төлдөггүй байгаа, зөвхөн үйлчилгээний хөлс төлдөг. Жишээ нь Улаанбаатар хотын хувьд энэ 218 худгаас усыг нь аваад 500 гаруй километр шугамаар дамжуулаад, крантанд нь цэвэршүүлээд ариутгаад, крантанд нь ус авчирч өгсний төлөө тэнд ажиллаж байгаа 1000 гаруй хүн, цахилгаан эрчим хүчний хөлс, энэ үйлчилгээний хөлс төлдөг зөвхөн. Нөөцийн төлбөр төлдөггүй байгаа Монгол улсад бол хүн ам. Сумын төвүүдийн хувьд бол өнөөдрийн байдлаар ерөнхийдөө нөөц нь тогтоогоод 80 гаруй сум байгаа. Эндээс 33 сумын хувьд бол ундны усны чанар бол нэлээн хүндрэлтэй.

Тэгэхдээ нөгөө усны тухайн сумын онцлогоос хамаараад усны төлбөр харилцан адилгүй. Өнөөдөр Говь алтай аймгийн Алтай сум яг Гэгээн нуураас ус авахад 1 метр куб ус бол 13 төгрөгөөр очиж байгаа. Тэгэхдээ хүмүүс усны чанар бол маш их сайжирсан ийм байдалтай байгаа. Үйлчилгээний хөлс бол 1-2 төгрөгийн юутай байгаа орон нутаг, улсын хэмжээнд бол.

Улаанбаатар хотын усан хангамжийн хувьд 1980-аад он хамгийн сүүлд 2015 онд усны хайгуулыг нь баталгаажуулсан байгаа. Хоногт 224 метр куб усыг авах боломжтой. Тэгээд энийг бол 2000, 1990-ээд оноос хойш 2010 он хүртэл бол хүн амын төвлөрөл, үйлдвэр аж ахуйн өсөн нэмэгдэж байгаа тоо хэрэгцээтэй бодож үзэхэд 2030 он гэхэд бол өнөөдрийн батлагдсан усны нөөц, энэ эрэлт хэрэгцээ хоёр бол тэнцэхээр байна гэсэн ийм судалгаа гарсан. Үүнтэй холбогдуулаад энэ “Мянганы сорил”-ын сангийн хоёр дахь компакт хэрэгжүүлэхэд ядуурлыг бууруулах, эдийн засгийн хөгжлийг дэмжихэд бол усны асуудлыг дэмжих шаардлагатай байна гэж төслийг оруулж, тэгээд Улаанбаатар хотын ус хангамжийг сайжруулахаар болсон. Энэ ажлын хүрээнд 2019 онд Улаанбаатар хотын баруун хэсэг Биокомбинатын, Шувуун фабрик орчимд жилдээ 51 сая метр куб ус ашиглах боломжтой хоёр ордыг нээсэн байгаа.

Энэ нь өнөөдөр хотын өнөөдөр байгаа Улаанбаатарт усны нөөцийг 80 орчим хувиар нэмэгдүүлсэн гэсэн ийм боломжтой. Иймээс 2050 он хүртэл бол ямар нэгэн байдлаар усны хомсдол үүсгэхгүй тэр дээр санаа зоволтгүй гэж хэлж болно.

Гурав дахь асуултын хувьд энэ усны төлбөрийн хувьд бол улс орны нөгөө валютын ханш эдийн засгийн хөгжлөөс хамаарч харилцан адилгүй байгаа. Ялангуяа дэлхийн хөгжсөн орнуудын Канад, Чили, Мексик, Австрали зэрэг орнуудад уул уурхайн зориулалтаар бүр тэр дундаа зэсийн баяжмал ашиглахад, ашиглаж байгаа усны төлбөр бол 1-3 доллар орчим байгаа. Манайд жишээ нь “Оюу Толгой”, “Эрдэнэт”-ийн усны төлбөр бол 18-30 орчим цент орчмын үнэтэй байгаа гээд хэлье.

**Х.Болорчулуун:** Баярлалаа. Тодруулж асууя, Цогтгэрэл гишүүн.

**О.Цогтгэрэл:** Тийм, тэгэхээр тэр үнэлгээ дээр наана цаана ярих асуудлууд бол ингээд гарч ирэх нээ. Би бас энэ нэг минутад багтаагаад өөр Байгаль орчны сайдаас ингээд мэдээлэл тодруулчих гэсэн. Энэ Баян-Өлгий аймгийн ингээд бас үйлдвэрлэгчид нэг ийм хүсэлт ирүүлсэн байна лээ. Гурван компани нийлээд энэ барагшунг түүхийгээр нь гаргахыг хориглосон. Байгаль орчны сайдын тушаал, журам 5 жилийн өмнө гарсан юм байна. Тэр нь яг дөрвөн сарын 14 буюу маргааш дуусаж байгаа юм байна л даа. Тэгээд энэ хооронд үйлдвэр бариад явчихсан, маргаашаас эхлээд бараг түүхийгээр нь гаргах боломжтой хугацаа хэлж байдаг. Тэгээд бид нар яах вэ? Ингээд нэг үйлдвэр байгуулаад, ажиллах хүчээ аваад нэмүү өртөг бий болгоод гаргах боломж бололцоогоо бид нар бүрдүүлээд ингээд ажиллаж байтал маргаашаас эхлээд ингээд түүхийгээр гадагшаа гаргах боломж гарчих нь ээ. Энэ дээр яг энэ Байгаль орчны яам ямар бодлого, чиглэлтэй байдаг юм бол? Ер нь зүгээр өөрсдийнх нь өгч байгаа хүсэлт бол энийг ингээд хуучин журмаа үргэлжлүүлэн хэрэгжүүлж өгөөч гэсэн…/минут дуусав./

**Х.Болорчулуун:** Би хоёр, гурван зүйл асууя.

Ус, ашиглалт, усны төлбөрийн асуудлаар, ус бохирдуулсан төлбөрийн асуудлаар Байгаль орчин, аялал жуулчлалын сайдын мэдээлэл сонслоо өнөөдөр Байнгын хороон дээр. Түрүүнд бас мэдээллээ ер нь товчхон хот, тосгодын ус ашигласны усны төлбөртэй холбоотой асуудлыг тавьсан. Одоо нийт улс орон даяар, ялангуяа усыг ихээр ашигладаг энэ байгаль орчинд сөрөг нөлөөг үзүүлдэг аж ахуй нэгжүүдийн үйл ажиллагаатай холбогдуулан нэлээн илтгэлээ дэлгэрүүлсэн байна. Зөв байна.

Тэгээд энэ Монгол улсад энэ уул уурхайн компаниуд ус ашиглаж байна. Хамгийн их бас ашигладаг нь “Оюу Толгой” компани секундэд 900 литр ус ашиглаж байна. “Дачин Тамсаг” компани бас маш их ашиглаж байна. Ялангуяа “Дачин Тамсаг” компани бол хоёр сумын нутгийг дамжиж олборлолт, ашиглалтын үйл ажиллагаа явуулдаг. Гэхдээ эндээс та бүхнээс асуухад олон нийтийн байгууллагууд, энэ байгаль хамгаалагч нар хэлдэг юм. Энэ “Дачин Тамсаг” компани хоцрогдсон, дээр үеийн 60-аад, 70-аад оны технологиор энэ нефтээ олборлож байна. Яагаад гэвэл газрын өнгөний усыг доош нь 1000 гаран метр шахаж хэзээ ч гарч ирэхгүй болтол нь ингэж шахаж хөвүүлэх замаар нефтийг нь хөвүүлэх замаар ашиглаж байна гээд. Энийг олон улсад хэрэглэхээ больсон шүү дээ. Ялангуяа энэ бол тэр байгаль цаг уур, хөрс, ургамалд муугаар нөлөөлж байна, нөлөөлдөг гэсэн асуултыг тавьдаг. Энэ дээр ямар бодолтой байдаг вэ? Ер нь ажиглаж байхад тэр “Дачин Тамсаг” орчимд тэр Халх гол, Баянтүмэн, Матадын нутагт, ер нь Дорнод аймгийн нутагт нь хэзээ ч урьд нь бол газар хөдөлж явдаггүй байсан. Гэтэл нэг жил дотор давтамжтайгаар газар хөдөлдөг боллоо. Энэ бол бас байгальд нөлөөлж байгаа энэ ус тосны шингэний энэ байдал өөрчлөгдсөнтэй холбоотой л асуудал байна гэж ойлгож байна. Ойлгогдохоор ч байгаа. Яг тэр орчимд хөдлөөд байгаа.

Нэгдүгээр асуулт. Тэр ашиглаж ба технологийн хувьд ямар бодолтой байдаг вэ? Мэргэжлийн яам,

Хоёрдугаарт усны төлбөрийг олон улсад авахдаа ус ашигласан төлбөрийг 1-7 долоон доллар авдаг гэж байгаа юм. Гэтэл манайд манайх 30 цент. Хаана ч байхгүй бага хувь хэмжээгээр усны төлбөрийг авч байна. Тэгэхээр энийгээ нэмэгдүүлэх ёстой. Би урьд нь Байнгын хорооны хурал дээр Усны газрын даргад, хуучин сайд ч байсан чиглэл хэлж байсан. Үүнийг дор хаяад 1.5 доллар, 1.50 цент болох хэрэгтэй гэсэн чиглэл өгч, тэгээд энэ дээр нь ямар бодолтой байна? Ус ашигласны төлбөрийг нэмэгдүүлэх тал дээр бид нар олон улсын жишгийн дагуу авах ёстой. Түүнээс биш Монгол улс гээд бүх л юмаа тавьж туучхаад ашиглуулчхаад хаана ч байхгүй бага төлбөр авсан болоод ингээд байж таарахгүй шүү дээ гэдгээ хэлье.

Гуравдугаарт нь усны шинжилгээний лаборатори 8 байдаг гэж байна, хүчин чадал хүрэлцдэггүй гэсэн асуудлыг ярьж байна. Тэгэхээр энэ цаашдаа энэ төсөв дээр усны лабораторийн хүчин чадлыг орчин үеийн болгох, энэ хүчин чадлыг нэмэгдүүлэх тал дээр анхаарч ажиллах хэрэгтэй байна гэсэн ийм санал асуултуудыг хэлье.

**Х.Болорчулуун:** Байгаль орчны яам, Мягмар дарга, Усны газрын дарга хариулъя.

**Ш.Мягмар:** Монгол улсын хэмжээнд жилдээ 594 сая метр куб ус ашигласан байна. Түүний 19 хувь нь бол “Оюу Толгой” болон “Эрдэнэт” зэрэг энэ уул уурхайн компаниуд маш их усыг ашиглаж байгаа. Усны нөөцийн төлбөр жилдээ 48.1 тэрбум төгрөг орсон. Үүний бараг 90 орчим хувь нь уул уурхайгаас орж байгаа. Усны үнийн хувьд бол дэлхийн хөгжингүй орнуудын жишиг хэмжээнд бол 1-3, зарим 1-7 доллар гэж байгаа. Бид бол одоогоор 30 цент орчим төлж байгаа. Тэгээд ядаж нэг 1 доллар болгохын төлөө бас энэ судалгааг хийж байна. Тэгээд тухайн аж ахуйн нэгж байгуулан улсын нөөц төлж байгаа төлбөр нь борлуулалтын орлогын түрүүн хэлсэн байгаа, 0.09-1.2 байна гээд. Ингэхээр нөгөө нэг усны нөөцийг нэмэгдүүлэхээр манай яам бол ажиллаж байгаа. Энэ дээр удахгүй.

Нефть олборлох технологийн хувьд бол ялангуяа энэ сүүлийн үед гадаадад ашиглаж байгаа тэр нэлээн үнэтэй технологиуд байдаг юм байна. Тэр технологийг технологийг шинэчлэх талаар бас Уул уурхай, хүнд үйлдвэрийн яам Газрын тосны хэрэг эрхлэх газарт бол усыг бага ашигладаг. Шинэ техник, технологи нэвтрүүлэх талаар бас санал бичиг хүргүүлсэн байгаа. Усны, тухайн бүс нутагт нөгөө нефтийн эрэл хайгуул хийхдээ сейсм буюу геофизикийн эрэл хайгуул хийж, чичирхийллийн аргаар нефтийн эрэл хайгуулыг хийдэг байгаа.

Үүнтэй холбогдуулж бас нөгөө нэг талаас нефтийг нь олборлож байгаа, нөгөө талаас сейсмийн долгион буюу геофизикийн аргаар газар хөдлөлийн чичирхийллийн аргаар нефть болон усыг нь хайж байгаа учраас тухайн бүс нутагт газар хөдлөл бас идэвхтэй өрнөсөн байж ч болзошгүй юм байна. Энэ талаар бас газар хөдлөх геофизикийн шинжлэх ухааны төвөөс бас мэдээлэл авъя.

Усны лабораторийн хувьд бол ялангуяа улсын хэмжээнд 8 лаборатори байгаа. Тэгээд энэ явуулын болон итгэмжилсэн лабораториудын чадавхыг сайжруулах талаар дэмжлэг үзүүлж өгвөл бид бас энэ ажлыг яаралтай зохион байгуулах боломжтой байна гэдгийг танд хэлье.

**Х.Болорчулуун:** Дутуу хариулчхав уу?

**Ш.Мягмар:** Нефть олборлох технологийн хувьд бол усаар шахаж нөгөө нефтийг нь гарган авч байгаа. Энэ бол уламжлалт ийм технологи сүүлийн үед бас ийм нано шинэ технологи орж ирж тодорхой хэмжээгээр нүүрс хүчлийн хий болон бусад хий, хийгээр шахах ийм технологиуд байгаа гэж сонссон. Тэгээд энэ талаар бас Уул уурхайн яам, Газрын тосны хэрэглэх газраас нэмэлт мэдээллийг авч танд тусгайлан хүргүүлье.

**Х.Болорчулуун:** Ер нь сүүлийн үеийн нефт ашиглах технологи сонссон биш. Та нар бол бас хуучин хоцрогдсон технологиор ингээд байгаль орчинд нөлөөлдөг технологиор ашиглаж байгаа энэ байдлыг бол өөрчлөх дээр бас мэргэжлийн яам бол ажиллах ёстой. Энэ чинь өөрөө байгаль орчин, ургамлын бүтэц, хөрс, цаг уурт нөлөөлж байгаа байхгүй юу. Бүр газар хөдлөлтөд хүртэл нөлөөлж байна гэж үзэж байна шүү дээ.

Гишүүд өнөөдөр Байгаль орчин, аялал жуулчлалын сайдын Ус бохирдуулсны төлбөрийн талаар тавьсан илтгэлийг сонсож, мэдээллийг сонсож асуулт асууж, хариулт авч дууслаа.

Үг, санал хэлэх гишүүд нэрсээ өгье, Батжаргал гишүүнээр тасаллаа.

**Х.Болорчулуун:** Б.Бат-Эрдэнэ гишүүн асуулт асууя.

**Б.Бат-Эрдэнэ:** Баярлалаа. Би түрүүн цаг багтаагүй хэлж чадаагүй хоёр санаагаа би хэлэх гээд байгаа юм.

Нэгдүгээрт бол нэгэнт ус ховордож байгаа амаргүй ийм цаг нөхцөл дээр нь төв Азийн өндөрлөгт энэ усны хагалбар газарт байгаа ихэнх гол мөрнүүд маань гадагшаа урсгалтай ийм орон. Дээр нь цаг агаарын их эрсдэл, өөрчлөлтөд орж байгаа, өртөмтгий, цөлжилт явагдаж байна. Тэгээд тийм учраас энэ Ус бохирдуулсны төлбөрийн тухай хууль нь тэндээс жилдээ одоогоор бол нэг 48.1 тэрбум төгрөгийн төлбөр, хөрөнгө хуримтлагдаж байна шүү дээ. Тэгэхээр энэ хөрөнгийг нь газрын гадаргын усыг хуримтлуулахад тодорхой дэмжлэг оруулах ийм хуулийн зохицуулалтыг та бүхэн бодож санаж байгаа зүйл байна уу?

Усны газрын дарга Мягмар гуай бол түрүүн хэлсэн энэ хөв цөөрмийг ямар хөрөнгийн эх үүсвэрээр, хэний санаачилгаар тусгагдаж байна.Та бид хоёр өмнөх он жилүүдэд, энэ Байнгын хороон дээр бол бас мэтгэлцэж байсан ийм тохиолдлууд бий. Тухайлах юм бол намайг энэ газрын гадаргын усны усыг хуримтлуулахын эсрэг байдаг гээд энэ хар пи ар чинь арван хэдэн жил явлаа шүү дээ. Хэрлэнгийн усыг урагш нь татуулахгүй гээд эсэргүүцдэг. Харин би бүр эсрэгээрээ энэ Хэрлэн, говь төсөл яригдахаас өмнө газрын гадаргын усыг хуримтлуулах, усан сан байгуулах санаачилгыг хэлүүлээд. Цэнхэрийн гол дээр, Төлүүгийн булангийн усан сан хуримтлуулах хөв цөөрмөөс өгсүүлээд тэгээд Мөрөнгийн, Хангалын, Уугийн амны гээд ингээд нутагтаа бол тодорхой хэмжээнд Улсын Их Хурлын гишүүний саналаар хуваарилагддаг хөрөнгө мөнгөнөөс тавиад ингээд хийж байгаа. Тэрийг бол та бүхэн маань ингээд тооцоондоо оруулаад Их Хурлын гишүүдийн санаачилгаар хэрэгжүүлж байгаа төслүүдийг манай яам, манай Усны газар хийж байна гээд ингээд тоонд оруулчихдаг. Уг нь бол та нар төсөв, төлөвлөгөөндөө оруулаад, эсвэл өнөөдрийн энэ Ус бохирдуулсны төлбөрийн тухай хуулиар хуримтлагдаж байгаа энэ хөрөнгөнөөс эргээд газрын гадаргын усныхаа хуримтлалыг бий болгох, нэмэгдүүлэх, энэ чинь бол зөвхөн усан сан хуримтлуулаад зогсож байгаа зүйл биш шүү дээ.

Тухайн гол мөрнийхөө усны урсгалыг нь нэмэгдүүлэх, тасрахгүй байх, ширгэх хатгах та нар тэр түрүүн ширгэж, хатаж байгаа гол мөрөн, нуур цөөрмийн тухай тоо хэлээд байна. Энэ эрсдэлийг чинь бууруулах ийм ач холбогдолтой энэ төсөл хөтөлбөрийг хэрэгжүүлэхэд энэ хуулийн заалтаар ийм усан сан байгуулж байгаа аж ахуйн нэгж, хувь хүн, хуулийн этгээдийг дэмжих, урамшуулах, ийм хөшүүрэг болгох ямар заалт байна?

Бид бол энэ 2014 онд Латин Америкийн хэд хэдэн орнуудаар явсан. Ирээд үзсэн, харсан шинэ санаа оноо авч болмоор зүйлүүдээр аян замын тэмдэглэл бичиж ирээд ингээд төвийн хэвлэлүүдээр олон түмэнд хүргэсэн. Нэлээн олон улсууд бол санаа, сэдэл авсан байсан. Тухайлах юм бол Уругвай улс бол ерөөсөө тэгээд л алхам тутамдаа хашаалсан бэлчээртээ жижигхэн ус хуримтлуулах сан байгуулаад л ингээд л тосоод тосоод авчихдаг. Хажууд нь зэргэлдээ байгаа Аргентин, Бразил хоёр тийм уламжлал байхгүй байхад Уругвай тийм онцлогтой юм байна лээ. Тэгээд энэ бүхнийг ингээд хийчихсэн, манай Монгол орны хувьд бол энийг ерөөсөө сум орон нутаг, хувь өөрийнхөө эзэмшлийн газар, ер нь хаана ч хийж болохоор ийм тэргүүн туршлага, сайн жишиг байгаа юм.

Тийм учраас энэ талаар та нар бодож байгаа зүйл байна уу, үгүй юу. Тэгэхгүй зүгээр жилдээ энэ тэндээс санаачилсан нэг усан сан байгуулж байгаа ганц нэгхэн. Би түрүүн хэлсэн шүү дээ Увсад байгаа нэг усан сангийн тухай асуудал ярьдаг. Энэ Баянзүрхэд нэг зураг төслийг баталсан нэг гол дээр усан сан байгуулна гэсэн ийм зүйлийг хэлдэг. Өөр юм байхгүй л та нар маань таг суугаад байгаа шүү дээ. Энэ дээр тодорхой зүйл хэлээч гэж.

Нөгөө нэг юм нь бол энэ ер нь сумандаа, Улаанбаатар хотод ажил амьдарч байгаа шиг ийм сайхан нөхцөл бүрдүүлье гэдэг энэ санаачилга. Үүнийг дэвшүүлээд төрийн бодлого болоод ингээд хэрэгжээд явж байгаа. Сум болгонд цэвэрлэх байгууламжууд байгуулагдаж байгаа. Тэгэхээр зэрэг энэ цэвэрлэх байгууламжийн асуудал дээр түрүүн та нар энэ тооцоо, судалгаа оруулаад ирчихсэн байгаа. Азийн хөгжлийн банкны төслөөр Хэнтий аймгийн цэвэрлэх байгууламж бол бололцоо бололцооны хэмжээнд шинэчлэгдсэн би удаа дараа хэлж байгаа. Энэ Багануурын, энэ төвлөрсөн Улаанбаатар хотын дүүрэг энэ Багануурын яг Хэрлэнгийн ус руу бохироо нийлүүлж байгаа. Тэр цэвэрлэх байгууламжийг хэзээ шинэчилж цэвэрлэх вэ? Энэ асуудлыг би удаа дараа тавьж байгаа. Энэ дээр тодорхой асуудал хэлэхгүй бол энэ Хэрлэн мөрөн чинь 1000 гаруй километр энэ говийн нутгаар хүч тавин урсаж гадагшаа гарч байгаа гол шүү дээ. Энэ чинь бол маш…/минут дуусав./

**Х.Болорчулуун:** Бат-Эрдэнэ гишүүн санал хэллээ. Батсүхийн Саранчимэг гишүүн саналаа хэлье.

**Б.Саранчимэг:** Тэгэхээр өнөөдөр бид нар Ус бохирдуулсны төлбөрийн тухай хуулийн хэрэгжилтийн талаарх энэ мэдээллийг сонслоо. Тэгэхээр энэ хуулийн хэрэгжилтийн мэдээлэл сонсох нь бол Улсын Их Хурлын хяналтын бүрэн эрхээ хэрэгжүүлж байгаа нэг хэлбэр. Тийм учраас энэ Ус бохирдуулсны төлбөрийн тухай хуулийн ажлын хэсэг байгуулъя. Энэ дээр хяналт шалгалтаар, хэрэгжилтийн талаар ажлын хэсэг байгуулъя гэж би бас олон удаа санал гаргасан. Тэгээд өнөөдөр бас ажлын хэсэг гарах гэж байгаад бас таатай байна.

Ер нь ус гэдэг бол бидний хамгийн чухал эрдэнэ. Бид нар усаа хайрлаж хамгаалахгүй бол өнөөдөр ямархуу түвшинд болчихсон байгааг бас энэ тайланд ч гэсэн хэлж байна. Тэгэхээр цаашдаа бид нар энэ хуулийнхаа хэрэгжилтийг үнэхээр газар дээрээ ямар байгааг ажлын хэсгийнхээ дүгнэлтээр гаргаад, тэгээд энэ дээрээ бас цаашдаа яаж ажиллах вэ гэдэг бол их тодорхой болгож гаргаж ирье гэж бас бодож байна.

Нөгөө талаараа бол энэ хуулийн гол концепц бол усыг бохирдуулсан хэмжээгээр төлбөр авах, хаягдал усан дахь бохирдлын хэмжээг бууруулах, төлбөрийн орлогоос усны нөөцийг хамгаалах, усны бохирдлыг арилгах гээд маш их тодорхой зааж өгсөн. Тэгвэл эндээс бид нар авсан төлбөрийнхөө мөнгийг юунд зарцуулах вэ гэдгийг ч гэсэн энэ их тодорхой зааж өгсөн. Усны нөөцийг хамгаалах, усны бохирдлыг арилгах, хяналт шинжилгээ хийх, нөхөн сэргээх арга хэмжээнд зарцуулах ба орлогын 50-аас доошгүй хувийг цэвэрлэх байгууламжийн шинэчлэл, засвар үйлчилгээнд л зөвхөн зарцуулагдах ёстой. Тэгсэн чинь өнөөдөр 821.4 сая төгрөг авчхаад энийгээ юунд ч зарцуулаагүй. Байгаль орчныхоо уур амьсгалын санд төвлөрүүлээгүй байх жишээтэй. Тэгэхээр бид нар цаашдаа яг энэ манай Батжаргал гишүүний хэлээд байгаа шиг яг энэ мэдээллийн сантайгаа уяад. Ингээд цаашдаа бид нар энэ мэдээллийнхээ санг яг бодит нэгдсэн бодит болгоод ингээд энэ дээрээ бид нар бас ажиллах ёстой.

Гол нь бол бид нар Байгалийн нөөц ашигласны төлбөрийн тухай хууль, Усны тухай хуулийг бол бас ингэж уялдуулж ажиллуулах ёстой гээд сайд хэлж байна. Тэгэхээр энэ дээр шинэчлэх шаардлагатай бол өөрсдөө төслөө боловсруулаад Засгийн газар өргөн бариад явах юм бол бас манай Улсын Их Хурал, Байнгын хороо бол хэлэлцээд явахад бэлэн байгаа гэдгийг бас хэлэхийг хүсэж байна.

Нөгөө талаар бол энэ хоёр хуулийг шинэчлэхээс гадна бас хууль хэрэгжүүлэх болон энэ усны салбарт тулгамдаж байгаа энэ асуудлуудыг бид нар энэ цогцоор нь бас энэ ажлын хэсэг дээрээ нэлээн сайн гаргаж хамтарч ажиллая гэж бодож байна. Баярлалаа.

**Х.Болорчулуун:** Наранбаатар гишүүн саналаа хэлье.

**Н.Наранбаатар:** Сая их хурлын чуулганы завсарлагаагаар бас тойрогтоо ажилласан ард иргэдтэйгээ уулзсан аймгийнхаа бүх сумуудаар явж ажилласан хилийн боомтуудаар ажилласан малчидтай, иргэдтэй, уурхайчидтай ч бас уулзсан. Тэгээд байгаль орчны чиглэлээр бол үндсэндээ нэг хоёр асуудлыг л иргэд ярьж байна.

Нэгдүгээрт бол энэ усны асуудал. Ханбогд сумын малчин айлд ороход бол хэдхэн жилийн өмнө энэ манай худаг 100 тэмээг нэг дор усалчихдаг байсан бол 50 тэмээ усалж чадахгүй худаг маань ширгэчихдэг боллоо. Бодитойгоор цөлжилт энэ гол, горхи ширгэх булаг, рашаан ширгэх, худаг ус ширгэх ажил бол ерөөсөө нүдэн дээр явагдаж байна шүү гэдэг асуудал. Өнгөрсөн жил Цогтцэций суманд хоёр малчин хоорондоо бас уснаас болоод муудаад нэгнийгээ буудсан хэрэг гарсан. Хүний амь насанд хүрсэн, тэгэхээр ус гэдэг. Тэгээд цаг муудсан, уржнан жил хил залгаа аймгууд Өвөрхангай, Дундговь, Баянхонгороос ч хүртэл бас отор нүүдэл ингээд Өмнөговь руу ирж байх жишээтэй гээд энэ дээр гардаг асуудал усны асуудал, худгийн асуудал л байдаг. Ерөөсөө говьд ингээд уул уурхай маань тэлээд байдаг. Лиценз гэж замбараагүй өгөх юм, хайгуулын лиценз, ашиглалтын лиценз замбараагаа алдлаа.

Одоо ингээд л Дорноговь аймагт яг өнөөдөр өчигдрийн байдлаар. Ингээд л энэ уул уурхайтай холбоотой бол бэлчээр, усаа хамгаалахтай холбоотой ингээд л асуудал үүсээд л явж байна. Манай дээр бас яг ялгаа байхгүй тийм асуудал үүсэж байна. Тэгэхээр энэ усныхаа хууль тогтоомжийг ерөөсөө хэдүүлээ эргэж харахгүй бол хоцрогдчихсон юм байна. Энэ нийгэм цаг үе, энэ хэрэглээ дэлхийн стандартаас хоцорчихсон юм байна. Тийм учраас энэ дээрээ хэдүүлээ цаашдаа ингээд боловсронгуй болгох тал дээр анхаараад явъя. Өнөөдөр ус тийм, үнэтэй байхад өнөө уул уурхай нь ногдуулалт хийгээд тэгээд төлсөн ногдуулалтаа ч төлөхгүй. Ингээд 100 хувь чөлөөлүүлчихдэг ийм байдалтай байж таарахгүй. Энэ дээр анхааръя.

Бас нэг хүсэлт байгаа юм. Хоёр дахь асуудал гэвэл энэ “Цагаан дэлийн” боомт нээгдэнэ. Өмнөговь аймгийн гурав дахь боомт гээд. Ингээд Засгийн газрын шийдвэр 2014 онд гарсан. Энийг одоо Өмнөговийн ард иргэд тэр чигээрээ эсэргүүцээд байгаа юм. Энд ямар нэгэн албан тушаалтан дунд нь улс төр хийгээд ч юм уу байгаад байгаа юм байхгүй юм. Би иргэдтэй нь уулзсан. Хоёр, гурван удаа өнгөрсөн оноос хойш уулзсан.

Энэ боомт нээгдэхлээр зэрэг тэртээ тэргүй зам тавигдана. Ингээд зам тавигдахаар тэр замын хоёр талаар нийтдээ 70 лиценз байна гэж байна шүү дээ. Дөчин хэдэн ашиглалтын “А” лиценз, хорин хэдэнхэн “Х” лиценз байгаа юм байна. Ингээд боомт нээгдэхээр хамгийн гол нь малчдын эсэргүүцээд байгаа нь боомт нээхэд эсэргүүцээд байгаа юм биш, зам тавихад эсэргүүцээд байгаа юм биш. Тэр 70 лиценз ашиглалтад орохоор зэрэг 70 хэдэн уурхай бий болох гэж байна шүү дээ. Тэгэхээр энэ уурхай болгон чинь усаар үйл ажиллагаагаа явуулна. Тэгээд энэ дээр л гол нь тэр бүс нутгийг ер нь бол сайд нэг ажлын хэсэг явуулаад яг иргэдийн тэр хэлээд байгаа тэнд үлдсэн говийн эко систем гэж ярьж байгаа хулан, зээр тэр говийн ховордсон ан, амьтад чинь тэнд байж байна. Говийн ховордсон ургамал чинь төрөл, зүйл чинь тэнд байж байна, байгалийн үзэсгэлэнтэй газрууд чинь тэнд байж байна. Тэгээд энэ газруудаар нь уул уурхай бий болчих юм бол үнэхээр байгаль дэлхий, ан, амьтан сүйрнэ гэдэг юмыг л малчид яриад байгаа юм.

Тэгэхээр цаашдаа та ажлын хэсэг явуулаад энд цаашдаа уул уурхай нээж ажиллах бололцоотой юм уу, үгүй юм уу? Үнэхээр говийн эко систем хөндөгдөх юм уу, усны хэрэгцээ юмнууд нь тэр уурхайнуудыг хангах юм уу гэдэг дээр бас нэг дүгнэлт гаргуулаад өгвөл сайн байна гэж танаас бас хүсэх гэсэн юм. Тэгээд цаашдаа ер нь энэ лиценз, Уул уурхай яамны бодлого бол лицензийг ингээд нээлттэй олгоё гээд байгаа шүү дээ Ёндон сайд бол ерөөсөө хайгуулын, ялангуяа лицензийг бол чөлөөтэй өгөөд байя гээд байгаа юм. Энэ нь эргээд нөгөө орон нутагт очихоороо энэ иргэдтэйгээ малчидтайгаа зөрчилддөг байгаль эх дэлхийтэйгээ зөрчилддөг, сүйрэлд оруулдаг ийм юм болчхоод байгаа.

Тийм учраас бас яамнаас яваад болж өгвөл та бүгдийн дүгнэлтийг үндэслээд зарим нэг лицензүүдийг нь ер нь шаардлагагүй цуцлах ийм саналуудыг миний хувьд бас энэ уул уурхайн яам руу явуулах гээд байгаа юм. Тийм учраас мэргэжлийн байгууллага яваад бас нэг энэ хавь үнэхээр ямар газар юм бэ, уул уурхай ашиглаж болмоор газар юм уу, үгүй юм уу? Аль эсвэл энэ чигээр нь хадгалж байх ёстой ийм газар уу гэдгийг үзээд, хараад өгчих юм бол би бас цаашаа Уул уурхай, яам, Ашигт малтмалын хэрэглэх газар руу бас саналаа хүргүүлье гэсэн бодолтой байгаа. Баярлалаа.

**Х.Болорчулуун:** Батжаргал гишүүн саналаа хэлье.

**Ж.Батжаргал:** Баярлалаа, хоёр, гуравхан санал байна.

Нэгдүгээрт яах аргагүй энэ усны багц хуулийг нэг эргэж харж боловсронгуй болгох зайлшгүй шаардлага байгаад байна л даа. Дан ганц энэ ус бохирдлын төлбөртэй холбоотой асуудал биш. Ерөөсөө энэ усныхаа талаар баримтлах бодлого юмнуудаа нэг эргэж харж байна. Энэ цэнгэг усны нөөц, гол мөрний урсац бүрэлдэх эх усан сан бүхий газраа ер нь яаж хамгаалж авч үлдэх юм, яаж энэ гүний ус цэнгэг усаа аж ахуйн үйл ажиллагаанд ашиглахгүй байх бололцоо, боломж бүрдүүлэх юм. Тэгээд энэ нэгэнт ашиглачихсан усыг яаж эргүүлж зөв ашиглах бололцоо боломж байгаа юм. Тэгээд энэ нэг баахан төлбөр юмнуудыг хөнгөлдөг, чөлөөлдөг энэ тэр юмнуудаа эргэж харж болиод, үнэлгээ юмыг нь өсгөмөөр байгаа юм. Юм үнэтэй л байх юм бол арай зөв зохистой л зарцуулагдах ёстой ер нь бол. Тийм учраас энэ үүнийг нь би ийм байдлаар нь цогц хармаар байна гэж.

Хоёр дахь асуудал юу байна гэхээр зэрэг энэ төлбөрийн орлогын бүрдүүлэлтийг ер нь сайн хиймээр байна даа. Усны төлбөрөө ч тэр, энэ ус бохирдуулсны төлбөрөө ч тэр. Тэгээд энэ үүнийхээ тэр хуульд заагдсан хэсгээ буцаагаад энэ усныхаа сан бүхий газрын хамгаалалт, ус бохирдлоос урьдчилан сэргийлэх чиглэлийн арга хэмжээ, тэгээд дээр нь бохирдолтой нөхцөлд амьдарч байгаа эрүүл аюулгүй орчин, эрүүл мэндээрээ хохирчхоод байгаа тэр иргэдийг эрүүл орчинд амьдрах бололцоог нь бүрдүүлж өгөх ёстой, нэг.

Хоёрдугаарт, тэр бохирдсон сав газраа бид буцаагаад хэвийн болгох ёстой юм. Тийм учраас энэ Туул голын лаг цэвэрлэлтийн ажлыг бол зайлшгүй хийх ёстой. Тэгэхгүйгээр. Энэ бүс нутгийн иргэд алийн болгон Улаанбаатар хотын шээсийг уугаад суугаад байх вэ дээ. Энэ чинь салах ёстой шүү дээ бид нэг хэсэг иргэдийг ингээд доромжлоод суугаад байдаг юм байж болохгүй шүү дээ. Энэ чинь стандарт юм уу, хууль тогтоомж гэж байгаа л бол энийгээ дагах л ёстой. Тэгээд энэ бохирдуулсан улсууд нь төлбөр юмаа гаргаж энэ асуудлыг зөв шийдэх тал дээр бас анхаарах ёстой гэж би ингэж хэлмээр байна.

Дараагийн нэг миний хэлмээр байгаа зүйл бол энэ 2010, 11 оны алдад яг түрүүний хэлдэг тэр урт нэртэй хуулийнх нь хүрээнд усан сан бүхий газруудаа бид бүгдийг нь тогтоочихсон шүү дээ ер нь, тэгээд энгийн хамгаалалтын бүсийг нь тогтоосон. Тэгэхдээ тэнд нэг шуурхай байдлаас болоод хууль тогтоомжид нийцээгүй юм байдаг юм. Сумын Засаг дарга нараар энгийн хамгаалалтын бүс тогтоолгочихсон нэг ийм шийдэл байх ёстой. Тэр ерөөсөө аль суманд хэчнээн худаг, хэчнээн нуур, хэчнээн булаг юу байна гэдгийг нь бүгдийг нь тоолоод энгийн хамгаалалтын бүсийг нь тогтоочихсон байхгүй юу. Одоо энэ үүнийгээ дахиж энэ материалаа нэг сөхөж үзээд тэр цэнгэг усны нөөц, гол мөрний урсац бүрэлдэх эх, усан сан бүхий газруудаа бүгдийг нь улс, аймаг, сумын тусгай хамгаалалтад авах хэрэгтэй болчхоод байгаа юм. Тэгж чадах юм бол бид энэ уул уурхайн элдэв бусын зөвшөөрөл гэдэг юм уу, янз бүрийн усны эх үүсвэр рүү дайрдаг дайралтаас хамгаалагдчих бололцоо бүрдэнэ. Эргээд энэ хэлбэрээрээ бид бас жоол цэнгэг усныхаа нөөц, жоол усныхаа эх үүсвэрийг хамгаалаад тогтвортой хөгжлийн гэдэг юм уу зам руугаа зөв явчих бололцоо боломж бүрдэнэ л гэж хараад байгаа. Тэгээд энэ үүнийг бол 2022 онд яам бүр санаачлаад тэр материалыг дахиж сөхөж үзээд, тэгээд ямар хэсгийг нь улсын хамгаалалтад авах юм, ямрыг нь аймагтаа авхуулах юм, ямрыг нь сумандаа авхуулах юм гээд нэг нэг мөр шидчихмээр л санагдаад байгаа юм.

Нэг сонин асуудал байгаад байгаа юм. Энэ гол, усан дотор уул уурхай ашиглахгүй гээд л бид ярьсан. Тэгээд энэ чинь гол дотор чинь хоёр, гурван драг хөвөөд яваад байх юм байна шүү дээ.

**Х.Болорчулуун:** Туваан гишүүн саналаа гаргая.

**Ц.Туваан:** Чухал асуудал гээд хэлчихсэн учраас энийгээ бас хэдүүлээ үргэлжлүүлээд цааш нь явъя. Яг энэ ус бохирдуулсны төлбөртэй холбоотой энэ төлбөрийн тухай хуулийн хэрэгжилтийг хянах ажлын хэсэг байгуулах юм байна. Энэ ажлын хэсэгт орж ажиллана. Энэ ажлын хэсэгт орж ажиллах дээр энэ яамныхан бас яг энэ асуудлаа мэддэг, асуудлаа яг гартаа авчихсан, бодлогоо мэддэг хүмүүсээ ажлын хэсэгт оруулаарай. Сая тэр энэ усны чинь бүрдэх гол зүйл чинь энэ хур тунадас шүү дээ. Цас, ус, бороо тээ, тэгээд энэ асуудал нь ярихаар та бараг ингээд хэвлэлийн мэдээлэлтэй байна гээд бодлогын газрын дарга нь өөдөөс юм яриад сууж байгаа юм. Тэгвэл энэ Ус, цаг уур орчны шинжилгээний газраас мэдээллээ аваарай. Дээрээс нь энэ үүл бууддаг гэдэг энэ Монголд байгаа сум, тоног, төхөөрөмжүүдийг бүгдийг нь болиулаарай. Бодитой асуудал байдаг гээд би бас сая тариаланчдын улсын зөвлөгөөн дээр манай хүмүүс байгаа мэдээлэл авлаа. Энэ дээр ч гэсэн яг энэ асуудлыг тавьж байна.

Хоёр хөрш дээр, ялангуяа хойд хөрш дээр энэ үүлний урсгал дагуу явж байгаа үйлийг яг энэ хаврын тариалалтын цаг үед буудаж, ингэж чийг унагаачхаад байна энэ асуудлыг ярь гээд хэлэхээр бодлогын газрын дарга нь өөдөөс бараг тийм цуурхал, онигоо шахуу юм яриад сууж байна шүү. Бат-Эрдэнэ сайд энэ дээр анхаараад энэ талаар мэдээллийг надад яг өгөөрэй. Эс үгүй бол би буруу бодоод байгаа бол манай тариаланчид буруу бодоод байгаа бол энэ асуудлууд сольж засаж авъя.

Лаг цэвэрлэх байгууламжийн тоног төхөөрөмжийн асуудал гээд ярьсан. Энэ асуудал дээрээ сая Батжаргал гишүүн бид хоёр энэ дээр маш олон, тойргийн сонгогчид ярьдаг. Тэр нутагт мал малладаг гэж хэлэхээсээ ичдэг. Яагаад гэхлээр нөгөө улсууд тэндээс гаралтай Алтанбулагийн гаралтай ийм мах гэхээр худалдаж авах нь хэцүү болдог, дээрээс нь нөгөө үнэр танартай бохирдсон мах байх уу гээд ингээд борлуулалтад сөргөөр нөлөөлөөд ирдэг. Тэгэхээр энэ асуудлыг тэр тоног төхөөрөмж цэвэрлэх асуудлаа марталгүй үргэлжлүүлж хийгээрэй гэдгийг хэлье.

 “Хөх морь” төсөл Байнгын хороон дээр ч юм уу нэг презентац авъя. Энэ нэлээн тийм газар авах чухал. Ялангуяа энэ улстай холбоотой, ган гачигтай үед маш хүнд асуудал. Дээрээс нь энэ усны энэ төлбөрийг бид нар энэ том том уурхайнуудад тогтвортой байдлын гэрээ гээд ингээд хөнгөлчихдөг хэр нь газар тариалангийн салбарт авч байгаа ус, хүнсний ногооны салбарт авч байгаа усан дээр болохоор маш өндөр төлбөр яригддаг. Тэгээд гаднын том компаниуд болохоор жилдээ нэг сая гаруйхан долларын төлбөр төлөхөөр гаргаж ирээд л нэг, хоёр зуун мянган доллар төлөөд л том компаниуд салж байдаг. Яг энэ усалгаатай тариалан эрхлэх гэж байгаа газар тариалангийн компаниуд гэхэд маш их хэмжээний мөнгө төлөхөөр ийм хууль эрх зүй байгаад байдаг. Тэгэхээр энэ асуудал дээр бас хамтарч ажиллая гэсэн ийм саналтай байна.

Сүүлд нь тэр Заамар дээр бол ер нь тэгээд л замаа алдсан шүү дээ. Нөгөө олон гишүүд яриад урт нэртэй хууль чинь голын ай сав, эх бүрдлээс тодорхой хэмжээний зай зааж өгдөг байсан. Энэ зай бол одоо бүр өнгөрсөн. Голын дотор нь ороод явчихсан. Голын эргээс нь 10 метрийн газар ингээд алт ухаад байж байгаа. Тэгэхээр энэ дээр энэ компаниуд дээр энэ усны бодлогоо, ус бохирдуулсны төлбөрийнхөө бодлогоор мэдээж улсад алт юм хум хэрэгтэй л байлгүй яах вэ. Тэгэхдээ энэ дээрээ тэр төлбөр нь өндөр болоод ирвэл зарим аж ахуйн нэгжүүд тооцоолол дээрээ ашиггүй болоод шал дэмий газраа сэндийлдгээ болих гэсэн ийм асуудлууд гарах байх шүү. Тэгэхээр энэ дээр яамныхан бас анхаарч ажиллаарай гэж хүсье.

**Х.Болорчулуун:** Гишүүд Байгаль орчин аялал жуулчлалын сайд Бат-Эрдэнийн ус ашигласны төлбөрийн талаар тавьсан илтгэл, мэдээллийг сонсож, асуулт асууж, саналаа хэллээ. Тийм бас яамныхандаа бас баярлалаа. Бид энэ мэдээллийн дагуу бас Байгаль орчны байнгын хороо, Хөдөө аж ахуйн байнгын хорооноос зохих арга хэмжээ авна гэдгийг бас хэлэх байна. Зүгээр энэ дашрамд хэлэхэд шинэ сайдтай болсон бас хөдөлгөөн нэлээн орсон бас юм шиг байгаа юм. Энэ танай газрын дарга нар яг усных бол усных, ой модных бол ой модны яг мэргэжлийн хүмүүс ажиллаж байгаа юу? Энэ дээр яг мэргэжлийн хүнийг ажиллуулах дээр анхаарах хэрэгтэй шүү гэдгийг бас өөрт чинь бас санал болгож хэлмээр байна. Ер нь тав, зургаан жил номыг нь үзсэн, ногоотой шилийг нь уучихсан мэргэжлийн хүн гэдэг чинь шал өөр байдаг юм шүү. Энэ улс төрийн юм уу, томилгоогоор янз бүрийн нэг шахаагаар ирсэн хүмүүс заавал алдаа гаргадаг юм шүү гээ гэж хэлмээр байна. Баярлалаа.

Улсын Их Хурлаас гарсан хяналт шалгалтын тухай хуулийн дагуу 9.3-н зүйлд зааснаар төлөвлөгөөт бус хяналт шалгалтыг иргэн, байгууллагын санал гомдол, мэдээлэл эсвэл хяналт шалгалтын үр дүнг үндэслэн гаргасан Улсын Их Хурлын гишүүний саналыг харгалзан Байнгын хорооны хяналт, шалгалтын цаглаварт тусган хэрэгжүүлнэ гээд бид цаглаварт нарт тусгачихсан байгаа. Тэгээд энэ ус ашиглалт, усын төлбөрийн асуудлаар хуулийн хэрэгжилтийг шалгах ажлын хэсэг байгуулна, цаашид авах арга хэмжээний талаар. Энэ дээр ажлын хэсгийн ахлагчаар урьд нь энэ талаар ажиллаж байсан Батсүхийн Саранчимэгийг ажиллуулахаар томилж байна. Тэгээд үүрэг болгож байна, тийм. Өөр ажлын хэсэгт орж ажиллах гишүүд саналаа өгөөрэй. Наранбаатар гишүүн, Туваан гишүүн. Энэ ус ашиглалт, усны төлбөрийн асуудлаар ажлын хэсэг байгуулах дарга, гишүүдийг дэмжье гэсэн санал хураалтыг явуулъя. Дэмжье гэсэн саналын томьёоллоор санал хураалт.

Уг санал 69.2 хувиар дэмжигдлээ. Ажлын хэсгийг энэ чухал асуудлаар сайн ажиллахыг хүсье. Саранчимэг гишүүнээ.

Дараачийн ажлын хэсгийн оруулъя.

 **Мал, амьтны эрүүл мэндийн тухай хуулийн хэрэгжилтийн ажлын хэсэг Байнгын хорооны хурлын гуравдугаар асуудал.**

Мал, амьтны эрүүл мэндийн тухай хуулийн хэрэгжилтийн талаарх хяналт шалгалт хийж, санал, дүгнэлт гаргах үүрэг бүхий ажлын хэсгийн санал, дүгнэлт. Ажлын хэсгийн санал, дүгнэлтийг Улсын Их Хурлын гишүүн, ажлын хэсгийн ахлагч Ж.Бат-Эрдэнэ танилцуулна.

**Ж.Бат-Эрдэнэ:** Байнгын хорооны дарга, эрхэм гишүүд ээ,

Монгол Улсын Их Хурлын Байгаль орчин, хүнс, хөдөө аж ахуйн байнгын хорооны 2021 оны арван нэгдүгээр сарын 16-ны өдрийн хуралдаанаар Мал, амьтны эрүүл мэндийн тухай хуулийн хэрэгжилтийн талаар хяналт шалгалт хийж, санал, дүгнэлт гаргах үүрэг бүхий ажлын хэсгийг байгуулж, ажлын хэсгийн ахлагчаар Улсын Их Хурлын гишүүн Ж.Бат-Эрдэнэ, гишүүдэд Улсын Их Хурлын гишүүн Г.Ганболд, Н.Ганибал, Ц.Туваан, Г.Тэмүүлэн нарын бүрэлдэхүүнтэйгээр ажилласан. Ажлын хэсэг Мал, амьтны эрүүл мэндийн тухай хуулийг хэрэгжүүлэх чиг үүрэгтэй Хүнс хөдөө аж ахуй хөнгөн үйлдвэрийн яам, Мал эмнэлгийн ерөнхий газар, Мэргэжлийн хяналтын ерөнхий газар, аймаг, Нийслэлийн мал эмнэлгийн газар, Нийслэлийн мэргэжлийн хяналтын газар, Мал эмнэлгийн эмийн сорилт баталгаажуулалтын улсын төв лаборатори, Биокомбинат төрийн өмчит хязгаарлагдмал хариуцлагатай компани, сум, дүүргийн мал эмнэлгийн тасаг, мал эмнэлгийн үйлчилгээний нэгж, малчдын төлөөллөөс мэдээлэл авч ажиллалаа.

Мал, амьтны эрүүл мэндийг хамгаалах мэргэжлийн байгууллага болох Мал эмнэлгийн ерөнхий газар 2021 онд халдварт өвчний гаралт, тархалт эрс нэмэгдсэнийг дараах хүчин зүйлээр хамааралтай гэж дүгнэсэн байна. Үүнд.

1.2020-21 онд Баянхонгор, Өвөрхангай, Дундговь аймгуудад өвөлжилт хүндрэлтэй байснаас зүүн бүсийн аймгуудад отроор өвөлжих хаваржаад, өвөлжиж, хаваржаад 2021 оны тавдугаар сараас долоодугаар сард баруун бүс рүү буцах шилжилт хөдөлгөөн ихээр хийгдсэн.

2.Үндэсний аюулгүй байдлыг хангах тусгайлсан чиг үүрэгтэй байгууллагын жагсаалтад байдаггүйгээс коронавируст халдварт КОВИД-19 цар тахлын хөл хорионы үед малын эмч, малчин өрхөд мал эмнэлгийн үйлчилгээ үзүүлэх, үзлэгт дархлаажуулалт хийх хүндрэл учирсан. Мөн тусгай чиг үүргийн болон нутгийн захиргааны байгууллагуудыг малын гоц халдварт өвчний дэгдэлт, тархалтын талаарх цаг үеийн мэдээ мэдээллийг хүргэж, мэргэжлийн байгууллагуудын хоорондын уялдааг хангаж ажиллаагүй.

Коронавируст халдвар КОВИД-19 цар тахлын дэгдэлт 2021-21 оны тавдугаар сараас есдүгээр сард орон нутагт нэмэгдэж мал эмнэлгийн байгууллага болон нутгийн захиргааны байгууллагын албан хаагчид олноор өвчилсний улмаас сумын түвшинд хорио цээрийн арга хэмжээ хэрэгжүүлэхэд хүндрэл үүссэн.

Аймаг, нийслэл, сум, дүүргийн засаг захиргааны шийдвэрээр хорио цээрийн дэглэм тогтоосон ч Гамшгаас хамгаалах тухай хууль, Мал, амьтны эрүүл мэндийн тухай хуульд заасан мэргэжлийн ангийн үргэлжлүүлж ажиллуулах боломжгүй байсан, ажиллаагүй.

Шүлхий өвчний эрсдэлтэй зүүн бүсэд урьдчилан сэргийлэх төлөвлөгөөт дархлаажуулалтыг жил бүр зохион байгуулдаг бөгөөд 2021 оны хаврын төлөвлөгөөт дархлаажуулалтад Баянхонгор, Өвөрхангай, Дундговь аймгуудаас отроор очсон 1 сая гаруй толгой мэдрэмтгий малыг дархлаажуулалтад хамруулах вакцины нөөц дутагдалтай байсан.

Мөн коронавируст халдвар КОВИД-19 цар тахлын дэгдэлтийн улмаас төрийн албаны ерөнхий болон тусгай шалгалт зохион байгуулагдаагүйгээс аймаг, сумын түвшинд мал эмнэлгийн салбарын боловсон хүчний нөөц бүрдээгүй.

Мал эмнэлгийн үйлчилгээний нэгжийн, малын эмч нарт Мал, амьтны эрүүл мэндийн тухай хуульд заасан онцгой нөхцөлд ажиллах үеийн томилолтыг олгох нөхцөл бүрдээгүй.

Хувийн мал эмнэлгийн үйлчилгээний нэгжийн чадвар сул, малын эмч нарын насжилт өндөр, хүний нөөц дутмаг байсан. Малчид Мал, амьтан, эрүүл мэндийн тухай хуулийн 7-р зүйлийн 7.4.2 дахь заалт, 9-р зүйлийн 9.8 дахь заалт, 15 дугаар зүйлийн 15.2 дахь хэсэг болох хэсэгт тус тус заасан үүргээ биелүүлэхгүй, мал амь, эмнэлгийн байгууллагын зөвшөөрөлгүй шилжилт хөдөлгөөн, отор нүүдлийг ихээр хийсэн. Төрийн болон төрийн бус байгууллагуудын үйл ажиллагааны уялдаагүйгээс бүс, орон нутгийн чанартай морь, тэмээний уралдаан, баяр наадам зохион байгуулж, хорио цээрийн дэглэм зөрчсөнөөс хүн, мал, тээврийн хэрэгслийн хөдөлгөөн хөдөлгөөнөөр халдвар тархах нөхцөл бүрдсэн.

Байнгын хорооны ажлын хэсэг мал, амьтны эрүүл мэндийг хамгаалах мэргэжлийн байгууллагуудын дүгнэлт, Мал, амьтны эрүүл мэндийн тухай хуулийн агуулгын хүрээнд чухал ач холбогдолтой, нөлөөлөх хүчин зүйл болох зохицуулалтуудын хэрэгжилтийн байдалд үндэслэн санал, дүгнэлт гаргалаа. Үүнд

 Мал эмнэлгийн хяналтын цэгээр дамжихгүйгээр хорио цээр, хязгаарлалтын дэглэмийг зөрчин отор нүүдэл, шилжилт хөдөлгөөн хийгдэж байгаа нь мал, амьтны гоц халдварт өвчин тархах эрсдэлийг нэмэгдүүлсэн.

 Мал, амьтны гоц халдварт өвчин тэмцэх өвчинтэй тэмцэх арга хэмжээний хүрээнд хорио цээр, хязгаарлалтын дэглэмийг тогтоосон Засаг даргын захирамжийн хэрэгжилт тавих хяналт сул байсан.

Дорнод, Сүхбаатар, Хэнтий, Дорноговь аймгийн сумдад 2021 оны тавдугаар сараас зургаадугаар сард малын гоц халдварт шүлхий өвчин дэгдэлт бүртгэгдсэн үед Мал, амьтны эрүүл мэндийн тухай хуулийн 17-р зүйлийн 17.2 дахь заалтыг хэрэгжүүлэх хэрэгжүүлэн ажиллаагүй.

Мал, амьтны гоц халдварт өвчин тархсан үед тусгай чиг үүргийн байгууллагуудын хамтын ажиллагаа, уялдаа холбоо сул байсан. КОВИД-19 цар тахлын нөхцөл байдал, мал эмнэлгийн байгууллагын үндэсний аюулгүй байдлыг хангах тусгайлсан чиг үүргийн байгууллага хамаардаггүйгээс мал, амьтны гоц халдварт өвчинтэй тэмцэх, мал эмнэлгийн үйл ажиллагааг тэдгээрт тавих мал эмнэлгийн хяналтыг бүрэн хэрэгжүүлэхэд нөлөөлсөн тул холбогдох хуульд өөрчлөлт оруулж мал эмнэлгийн байгууллагын тусгайлсан чиг үүргийн байгууллагын жагсаалтад оруулах шаардлагатай байна.

 Бүх шатны Засаг дарга, дарга нар малчид Мал, амьтны эрүүл мэндийн тухай хуульд заасан эрх бүхий үүргээ хэрэгжүүлэх нь сул байгаа тул хуулийг сурталчлах, сургалт, мэдээллээр хангах ажлыг эрчимжүүлэх шаардлагатай байна.

Мал эмнэлгийн салбарын хүний нөөцийн судалгаагаар малын эмч нарын дундаж наслалт өндөр болсон, батлагдсан сул орон тоог нөхөн бүрдүүлэх, ажиллагаа нь удаашралтай, малын эмчийн хүрэлцээ хангалтгүй зэргээс шалтгаалан мал, амьтны өвчинтэй тэмцэх, урьдчилан сэргийлэх үйл ажиллагааг бүрэн хэрэгжүүлэхэд хүндрэл үүссэн.

Мал, амьтны гоц халдварт өвчин гарсан үед нийт мэдрэмтгий мал, амьтныг бүрэн дархлаажуулалт, вакцины нөөц хүрэлцээгүй байгаа.

Мал эмнэлгийн ерөнхий газарт халдварт өвчний онош батлагдсан даруйд бэлэн байдлын төлөвлөгөөний дагуу мал эмнэлгийн бүх шатны байгууллагын мэргэжлийн удирдлага, арга зүйгээр зүйн зөвлөгөөгөөр хангаж, хяналт тавьж ажиллах чиг үүргийг үүргийн хүрээнд халдварт өвчний тархалтын нөхцөл байдал, гарч болох эрсдэлийг тооцоолж, урьдчилан сэргийлэх болон халдварт өвчинтэй тэмцэх төлөвлөлтийн арга хэмжээг хуульд заасны дагуу хэрэгжүүлэх шаардлагатай байна.

Мал, амьтны эрүүл мэндийн тухай хууль, Гамшгийн тухай хуульд заасан мал, амьтны гоц халдварт өвчинтэй тэмцэх хорио цээр, хязгаарлалтын дэглэмийн үед хэрэгжүүлэх үүргийн талаар бүх шатны байгууллага, малчдад зориулсан сургалтыг Мал эмнэлгийн ерөнхий газар, Онцгой байдлын байгууллага болон холбогдох байгууллагуудтай хамтран зохион байгуулахад анхаарч ажиллах шаардлагатай.

Мал эмнэлгийн болон мэргэжлийн хяналтын байгууллагуудын үйл ажиллагааны хяналтын давхардлыг арилгах, орон нутгийн төсвөөс санхүүжүүлэх үйл ажиллагааг тодорхой болгох эрх зүйн зохицуулалтыг Мал, амьтны эрүүл мэндийн тухай хуульд нэмэлт, өөрчлөлт оруулах шаардлагатай байна.

Мөн аймаг, нийслэл, сум, дүүргийн мал эмнэлгийн ажиллагааны үйл ажиллагааны хяналтыг хэрэгжүүлэх явцад илэрсэн зөрчил, мал эмнэлгийн улсын байцаагч шалган шийдвэрлэх эрх зүйн зохицуулалтыг тодорхой болгох шаардлагатай байна.

Улсын Их Хурлын хурлын эрхэм гишүүдээ,

Байгаль орчин, хүнс, хөдөө аж ахуйн байнгын 2021 оны арван нэгдүгээр сарын 16-ны өдрийн 12-р тогтоолоор байгуулсан Мал, амьтны эрүүл мэндийн тухай хуулийн хэрэгжилтийн талаар хяналт шалгалт хийх, санал, дүгнэлт гаргах үүрэг бүхий ажлын хэсгийн санал, дүгнэлт, Улсын Их Хурлын Байгаль орчин, хүнс, хөдөө аж ахуйн байнгын хорооны тогтоолын төслийг та бүхэнд өргөн барилаа.

Хэлэлцэн шийдвэрлэж өгнө үү.

Анхаарал хандуулсанд баярлалаа.

**Х.Болорчулуун:** Манай улсад өнгөрсөн жил малын гоц халдварт өвчин, цэцэг, шүлхий, товруут өвчин маш ихээр гарсан. Ялангуяа шүлхий өвчин бол 21 аймагт гарлаа шүү дээ. Энэ сүүлийн 10, 20 жилд ийм явц болоогүй. Энэ байгаль цаг уурын өвчин гарах давтамж гэх гэхээсээ илүү бас энэ мал эмнэлгийн үйл ажиллагааны хариуцлагын үйл ажиллагаатай холбоотой зайлшгүй асуудал л даа. Тэх. Тийм ч учраас энэ мал эмнэлгийн даргыг өөрчилж шинээр тавих, томилсон. Мөн баг хамт олон бас нэлээн бас шинэчлэгдсэн байгаа гэж ойлгож байна. Тэгээд Мал, амьтны эрүүл мэндийн тухай хуулийн хэрэгжилтийг хангах арга хэмжээний тухай, ажлын хэсэг ажиллаж, тогтоолын төсөл гаргахад бэлэн болоод байна.

Энэ тогтоолын төсөлтэй холбогдуулан тогтоолууд тараасан байгаа. Асуулт асуух, санал дүгнэлт хэлэх гишүүд. Асуулт, санал хоёр цуг явчих уу? Туваан гишүүнээр тасаллаа.

**Х.Болорчулуун:** Тэмүүлэн гишүүн асуулт асууя.

**Г.Тэмүүлэн:** Мал, амьтны эрүүл мэндтэй холбогдуулаад манай Байнгын хорооноос ер нь Засгийн газарт үүрэг даалгавар өгөх ажлын хэсэг бол ажилласан. Хэдэн сарын хугацаанд ажиллалаа. Бид нарын хувьд бол хэд хэдэн санал дүгнэлтийг гаргаж энэ жишээ нь тодорхой Засгийн газарт чиглэл болгосон энэ тогтоол бол орж ирж байгаа.

Тэгэхээр нэгт би зүгээр анхааруулж бас хэлэх гэсэн юм. Энэ шинээр бүрэлдсэн Мал эмнэлгийн ерөнхий газрын хамт олонд шинэ баг бүрэлдэж байна. Ер нь зүгээр энэ өнгөрсөн хугацаанд жил гаруй хугацаанд үүссэн асуудал бол цэвэр энэ танай Мал эмнэлгийн ерөнхий газартай холбоотой, танай тогтолцоотой холбоотой, танай боловсон хүчинтэй хамааралтай шууд асуудал шүү. Энэ бол өнгөрсөн жилийн хугацаанд хариуцлагагүйн зуд бол манай энэ мал аж ахуйн салбарт нүүрлэсний хамгийн том бодит жишээ бол энэ гэж би бас онцолж хэлэх гээд байгаа юм.

Яагаад вэ гэхээр өнөөдрийн Монгол улсын магадгүй энэ хөдөө аж ахуйн салбарт хамгийн ойрын зорилт бол өнөөдөр малаа бид нар яаж эрүүлжүүлэх вэ, эрүүл болгох вэ гэдэг асуудал нэгдүгээрт зорилт болчхоод байна.

Бид нар энэ асуудлыг өнгөрсөн хугацаанд хийх цаг хугацаандаа хийх ажлаа хийгээгүйгээс болоод үүссэн асуудал байгаа. Эрх ашгийн эрэмбээр асуудалд хандаж байгаагийн гор нь бол би бас өнөөдөр гарлаа гэж харж байгаа. Тэгэхээр бол энэнээс үүдээд улс орны эдийн засгийн асуудал ч бас өөрөө их хүндрэх, эрсдэлтэй байгаа, малчид ч хамгийн ихээр хохирч байгаа. Цаашид бид нар махаа экспортлохыг хүсвэл энэ малаа эрүүлжүүлэхэд бол онцгой анхаарах ёстой.

Хүнсний аюулгүй байдал, хүнсний аюулгүй байдлаа хангахад ч гэсэн хөрөнгө мөнгийг нь бол хангалттай шийдэх ёстой гэж харж байгаа. Цаашдаа бид нар энэ хэмжээндээ энэ тогтоол гарснаараа, хөрөнгө мөнгийг нь шийдвэрлэснээрээ та бүхэн тулгамдаж байсан асуудлыг шийдвэрлэснээрээ хариуцлага нэхэх ёстой шүү гэдгээ бол би бас онцгойлж анхааруулж бол хэлье гэж бодож байгаа юм.

Энэ тогтоол дээр бид нар өмнө нь магадгүй ер нь мал, амьтны эрүүл мэндтэй холбогдуулж гарч байгаагүй хэд хэдэн асуудлыг бол тусгаж өгсөн.

Нэгдүгээр асуудал бол ер нь энэ 2022 ондоо энэ шүлхий болоод бусад малын гаралтай халдварт өвчтөнийг хяналтдаа авахын тулд дархлаажуулалтад шаардлагатай, энэ онд нэн шаардлагатай байгаа 42 тэр тэрбум төгрөгийн санхүүжилтийг 2022 оны улсын төсвийн тодотголоор шийдвэрлэ гэдэг чиглэл бол нэгдүгээрт орж ирж байгаа юм.

Хоёрт хоёр 2024 он буюу ирэх энэ гурав энэ жил, дараа жил, 24 он гээд гурван жилийн хугацаанд дархлаажуулалтыг тогтмол нөгөө нэг хаврын 18, намрын 8 гэдэг шиг цаг, график хугацааных нь дагуу хийх шаардлагатай тэр 142 тэрбум төгрөгийн санхүүжилтийг жил бүр бүрийн улсын төсөвт тусгах гэдэг асуудлыг бол хоёрдугаарт тусгаж орж ирж байгаа юм. Тэгэхээр бол ямар ч яг ямар ч бай энэ жилдээ бид нар вакцин, эм тарианыхаа санхүүжилттэй болно. Ирэх 24 хүртэлх 3 жилийн хугацаанд энийгээ улсынхаа төсвөөс шийдээд явдаг болно.

Гуравдугаарт ер нь зөвхөн вакцин тариа гээд балтгүй энэ био бэлдмэл, угаалга, туулгынхаа эм тариагаа ч гэсэн дотооддоо нь ядаж өөрсдөө үйлдвэрлэдэг болчихъё. Хэдий болтол бид нар Биокомбинат, Унгарын тэр зээлээс санхүүжүүлнэ гээд энийг олон жил хүлээх вэ, гадаадын зээл тусламжаар гэж хүлээх вэ. Энийгээ ядаж улсынхаа төсвөөс дотооддоо энийгээ өргөтгөөд, шинэчлээд өөрсдөө ядаж нэг үйлдвэрлэдэг болох эх үүсвэрийг бол бий болгоё гэдэг энэ асуудал маань бол тогтоол дээр бас орж ирж байгаа. Тэгэхээр энэ бол маш том би шинэчлэлийн асуудал орж ирж байна гэж харж байгаа юм.

Дөрөв дэх онцлох асуудал маань юу вэ гэхээр ер нь өнгөрсөн энэ 2 жилийн хугацаанд КОВИД-оос ч болсон уу, малын шүлхий өвчин гоц халдварт өвчнүүд гарахад хөдөө орон нутагт бол хариуцлагагүйн зуд бас бүх шатанд нүүрлэсэн. Орон нутгийн удирдлагууд, аймаг сумын удирдлагууд, төрийн байгууллагууд энэ дээр бол бүрэн хамрагдаж ажиллаж чадаагүй.

Үүнээс үүдэлтэйгээр шилжилт хөдөлгөөн маш их байсан. Шүлхий өвчнөө бид нар бүх газар тараасан. Тэгэхээр энд орж ирж байгаа нэг заалт бол энэ шүлхий өвчинтэй тэмцэхэд хуульд заасан үүргээ биелүүлээгүй бүх шатны Засаг дарга нарт огцруулах хүртэл арга хэмжээг авна, хариуцлага тооцдог болно гэдгийг бол үүрэг даалгаврыг Ерөнхий сайдад, Засгийн газарт үүрэг болгож байгаа. Тэгэхээр энүүгээрээ бол би онцлох, цаашид хуулийг биелүүлэх, цаашид экспортынхоо үүд хаалгыг нээх, малаа эрүүлжүүлэх, үндэсний болоод эдийн засгийнхаа аюулгүй байдлыг хангахад бол энэ заалтууд маш чухал гэдгийг бол бас онцолж бол хэлэх байна. Ингэснээрээ цаашдаа бид нар гол малаа эрүүлжүүлэх ажил маань бүрэн бүтнээрээ хэрэгжих боломжтой болно гэж харж байна.

**Г.Мөнхцэцэг:** Хэлэлцэж байгаа асуудалтай холбоотойгоор ажлын хэсгийг танилцуулъя. Хүнс хөдөө аж ахуй, хөнгөн үйлдвэрийн яамнаас Бодлого төлөвлөлтийн газрын Мал эмнэлгийн бодлогын асуудал хариуцсан ахлах шинжээч Алтангэрэл, Мэргэжлийн хяналтын ерөнхий газраас Хүнсний аюулгүй байдал, хөдөө аж ахуйн хяналтын газрын дарга Балжинням, Хөдөө аж ахуйн хяналтын хэлтсийн дарга Батжаргал, Мал эмнэлгийн ерөнхий газраас Мал эмнэлгийн ерөнхий газрын дарга Батчулуун, Мал, амьтны эрүүл мэндийг хамгаалах газрын дарга Тунгалаг, Биокомбинат төрийн өмчит газраас зөвлөх эмч Нарангэрэл, Мал эмнэлгийн ерөнхий газрын ахлах байцаагч Нямхүү нарын бүрэлдэхүүнтэй энэ ажлын хэсэг. Ажлын хэсгийн, сая Тэмүүлэн гишүүний асуултад ажлын хэсгээс хариулт хариулъя.

**Г.Мөнхцэцэг:** Хоёр номер дээр, Алтангэрэл санал өг. Тэмүүлэн гишүүн санал хэлсэн байна. Дараагийн Батжаргал гишүүн асуулт асууя.

**Ж.Батжаргал:** Ажлын хэсэг ажиллаад ерөөсөө хуулийн хэрэгжилтийн байдал ямархуу байна вэ гэдэг дээр дүн шинжилгээ хийгээд тэгээд санал, дүгнэлтээ боловсруулаад гарах шийдвэрийн төслийнхөө хамт оруулж ирлээ. Би бол гайгүй, аятайхан тийм шийдвэрийн төсөл орж ирсэн байна гэж ингэж харж байна.

Хоёр, гурван зүйл дээр бид анхаарах ёстой. Ер нь энэ өнгөрсөн жилийнхээ үйл явцыг бид их зөв дүгнэх ёстой шүү. Яг нарийндаа бол бодит байдалдаа их тун тааруу дүгнэлт өгцгөөсөн. Тэгээд энэ мэргэжлийн удирдлагаар хангах ёстой байгууллагууд нь мэргэжлийн удирдлагаар хангаж ажиллаагүй, тэгээд хоорондоо энэ хяналт шалгалтын чиг үүргээ хэдэн бие рүүгээ түлхдэг юмнаасаа салах ёстой. Юм л ярихаар Мэргэжлийн хяналтын газар луу юмаа түлхчихдэг. Угаасаа энэ чинь дотоод хяналт гэж байгаа шүү дээ, энэ аливаа байгууллагуудад. Энэ чиг үүргээ хэрэгжүүлж ажиллахаа байчихсан.

Тийм учраас энэ Хүнс, хөдөө аж ахуй, хөнгөн үйлдвэрийн яам, Мал эмнэлгийн ерөнхий газар, энэ аймаг, нийслэлийн удирдлагууд нь бүгдээрээ энэ хариуцлагагүйн асуудлаасаа ангижрах ёстой. Явж явж энэ чинь Монголын ард түмний амь амьжиргаа, хүнс л явж байгаа зүйл шүү дээ. Тэгээд энэ үүнийгээ бид ингэж хавтгайруулж байдал нөхцөлийг хүндрүүлж болохгүй шүү дээ. Энэнээс үүдэлтэй олон сөрөг нөлөөллүүд дагаж үүснэ шүү дээ. Тийм учраас энэ дээр бол дэндүү хариуцлагагүй байна гэдгийг хэлмээр байна. Энэ үүнийг цаашид гаргахгүй ажиллах ёстой шүү.

Шинэ бүтэц бүрэлдэхүүнүүд бий болсон гэж дуулдсан, энэ нөхдүүд тэр хуулиар хүлээсэн чиг үүргээ бүрэн хэрэгжүүлж, бас нэг жоохон элэг сэтгэл гаргаж ажиллацгаана шүү. Ер нь аливаа ажил явахад дан ганц боловсрол, мэдлэг, чадвараас гадна нэг элэг сэтгэл хоёр байгаад байх шиг байгаа юм. Энэ нь жоохон дутаад хоноцын сэтгэхүйтэй ажиллачихаар зэрэг л ажил явж өгөхгүй нэг тийм удаашраад бас төвөгшил үүсгээд байдаг нэг ийм л юм байгаад байх шиг байгаа юм. Тийм учраас энэ үүнээсээ салах ёстой. Энэ бол бид бүгдийн асуудал биш энэ Монголын ард түмний амь амьжиргааны асуудал энэ үүнийг зөв харах ёстой шүү гэж хэлмээр байна. Би бол энэ шийдвэрийн төсөл дээр нэг хоёр, гурван санаа байгаад байгаа юм.

Нэгдүгээрт энэ мал эмнэлгийн боловсон хүчнүүдээ бид бэлтгэх төрийн бодлогоо тодорхой болгох хэрэгтэй. Зүгээр ийм өгүүлбэрээр заамгүй байна. Ерөөсөө энэ Хөдөө аж ахуйн их сургуулийн малын эмч, мал зүйч нарыг бэлтгэх асуудал дээр бүр юу гэдэг юм, сургалтын төлбөр төлбөрийг нь хөнгөлж бариад, тэгээд ямархуу үнэлгээ үнэлгээтэй хүүхдүүд оруулж ирж сургах юм, барих юм гэдэг энэ чиглэл юмаа тодорхой өгмөөр байна.

Хоёр дахь зүйл дээхэн үед бид санитар гэж нэг мал эмнэлгийн үйлчилгээ үзүүлчихдэг хүн бэлдээд болоод байсан байхгүй юу. Тэгээд тэрүүнийгээ бэлдвэл яасан юм бэ? Энэ мал эмнэлгийн байгууллагууд чинь тэр тариа хийдэг улсууд нь бол яг үндсэндээ тэр л үг хэллэгийн богино сургалтын л улсууд шүү дээ. Ер нь бол энэ үүнийг бэлтгэх бололцоо байна уу? Судалж үзээч. Тэгээд тийм, энэ мэргэжил сургалт үйлдвэрлэлийн төв энэ тэр дээр тодорхой хөтөлбөр гаргаад энэ улсуудаа бэлтгээд энэ мал эмнэлгийн туслах ажилтнуудаа гэдэг юм уу, энд юмнуудаа бэлтгэх тухай асуудал байна.

Томоохон фермерийн аж ахуй энэ тэр гэдэг юм уу, энэ эрчимжсэн аж ахуйнууд дээр бас тийм чиглэлийн хүмүүсийг тэр малчдыг нь гэдэг юм уу, тэр ажлыг хариуцаж байгаа малчид юу чиглэлийн улсуудыг нь ийм чиглэлээр, бас богино хугацааны сургалтад хамруулж бас энэ мал эрүүлжүүлэлтийн чиглэл дээр тодорхой мэдлэг чадвартай тийм бүхэл бүтэн давхаргыг бид бий болгох ёстой гэж л би бол ингэж л хараад байдаг. Тийм учраас энэ санитар бэлтгэх бололцоо боломж байгаа юм уу, ер нь юу гэж үзэж байгаа юм гэж.

Дараагийн нэг асуудал энэ мал амьтны гоц халдварт өвчин, энэ халдварт өвчнүүд чинь ямар хугацаанд дахин сэргэдэг юм бэ гэдэг юмыг шинжлэх ухааны үндэслэлтэй судалсан, тооцсон цаглавар гаргаж ирсэн юм байна уу? Энийг хиймээр байх юм. Шүлхий ярьдаг юм бид, шүлхий яриад 3 жил балбаад тэгээд 3, 4 жил чимээгүй болоод л…/минут дуусав./

**Г.Мөнхцэцэг:** Батжаргал гишүүний асуултад Батчулуун дарга. Батжаргал гишүүний асуултын нэмэлт минутыг өгье.

**Ж.Батжаргал:** Тэгээд энэ асуудлыг л бид харж байж энэ мал эрүүлжүүлэлтийн ажлын бодлого зөв явах юм шиг байгаа юм. Гарахаас нь 1 жилийн урьдаас эхлээд вакцинжуулалтаа хэдэн жил хийх ёстой юм. Тэгээд тэгээд л яваад байх юм бол 2, 3 жил амраад гэдэг юм уу, 4 жил амраад гэдэг юм уу ингээд яваад байх юм бол болмоор ч юм шиг л ингэж л нөхцөл байдал харагдаад байгаа юм амьдралаас. Энэ үүнийг л нэг тогтоож өгч чадвал хэрэг байна.

Дараагийн нэг зүйл энэ вакцин, био бэлдмэлийнхээ чанарын асуудлыг бид анхаарахгүй бол болохгүй, баталгааны асуудлыг анхаарахгүй бол болохгүй. Тэгээд тэр хэлхээний зарчим гэж бид яриад байдаг шүү дээ. Аливаа био бэлдмэлүүд, өөрийн гэсэн температурт хадгалагддаг, тээвэрлэлт, тэгээд тэр тарилтын үйлчилгээний чиглэлээр явагдаж байгаа яг тэр цаг хугацаануудад баригдах ёстой стандартуудыг бид хатуу барихгүйгээр энэ ажлын гүйцэд үр дүнг үзэх тухай ойлголт байхгүй. Тэгэхээр энэ үүнийгээ энэ шийдвэр, тогтоолдоо оруулах тухай асуудал байна. Энэ мал эрүүлжүүлэлтийн ажил, өөрийн…/минут дуусав./

**Г.Мөнцэцэг:** Батжаргал гишүүний асуултад хариулт авъя. Алтангэрэл дарга, хоёрдугаар микрофон дээр.

**Д.Батчулуун:** Та бүхний өнөөдрийн амгаланг айлтгая. Их хурлын гишүүн Батжаргал гишүүний асуултад асууя хариулъя. Мал эмнэлгийн ерөнхий газрын даргаар томилогдсоноос хойш би Үндэсний аюулгүй байдлын зөвлөлийн өгсөн чиг, Мал эмнэлгийн сургуулийн эрдэмтэн судлаачид, багш нартай хийсэн, багш нартай томоохон судалгаа хийж үзсэн. Мал эмнэлгийн яг одоогийн бүтэц, тогтолцоо маань ямар байна, сургалтын маань нөөц боломж ямар байна, гоц халдварт өвчний маань нөхцөл байдал ямар байна гэдэг тал дээр том судалгаа хийсэн. Тэгээд судалгааныхаа дагуу бид нар бүр тусдаа нэг ийм танилцуулга хийх бас ийм хүсэлтэй байгаа.

Ер нь өнгөрсөн хугацаанд бол ялангуяа сонирхуулж хэлэхэд төсөв дээр 2000-2017 он хүртэл мал амьтны гоц халдварт өвчин тэр дундаа шүлхийд бол нийтдээ 66 тэрбум төгрөг зарцуулсан ийм судалгаа байна. Гэтэл сүүлийн 3 жилд бол улсын төсвийн хөрөнгөөс 70 орчим тэрбум төгрөгийг зөвхөн энэ мал, гоц халдварт шүлхий өвчинтэй тэмцэхэд зарцуулжээ. Гэтэл бол нөхцөл байдал маань бас хэвээрээ байгаа, бас хүнд байна гэсэн ийм судалгааны үр дүн гарсан.

Мал эмнэлгийн хүний нөөцийг бэлтгэх тал дээр бол ажил авснаас хойш Мал эмнэлгийн сургуулийнхантай Хөдөө аж ахуйн их сургуулийнхантай ажилласан. Энд бол ямар зүйл харагдсан гэхээр мал эмнэлгийн ангид ордог оюутны тоо бол хангалттай байна. Жилд бол 100 орчим оюутан төгсөж байна. Гол нь Мал эмнэлгийн сургуулийн малын эмчийн элсэлт дээр бол маш сайн анхаарах, тэр дундаа Мал эмнэлгийн ерөнхий газраас энэ элсэлтийн шалгалт мөн төгсөж байгаа малын эмч нарын чанар дээр бол онцгойлон анхаарахгүй бол ерөөсөө болохоо больчихъё гэдгийг бол итгэл санал нэгтэй бол авч үзсэн. Тэр дундаа элсэлт элсэж орж байгаа оюутнуудын шалгуур үзүүлэлт бол маш доогуур байгаа. Хуучин бол анагаах, мал эмнэлэг хоёр дээр бол маш өндөр шалгууртай байсан тэр шалгуурыг буцаан сэргээх энэ ажлууд нэн шаардлагатай байна.

Хоёрдугаар асуудал дээр санитар бэлтгэх гэдэг энэ ажил л байгаа. Зарим аймгуудад Дорнод, Сэлэнгэ бусад Архангай гэх мэтийн аймгууд дээр мал эмнэлгийн сургалтын төвүүд байгаа. Тэр дээр малын эмч нарыг бэлтгээд ингээд цааш явж байгаа. Малын бага эмч нар маань малыг вакцинжуулах анхан шатны бодлого төлөвлөлтүүдийг хэрэгжүүлэхэд малын их эмчид туслах ийм үүрэгтэй энэ хүмүүсийн нөөц бололцоог бол бид нар гаргачихсан ингэж ажиллаж байна.

Гоц халдварт өвчний хувьд бол ямар асуудал тулгарч байна гэхээр энэ гоц халдварт өвчнүүд маань ихэнхдээ хил дамжин халдварладаг өвчнүүд байгаа. Тэгэхээр энэ Оросын Холбооны Улсад, хөрш орнуудад бас энэ шүлхий, бог малын мялзан, үхрийн арьс товруутах эдгээр өвчнүүдийн асуудал ч одооч гэсэн байна. Тэгэхээр бид нар энэ мал эмнэлгийн бодлого дээрээ зөвхөн Монгол улс гэхээсээ илүү бас бүсчилсэн бүс нутгийн хэмжээний энэ өвчнүүдтэй тэмцэх, Дэлхийн мал, амьтны эрүүл мэндийн байгууллагын өмнө хүлээсэн үүргүүдээ хэрэгжүүлэх, энэ өвчнүүдийн үед гол алдагдаж байгаа зүйл бол мэдээлэл, өвчний үнэн бодит мэдээллүүд байгаа. Дээр нь нэн шаардлагатай үед бас Дэлхийн мал, амьтны эрүүл мэндийн байгууллагаас экспертийн болон вакцин, хүн хүчний бас ийм тусламж авах энэ ажил бол боломжууд байдаг. Эдгээр ажлуудыг бид нар бас хандчихсан, бас экспертийн болоод бусад тусламжуудыг авах энэ ажлуудыг зохион байгуулахад бэлэн болсон байна.

Ер нь шүлхий өвчний хувьд дахин сэргэж гарах гэхээсээ илүүтэй бид нар нөгөө өвчнийхөө өвчтэйг маань мэдрэг амьтад, шүлхий вирус, түүнийг маань дамжуулагч, мал эмнэлгийн хэллэг дээр ибзотын хэлхээ, халдварын хэлхээ.../минут дуусав./

**Х.Болорчулуун:** Микрофонгүй, зөндөө гишүүд асууна нэмээд дараачийн гишүүн дээр хариулчих. Ажлын хэсгийн ахлах Бат-Эрдэнэ хариулъя нэмж.

**Ж.Бат-Эрдэнэ:** Батжаргал гишүүний хэлдэг үнэн үнэн. Мэргэжлийн байгууллагуудын хариуцлагагүйгээс бас болж байгаа юм. Бид мэргэжлийн байгууллагуудтай уулзлаа. Мэргэжлийн хяналтын байгууллага, тэгээд Мал эмнэлгийн ерөнхий газар, аймаг орон нутгийн малчид, тэгээд мал эмнэлгийн байгууллагуудад гээд олон хүмүүстэй уулзсан. Тэгээд ингээд хараад байхад бол ер нь мэргэжлийн байгууллагуудын хоорондын уялдаа байхгүй, ажилд хариуцлагагүй ханддаг. Гамшгаас хамгаалах хуулийн дагуу ажиллах, Мал, амьтны эрүүл мэндийн тухай хуулийн дагуу ажиллах, нөгөө онцгой бүсэд байгуулж ажиллах, тэн дотор бол байгаа мэргэжлийн байгууллагуудын хоорондын уялдааг хангах гэх мэт ажил, асуудлууд чинь ерөөсөө хаягдчихаад байгаа юм. Тэгэхээр энд нэг ийм том заалт оруулж ирж байгаа юм л даа.

Ерөөсөө мал, амьтны гоц халдварт өвчинтэй тэмцэх арга хэмжээний хүрээнд Мал, амьтны эрүүл мэндийн тухай хууль болон Гамшгаас хамгаалах тухай хуульд заасан чиг үүргийг хэрэгжүүлж байгаа бүх шатны Засаг дарга. Өөрөөр хэлбэл нөгөө гамшгийн үед ажиллах ёстой энэ бүх шатны Засаг дарга нарт онцгой үүрэгжүүлж. Тэгээд хуульд заасан үүргээ хэрвээ биелүүлээгүй байгаа, өөрөөр хэлбэл нөгөө гамшгийн үед хамгаалах хуулийн дагуу ажиллах нөгөө үүргээ биелүүлээгүй тохиолдолд огцруулах хүртэл арга хэмжээ авах, хариуцлага тооцох гэж ингэж Засгийн газраас том үүрэгжүүлж ажиллахгүй бол орон нутагт бол Засаг дарга нар уртаашаа захирамжаа гаргачхаад л тэгээд хаячхаад байгаа байхгүй юу. Тэр нөгөө хязгаарлалтын асуудлууд байж байна, тэр нөгөө эрүүл мэндийн бүсчилсэн асуудалд хяналт тавих асуудлууд чинь ерөөсөө бүтэн хаягдчихаад байгаа юм. Энэ бол үнэхээр буцаад бас анхаарах ёстой асуудлууд болчхоод байгаа юм.

Хоёрдугаарт гоц халдварт өвчний ямар хугацаанд гээд ингэж байгаа юм? Үүнээс хойш бид нар яг энэ том заалт оруулж ирж байгаа энэ дээр. Ер нь 3 жилийн хугацаанд, өөрөөр хэлбэл 24 оныг хүртэл одоо ингээд 22 он, 23, 24 он гээд 24 он хүртэл бүх мэдрэмтгий малдаа нөгөө хониндоо, үхэртээ өвчилж болох бүх малдаа жилд 2 удаа, тэгээд 3 жилийн хугацаанд бүр бүгдийг нь энэ хяналтад авахын тулд бүгдэд нь вакцинжуулах ийм арга хэмжээг бол ав гэж байгаа юм. Энэ дээр нэлээн том тоо гарч ирж байгаа.

Жишээ нь 2000, энэ жил бол 12 сая тун вакцин улсаас, төсвөөс суулгаад явж байгаа. Дээрээс нь Дэлхийн банкин дээрээс 5 сая тун нийлээд 17 сая тун. Энэ бол хавар, зун хүртлээ энийгээ эмнэлгийн мэргэжлийн байгууллагууд, мэргэжлийн байгууллагууд хийгээд дуусчих юм шиг байна. Тэгээд хүрэлцэх, хүрэлцэхгүйтэй л бас байна.

Энэний дараа намар одоо, өөрөөр хэлбэл 22 оныхоо намар дээр энэ 25 сая тун вакцин хэрэгтэй болж байгаа. Энэнтэй шаардлагатай энэ 41 орчим тэрбум төгрөг байж байгаа гээд гарч байгаа. Энд бол нэмэгдсэн өртгийн татвартай холбоотой асуудлууд, гаалийн асуудлууд тэгээд л үйлчилгээний хөлс эд нар гээд бүх зүйлүүд нь ороод нийт 41 хувьцаа тэрбум төгрөг гарч байгаа. Энийгээ тэгээд улсынхаа энэ тодотголд оруулаад ингээд явчихъя. Цаашдаа 23 он, 24 онуудад улсын төсөв дээр суулгах нийт 140-өөд гаран ийм тэрбум төгрөг бол шаардлагатай. Ингэж байж бид нар бүр хумьж авахгүй бол гурван жил нүдэж байгаад л хумьж авахгүй бол бид нар, нийт Монгол улсынхаа хүрээнд алдчихаад байгаа юм. Эндээ бол саяын тантай бол санал нэг байгаа юм.

**Х.Болорчулуун:** Наранбаатар гишүүн асуулт асууя.

**Н.Наранбаатар:** Энэ малын өвчин гэдэг бол үнэхээр эдийн засагт болоод хүмүүсийн энэ амь амьдрал, амьжиргаа ерөөсөө бүх л зүйлд нөлөөлж байна л даа. Ерөөсөө жил болгон л төсвийн хөрөнгө зарцуулдаг. Эм тариа, пост, төрийн албан хаагчийн томилолт, шатахуун үнэхээр төвөгтэй. Өмнөговь аймаг малаа эрүүлжүүлье гээд энэ 2017 онд “Оюу Толгой”-н 1 тэрбум гаруй төгрөг зараад бүр бүх хашаа, бууцаа ариутгаад, малаа угаалга юмнууд хийгээд ингээд 1 жил яваад дараа жил нь аймгийн төсвөөр бас 1 тэрбум гаруй төгрөгөөр бас энэ ажлаа хийгээд, 3 дахь жил нь сум болон малчид өөрсдөө гээд нэг 3 жил мал ариутгах ажлыг хийсэн юм. Тэгтэл өнгөрсөн өвөл нөгөө ган, зуднаар Баянхонгор, Өвөрхангай, Дундговиос ингээд отор нүүдэл очоод бидний хийсэн ажлыг маань ингээд үрэн таран хийсэн.

Бас нэг өвчин тараадаг шалтгаан бол энэ зах замбараагүй худалдаа наймаа, ялангуяа эцэг малыг нэгэндээ зардаг, авчирдаг ийм асуудал. Дорноговь аймгаас халдвартай баахан төлөг авчраад л тарааж байх жишээтэй. Энэ бол замбараа байхгүй, ямар ч хүн хяналт тавихгүй ингээд л явж байдаг. Тэгээд л ойр тойрны айлууддаа цэцэг өвчин тараагаад л. Сая тойргоор явж байхад бас энэ өвсний худалдаа бол бас их хараа хяналтгүй, замбараагүй байдаг юм байна. Манай аймгийн тэр Ноён суманд нэг нөхөр эндээс өвс ачиж очоод л тэр дөрвөн замын уулзвар гэдэг газар зогсоод тэгээд арван хэдэн айл тэр хүнээс өвс авсан байгаа юм. Зүгээр л ингээд худалдаачин яваад л. Тэгээд яг тэр авсан айлуудаас нь жишээ нь шүлхий илэрч байх жишээтэй. Тэгэхээр энэ өвсний энэ асуудал энэ та бүхний энэ ажлын тайлан юман дээр бас тусгагдаагүй л байна. Би бас энийг сая харсан. Энэ ер нь нөлөөлөхгүй байгаа юм уу, аль эсвэл бас энэ малын өвчинд ороход нөлөөлдөг үү гэдгийг бас нэг тодруулчихмаар байгаа юм.

Бас нэг асуудал нь энэ цагаан зээрийн нүүдэлтэй холбоотойгоор бас малын өвчин тараад байдаг асуудал бас манай говийн бүс нутгаар байдаг. Энэ дээр та бүхэн бас хяналт тавьж бас анхаарч цаашдаа ямар арга хэмжээ авч ажиллах юм? Энэ ажлын тайлан юман дээр миний ярьсан энэ зах замбараагүй, хяналтгүй арилжаа наймаа, тэр өвс, тэгээд энэ цагаан зээрийн нүүдэл гээд ийм юмнууд бол аль нь ч тусгагдаагүй байна. Тийм учраас энэ малын гоц халдварт өвчин тархсан энэ нөхцөл байдалд эдгээр ярьсан зүйлүүд маань нөлөөлөөгүй юу? Аль бол нөлөөлсөн үү гэдгийг бас л лавлаж тодруулж асууя гэж үзсэн юм.

**Х.Болорчулуун:** Ажлын хэсгийн ахлагч Бат-Эрдэнэ хариулъя.

**Ж.Бат-Эрдэнэ**: Тайлан дээр гарсан, ер нь бол хэд хэдэн аймгуудын 20, 21 онд урьд жилийн эхэн өвөлжөө зуслангаас болоод өвсний гарц муутай ган, гачиг болсонтой холбоотойгоор бол отор нүүдлүүд бол нэлээн явсан. Тэгээд зүүн талын аймаг руу нэлээд олон отор нүүдэлд явсан. Нөгөөдүүл нь буцахдаа бол дахиад тэндээсээ болоод тараасан.

Дээрээс нь таны хэлсэнчлэн нөгөө нэг нэгнээсээ мал худалдаж авах, эцэг мал худалдаж авах ийм зүйлүүд бас энэ дээр бол дурдагдсан бас хаягдсан байж магадгүй. Ерөнхийдөө бол тэр мал эмнэлгийн байгууллагууд болон хяналтын байгууллагуудтай ярьж байхад бол тэр малчдаас нь хүртэл өөрсдөөс нь санал гарч байсан. Энэ нөгөө бүртгэлийн систем дээр бид нар оруулсан шүү дээ. Бүртгэлийн системдээ оруулаад хэрвээ хаа нэгнээс мал авах юм бол энэ Мал, амьтны эрүүл мэндийн тухай хуулиар бол бүртгүүлдэг, тэгээд шинжилгээ хийлгэдэг эрүүл мэндийн бичгийг нь гаргаж байдаг, тэгээд хүрч ирж зөвшөөрлийнхөө дагуу бол авч байдаг ийм процедураа бол ерөөсөө хэрэгжүүлэхгүй болчхоод байгаа юм. Сая гэхэд Сэлэнгэ аймаг дээр хүрч айлд очиж зочин болчхоод л тэгээд буцаж давхиад л Увс дээр очиж жишээ нь нэг айл буухдаа л мал аваачиж өгөөд л, эцэг мал аваачиж өгөөд л. Тэгээд тэндээсээ жишээ нь шүлхий гарах жишээтэй.

Өвсөн дээр бол бас их тарж байгаа өвсөөр бол их тарж байгаа. Ноднин, уржнан махаа би хүртэл нэг жоохон өвс юу яасан чинь өвсөөр дамжсан эд нар гээд бас хэл, үг нэлээн гарсан шүү дээ. Тэгээд ер нь бол өвсөөр Дарханаас явсан өвс бол манай Булган дээр жишээ нь тарсан л юм байна лээ. Тэгээд тэрний хүрээнд бол бас нэлээдгүй зүйлүүд бол мөрөөр нь хийгдээд ингээд л явж байдаг. Тэгээд яг энэтэй холбоотойгоор ер нь отор нүүдэл дээр хяналтын, ер нь Дэлхийн эрүүл мэндийн байгууллагаас гарч байгаа, тавьж байгаа нэг зарчим бол энэ хязгаарлалтыг бол сайн хийх ёстой. Шилжилт хөдөлгөөний, малын шилжилт хөдөлгөөн дээр бол хяналтыг нь тавьж байх ёстой. Хяналтын боомтууд цэгүүдийг оруулж явах ёстой, цэгүүд дээр хүрч ирэхдээ тэндээ бүртгэдэг байх ёстой. Өөрийнхөө орон нутгаас явахдаа би бол жишээ нь тийшээгээ отор нүүдэл явна гэдэг зөвшөөрлөө авдаг тийшээгээ хаагуур малаа туух маршрутаа авдаг, тэр маршрутаа бол мал эмнэлгийн байгууллагадаа бүртгүүлдэг, цахим бүртгэлд ордог гээд энэ бүртгэлүүд нь ерөөсөө хоорондоо бие биеийнхээ уялдаа байхгүй бас бүртгэлээ хийхгүйгээр, тэгээд малаа туугаад дээрээс нь хулгайн замаар туугаад явчихдаг. Нөгөө хяналтын цэгүүдээрээ дайрахгүй явчихдаг ч гэдэг юм уу.

Тийм болохоор энэ юун дээрээ тогтоолын төсөл дээр бол шилжилт хөдөлгөөн дээр нэлээн анхаарал хандуулах, тэгээд мал эмнэлгийн болон мэргэжлийн байгууллагуудын хяналтыг бол сайжруулъя, онцгой арга хэмжээ энэ дээр бүр ав гэж байгаа. Засгийн газраас бол онцгой арга хэмжээ ав хяналтыг тавь. Тэгээд зарим нэгэн газар, эрсдэлтэй газар шилжилт хөдөлгөөнийг бүр хязгаарлая хязгаарлая гэж байгаа юм. Тэгээд малын хорио цээр, эмнэлгийн хорио цээрийн болон төр хяналтын байруудыг бол өшөө нэмэгдүүлэх зайлшгүй шаардлагатай. Тэр хулгайн замууд бий болчхоод байгаа юм. Тэгэхээр тэр хулгайн замууд дээр бол тодорхой хэмжээний төр болон байнгын энэ хяналтын цэгүүдийг нэмэгдүүлье гэсэн ийм зүйлүүдийг манай мэргэжлийн байгууллагуудаас гаргаж ирээд, энэ Байнгын хорооны тогтоолд бол орсон байж байгаа.

Өшөө таны асуудал дээр цагаан зээртэй холбоотой асуудал дээр бол харин яах ч аргагүй л юм байна лээ дээ. Бас цагаан зээрээр нэлээн дамждаг, зэрлэг амьтнаар бол дамжих, зүгээр тэр дээр бид нар нэг шийдэл бас гаргаж ирээгүй л байж байгаа. Тэх.

**Х.Болорчулуун:** Нэмж Батчулуун дарга хариулах уу?

**Д.Батчулуун:** Наранбаатар гишүүний асуултад хариулъя. Тантай санал нэг байна. Энэ дур зоргын шилжилт хөдөлгөөн бол энэ мал эмнэлгийн байгууллагууд, мэргэжлийн байгууллагуудын гүйцэтгэж байгаа, хэрэгжүүлж байгаа ажлыг унагадаг бүр байхгүй болгодог энэ асуудал бол маш их байна. Ялангуяа Өмнөговь дээр сая би ажил авсны дараа ажилласан. Ерөөсөө тэр дур зоргын хөдөлгөөн хаанаас ч юм ингээд өвс авчраад л Ноён суман дээр, Сэврэй суман дээр тараасан асуудал байдаг юм. Өвснөөс илүүтэй тэр тээвэрлэж яваа машин, тэрийг барьж яваа тэр жолооч, дотор нь явж байгаа хүмүүсийн хувцас, хэрэглэл энэ зүйлээр шүлхий тарах маш их өндөр эрсдэлтэй. Тийм учраас ерөөсөө мэдэхэд бас нэлээд төвөгтэй ийм байдалтай байж байгаа.

Цагаан зээрийн хувьд бол бид хэд бас зэрлэг амьтны чиглэлийн судалгааны байгууллагатай хамтарч ажилласан. Монголд байгаа цагаан зээр Хятадын нутаг дэвсгэр рүү орж байна уу, үгүй юу гэдэг талаар судалгаа хийсэн. Гэтэл Дорнод аймгийн нутаг дэвсгэрийн гурван газраар, Сүхбаатар аймгийн нутаг дэвсгэрээр нэг газраар Хятад руу ороод, буцаад гараад, буцаад орж ирдэг ийм хөдөлгөөн байдаг юм байна. Тэгэхээр цагаан зээрийн хөдөлгөөнийг хянах, тэр шүлхий өвчинтэй тэмцэхэд энэ цагаан зээрийн энэ асуудлыг бас хянаж явахад бас нэлээн төвөгтэй. Гэхдээ бид нар судлаач хүмүүсийн хувьд ямар байдлаар үздэг гэхээр мал амьтандаа хэрэгжүүлж байгаа мал эмнэлгийн эсвэл мэргэжлийн байгууллагын ажил хэр чанартай байна, гүйцэтгэл нь хэр байна гэдэг нь бол зэрлэг амьтан дээр үүсэж байгаа энэ асуудалтай шууд холбоотой явдаг гэж ингэж олон улсын судалгаан дээр байдаг. Тэгэхээр мал эмнэлгийн ажлаа, мэргэжлийн ажлаа маш сайн хийгээд гүйцэтгэлээ хангаж, цаашдаа мэдрэг малаа сайн вакцинжуулаад арга хэмжээгээ аваад явахад бол зэрлэг амьтанд үүсэх эрсдэл бол харьцангуй бага гэж ингэж үздэг байгаа юм.

**Х.Болорчулуун:** Ер нь зүүн аймгууд илүү ихэвчлэн шүлхий гардаг. Нөгөө салаа туурайтан болохоор цагаан зээр өөрөө шүлхийнд өртдөг. Ийм байдлын улмаас зүүн аймгууд бол илүү гараад байгаа болохоос тэр зүүн аймгуудын мал эмнэлгийн салбар муу ажиж байна гэсэн үг биш биз дээ?

Бат-Эрдэнэ гишүүн асуулт асууя.

**Б.Бат-Эрдэнэ:** Баярлалаа. Би хоёр зүйл асуугаад орхиё. Манай Байнгын хорооноос ажлын хэсэг гаргаад, ажлын хэсгийг Бат-Эрдэнэ гишүүн ахлаад ингээд тодорхой санал, дүгнэлттэй нэлээн ажил зохион байгуулаад үүний дагуу Байгаль орчин, хүнс, хөдөө аж ахуйн байнгын хорооноос тогтоолын төсөл оруулаад ингээд хэлэлцэж байна. Тогтоолын төслийг бол дэмжиж байгаа. Тэгээд энэ дүгнэлтүүд ер нь ажлын хэсгийн хийсэн ажилтай ингээд танилцах юм бол хоёр зүйл байна л гэж.

Нэг нь бол энэ вакцинжуулалтын асуудлыг нэг мөр шийдэхгүй бол болохгүй нээ. Би түрүүн бас Улсын Их Хурал дээр ирж байсан. Энэ Латин Америкийн хэдэн орнуудаар хөдөө аж ахуй, мал аж ахуй, эдийн засгийнх нь гол суурь болсон ийм орнуудаар яваад би туршлага үзсэн шүү дээ. Тэгэхээр малаа эрүүлжүүлэх асуудалд онцгой анхаарал тавьсан юм байна лээ. Тэгэхээр вакцины бүрэн хангамж, тэгээд тэр хяналтын нэгжүүдийг байгуулах, лабораториудыг байгуулах энэ асуудлыг цогцоор нь шийдэж, тэгээд ээмэгжүүлэлт, бүртгэлжүүлэлт хийх энэ асуудлыг шийдэх гэх мэтчилэнгээр ийм цогц арга хэмжээ авч байж л үр дүнд хүрсэн. Тэгээд тэдгээр улс орнууд бол бид нар ингээд 16 мянган километр далайгаар Бүгд Найрамдах Хятад Ард улс гэж нэг том сайхан зах зээл гарсан. Тэнд бол малынхаа амьсгаанаас бусдыг бид гаргаж байна л гэж. Тэгтэл бид чинь хөрш зэргэлдээ байгаа орон шүү дээ. Тэгээд энэ зах зээлдээ гаргаж чадахгүй мал амьтны эрүүл мэндийн байдлаас болоод ингээд сууж байх юм . Тэгэхээр энэ хуучин Биокомбинатыг босгоно, вакцинаа дотооддоо үйлдвэрлэнэ гээд өчнөөн жил боллоо. Энэ асуудлаа бүр тодорхой шийдэх ийм асуудлаа нэг мөр болгох нь зөв байх гэж.

Нөгөө нэг юм нь бол энэ мал, амьтны эрүүл мэндийг хамгаалахтай холбоотой. Ер нь мал эмнэлгийн тогтолцоо өнөөдрийн байгаа бүтэц, тогтолцоо чинь ямар байгаа юм бэ. Энэ дээр тодорхой хариулт хэлж болох уу? Бүгдийг нь мал эмнэлгийг бол хувьчлаад хувьд гаргачихсан. Үүнтэй холбоотой олон асуудлууд гарсан. Дараа нь бол Монгол мал хөтөлбөрөөс өгсүүлээд тодорхой хууль эрх зүйн өөрчлөлтүүдээр бас сумдад нэгж байгуулсан. Энэ ажлуудын чинь уялдаа холбоо ямар байгаа юм бэ? Үнэхээр бололцоотой ийм хосолмол хэлбэрээр яваад байгаа нь болж байна гэж үзэж байгаа юм уу, эсвэл болохгүй байна гэж үзэж байгаа юм уу? Ямар нөхцөл байдал байгаа юм бэ?

Нөгөө талынх нь нэг юм хэлэх гээд байгаа юм бол ерөөсөө энэ юу байна. Мал эмнэлгийн салбарын хүний нөөцийг үр бүрдүүлэх, чадавхжуулах цогц эр арга хэмжээ авах гээд энэ тогтоолын 8 дугаар заалт байна л даа. Энэ дээр бол жаахан тодорхой болгож зааж өгмөөр юм шиг ийм ойлголт байна. Ийм санал байна. Энэ чинь ямар бололцоогоор байх юм. Энийг бол үнэхээр хүмүүсээ бэлтгэж авахгүй бол болохгүй байна шүү дээ. Хуучин тогтолцооны үед бэлтгэгдсэн энэ малын эмч нар чинь бол аргагүй цагийн эрхээр тэтгэврийн нас нь болоод ингээд гарчхаад байдаг. Дараагийнх нь залуу үеийг нь бэлтгэх ямар нэгэн хөшүүрэг тогтолцооны юмнууд хийж өгөхгүй. Хөдөө аж ахуйн их сургууль бусад энэ чиглэлээр мэргэжилтэн бэлтгэж байгаа ямар сургуулиуд байгаа юм. Энэ дээр хүний нөөцийнхөө асуудлыг захиалгаар байдаг юм уу, эсвэл төрөөс тодорхой тэнд тэтгэлэгтэй байдаг юм уу. Тэдгээр хүмүүстээ тогтвор суурьшилтай ажиллахад нь дэмжлэг туслалцаа үзүүлэх ийм цогц арга хэмжээг бол энд нь тодорхой бүр зааж өгөх ийм боломж байна уу л гэж би ингэж Байнгын хорооны дарга нөхдүүддээ би хэлэх гээд байгаа юм.

Дээрээс нь энэ чиглэл рүү хөрвөж ажиллаж болох тийм хүний нөөц, мэргэжилтнийг бэлтгэх ямар бололцоо байгаа юм. Малчдыг нь тодорхой хэмжээнд бакалавр, дипломын боловсрол эзэмшсэн ийм хүмүүсээ яг хөдөө мал аж ахуйн салбар дээр ажиллаж байгаа хүмүүсээ бэлтгэх. Үүний дараагаар нь хүмүүсээ ядаж санитар гэж хуучин яригддаг тэр түвшинд нь мэргэжилтнүүдээ бэлтгэж, ингэж байж цогцоор нь авахгүй бол болохгүй байна гэж. Юу дуусчихлаа даа, нэг минутаа нэмээд авч болох уу? Яах вэ хариултын дараа болох юм уу?

**Х.Болорчулуун:** Бат-Эрдэнэ гишүүнд нэг минут нэмээд олгочихъё.

**Б.Бат-Эрдэнэ:** Тэгээд нөгөө нэг хэлэх гээд байгаа юм бол ер нь аль аль талын оролцоо, хүлээх үүрэг хариуцлагатай холбоотой юмыг л их тодорхой болгож байж л энэ мал, амьтны эрүүл мэндийн асуудлыг бол шийдсэн ийм бусад улс орнуудын жишиг туршлага байгаад байдаг юм байна лээ л дээ. Энэ талаас нь үзэж байна уу, үгүй юу, малчид ямар оролцоотой байх юм, ямар үүрэг хариуцлага хүлээх юм, бусад талуудын оролцоо ямар байх юм? Тэрийгээ их тодорхой болгохгүй бол энэ асуудал ерөөсөө шийдээгүй. Өмч нь бол нэг хүмүүст байгаад байдаг, хувьд шилжчихсэн. Гэтэл төр тэр асуудлыг нь хариуцах ч юм шиг. Ингээд нэг ойлгомжгүй байдал байж байгаа учраас миний түрүүний хэлээд байгаа Латин Америкийн мал аж ахуй хөгжсөн тэр орнуудын жишиг туршлага бол ер нь нэлээн үүрэг хариуцлага нь тодорхойгүй бөгөөд тэр ялангуяа оногдуулах хариуцлагатай холбоотой…/минут дуусав./

**Х.Болорчулуун:** Ажлын хэсгийн ахлагч Ж.Бат-Эрдэнэ гишүүн хариулъя.

**Ж.Бат-Эрдэнэ:** Ажлын хэсэг нэн тэргүүнд энэ Мал, амьтны эрүүл мэндийн тухай хууль ер нь яг хэр хэрэгжиж байгаа юм бэ, хуулийн заалтууд нь амьдрал дээр тохирч байгаа юм уу, болж байгаа юм уу гэдэг талаас нь нэлээн харлаа. Тэгээд сая бас Бат-Эрдэнэ гишүүний хэлээд байгаа тэр олон улсын мал эмнэлгийн байгууллагатай хэр их холбоотой юм, ер нь бол тогтолцоо нь хэр байгаад байгаа юм эд нар гээд нэлээн бүр сууриар нь асуугаад байна л даа. Тэгээд дүгнэлт дээр бол Мал, амьтны эрүүл мэндийн тухай хууль маань бол болж байгаа. Энэ хууль сүүлд шинэчлэгдэхдээ Дэлхийн эрүүл мэндийн байгууллагуудын гол зарчмуудыг авсан юм байгаа юм. Ер нь бол гаднын байгууллагууд жишээ нь Монголоос мал худалдаж авъя ч гэдэг юм уу, мах худалдаж авъя гэдгийг бол хамгийн түрүүнд Мал, амьтны эрүүл мэндийн тухай хуулийг нь сөхөж хардаг.

Ингээд сөхөөд харахаар дотор нь бол нөгөө хязгаарлалтын дэглэмүүдээ яаж барьж байгаа юм, тэгээд эрүүлжүүлэх, вакцинжуулах асуудлуудаа яаж хийж байгаа юм. Тэгээд шилжилт хөдөлгөөнийг нь яаж хянаж байгаа юм, ямар хэмжээний тэр эрүүлжүүлэх үйл ажиллагаа явж байгаа юм гээд. Ингээд бүх ингээд зарчмуудыг нь хуульд нь харж байгаад л, Тэгээд тэр нь ерөнхийдөө тэндээс гаргаж байгаа эрүүл мэндийн байгууллагаас Дэлхийн эрүүл мэндийн байгууллагаас гарч байгаа зарчимтай, хуультай, дүрэмтэй бол нийцэж байвал энэ айлын мал, өөрөөр хэлбэл Монголын мал бол бас бололцоотой юм гэж хардаг юм байна. Тийм болохоор бид Дэлхийн эрүүл мэндийн байгууллагаас тавьж байгаа нэлээдгүй том том зарчмуудыг нь энэ хуульдаа шилжүүлж оруулсан юм. Тийм болохоор боломж бололцооны хувьд бол энэ хууль бололцоотой ийм хууль гарлаа гэж үзэж байгаа юм.

Гагцхүү түрүүний ярьсан нөгөө нэг хариуцлагатай холбоотой асуудлууд л ерөөсөө алдагдаад байна шүү дээ. Шат, шатны байгууллагын тийм хариуцлагын асуудлууд, уялдаа холбоо байхгүй болчихсон ийм зүйлүүд л гарчхаад байгаа юм.

Биокомбинаттай холбоотой, вакцинжуулалттай холбоотой асуудлууд дээр вакцины чанарын асуудал байж байна. Хоёрдугаар хүрэлцээтэй, холбоотой асуудлууд яригдаж байна. Дээрээс нь, ер нь бол бид нар чинь нөгөө хуулиараа бол энэ зарчмаараа тандалт, тархалтыг нь ингэж тодорхойлж байгаа. Жишээ нь, Сүхбаатар аймаг ч байдаг юм уу, Дорнод аймагт байж байгаа бол тэнд нь барьж авах, дараа нь өшөө Төв аймаг руу, төвийн бүс рүү гарч явбал тэнд нь барьж авах гээд ингээд зарчмаар ажиллаж байсан бол бол бид нар бүр хаа сайгүй ингээд алдчихлаа шүү дээ, алдчихлаа.

Тийм болохоор Бат-Эрдэнэ гишүүний хариултад хэлэхэд бол 3 жилийн хугацаанд ингээд энэ 22 он, 23, 24 оны хугацаанд ерөөсөө жилдээ 2 удаа бүх малдаа, өөрөөр хэлбэл мэдрэмтгий буюу шүлхийгээр өвдөх бололцоотой бүх малууддаа ерөөсөө 3 жилийн хугацаанд бүгдэд нь тарилгаа, дархлаажуулалтынх нь асуудлуудыг хийчихье гэж байгаа юм, вакцинжуулчихъя гэж байгаа юм. Тэгж байж энийгээ тогтоож аваад, цэвэр ийм орчин, цэвэр бүс бий болгож байгаад тэгээд цаана нь бол дараа, дараагийнх нь шугамаар бол ингээд бариад авъя гэсэн, хяналтад оруулъя гэсэн ийм заалтууд байж байгаа.

Бүтэц тогтолцоотой, Биокомбинатын хувьд бол шинэчлэл хийе гэж байгаа юм. Унгарын хөрөнгө оруулалтаар Унгартай холбоотой гэрээ хийгдээд ингээд явж байсан. Энэ нь бол сүүлийн үед Унгарын засгийн газраас бол энд дахиж оролцохгүй, бид энэнээс татгалзаж байна гэсэн ийм. Өөрөөр хэлбэл нөгөө хөрөнгө оруулалт маань бол тас зогссон. Одоо энэ тогтоолын төсөл дээр юу гэж орж ирж байна гэхээр ерөөсөө Биокомбинатын үйл ажиллагааг бол шинэчлэх, өргөжүүлэх, хөрөнгө оруулалтуудыг шийдвэрлэх ийм цогц асуудлыг судалж Засгийн газар бол танилцуул гэсэн ийм зүйлийг бол үүрэг, даалгавар өгч байгаа юм. Өөрөөр хэлбэл бид нар дотоодынхоо хүчин чадалтай, дотооддоо дотоодынхоо хэрэгцээг хангах ийм боломж бололцоог бол хангах ёстой л гэж үзэж байгаа юм.

Боловсон хүчин дээр бол түрүүн Батжаргал гишүүн бас орж яг энэ саналыг тавьсан. Ер нь яах вэ өргөжүүлээд явчихъя. Бид бол боловсон хүчин дээр жоохон, цөөхөн заалт оруулчихсан юм уу? Мал эмнэлгийн салбарын хүний нөөцийг бүрдүүлэх, чадавхжуулах цогц арга хэмжээ авах гээд байгаа юм. Цогц гэдгээрээ л бид нар нэлээн том сургалтаас нь авхуулаад, нөгөө нэг урамшуулалтай холбоотой асуудлууд, оюутан сургах асуудлууд, тэгээд ажлын байран дээрээ тодорхой хэмжээний урамшуулалтай байх эд нар гээд нэг бүр…/минут дуусав./

**Х.Болорчулуун:** Тийм Бат-Эрдэнэ гишүүний хэлдэг тогтолцоотой холбоотой. Нөгөө хөдөө аж ахуйн мэргэжилтэн бэлтгэдэг, малын эмч бэлтгэдэг Хөдөө аж ахуйн сургууль нь Боловсрол, соёл шинжлэх ухааны яамны харьяа болчихдог, Мал эмнэлгийн газар нь болохоор Хүнс, хөдөө аж ахуйн яамны харьяа болчихдог. Хуучин бол энэ сургууль чинь, Хөдөө аж ахуйн сургууль чинь Хөдөө аж ахуйн яам харьяа байсан шүү дээ. Тэгэхээр бид нар энэ тогтолцоогоо нэг болгомоор байгаа байхгүй юу. Хүрээлэн ч гэсэн тэр. Мөнхцэцэг гишүүн асуулт асууя.

**Г.Мөнхцэцэг:** Энэ Мал, амьтны эрүүл мэндийн тухай хууль 2017 онд батлагдсан. Энэ хуулийн бас нэг батлагдсан том өөрчлөлт бол ялт ч үгүй энэ мал эмнэлгийн тогтолцоог өөрчилсөн явдал байгаа. Тийм учраас бол ялт ч үгүй энэ тогтолцооны дагуу, ер нь мал эмнэлгийн мэргэжилтэн бэлтгэх, дээр нь бас яг хөрсөн дээрээ очиж ажиллах энэ бодлого, чиглэлийн хувьд бол бас нэлээн дорвитой өөрчлөлт орсон гэж бас ингэж үздэг.

Тийм учраас энэ өнөөдөр бас энэ хяналт шалгалт тавих, санал, дүгнэлт гаргах ажлын хэсгийг бол бас чамгүй ажиллажээ гэж ингэж харсан. Тэгээд энэ түрүүчийн гишүүдийн яриад байгаатай бас санал нэг байгаа юм . Энэ мал эмнэлгийн салбарын хүний нөөцийг бүрдүүлэх, чадавхжуулах цогц арга хэмжээг авна гэдэг дээр би бас нэлээн анхаарч ажиллах ёстой юм болов уу гэж ингэж бодож байгаа юм. Ер нь бол бид яах вэ малдаа тариа хийчихийг бол тэртээ тэргүй малчид маань ч гэсэн өөрсдөө бараг хийгээд л, ингээд л яваад л ирсэн ийм уламжлалт тогтолцоо байж байгаа. Тэгэхээр яг шинжлэх ухааны суурь судалгааны үндэслэлтэйгээр, ялангуяа малын эмч, эмнэлгийн мэргэжилтнүүдийг бэлтгэж аваад эд нараар бас тэр малаа эрүүлжүүлэх ийм бодлогын хүрээндээ бас ажиллуулах нь бол зүйтэй гэдэг ийм саналуудыг тавьж байгаа нь гишүүдтэйгээ бас санал нэг байгаад байгаа юм.

Тэр Биокомбинат маань өнөөдөр ямар бүтэц бүрэлдэхүүнтэй, ямар үйл ажиллагаа явуулж байгаа вэ гэдгийг, бас энэ нэг асуултыг тавья гэж би ингэж бодсон юм . Ер нь бид нар дотооддоо энэ вакциныг үйлдвэрлэдэг болъё, гаднаас авах тэр урсгалуудыг бас жоохон цөөлье гээд л олон жил ярьж байгаа. Өнөөдөр Биокомбинат маань яг энэ чиглэлээр ямар үйл ажиллагаа явуулж байна вэ? Энэ дээр асуулт байна. Энэ малын хөлөөр мөн дээрээс нь отор нүүдэлтэй холбоотойгоор энэ малын өвчлөл нэмэгдэж байгаа гэдэг дээр бас санал нэг байгаа. Сая би бас хөдөө орон нутгаар, малчдын дундуур яваад ирсэн. Малчид маань ч бас ийм санаа онотой байдаг.

Дээр нь дахиад бид нар энэ өвс тээвэрлэлтэй холбоотой, тэжээлтэйгээ холбоотойгоор ингээд бас малын өвчлөл гарах магадлал үүссэн гэж зарим нэг гишүүд ярьж байна. Энэ дээр манай малчид маань ч бас тийм саналтай байна лээ. Энэ дээр манай Хөдөө аж ахуйн яам, ер нь ямар хяналт тавьж болох юм бэ? Хяналт тавьж ирсэн юм бэ? Энийг бас тэр өвсөн дэр эрүүл мэндийнх нь бичиг энэ тэр хийдэг юмнууд нь байдаг юм уу, үгүй юм уу? Тийм ээ, энэ дээр бас манай Хөдөө аж ахуйн яам ямар бодлого барьж байгаа юм?

Хээрийн амьтны өвчлөл их байна гэдэг дээр бас манай малчид бас хөдөө аж ахуйнхан маань бас ярьж байна . Ялангуяа энэ говийн нөхцөлд цагаан зээр, ялангуяа хулангийн энэ нүүдэлтэй холбоотойгоор нэлээн их өвчлүүлээд байна гэж. Манай Дорноговь аймгийн маань Их нартын тусгай хамгаалалтын газар дээр бас тийм нарийн сайхан судалгаа хийсэн байна лээ. Энэ судалгаан дотор яасан бэ гэхээр, ер нь тусгай хамгаалалтын газар бүс нутагт байж байгаа хээрийн өвчлөл, хээрийн амьтны өвчлөл бий болсон гээд. Энэ ямар юутай холбоотой юм бэ гээд бид нар судалгаа явуулаад үзсэн чинь ер нь бол бас энэ хээрийн оготно, хулганыг устгах аргачлал буруу байна.

Яагаад гэвэл хор цацдаг ч юм уу энэ байдлууд чинь ялангуяа энэ хээрийн зэрлэг амьтанд устаж үгүй болох өвчлөл үүсэхэд бас нөлөөлж байна гэсэн ийм судалгааг бас хийсэн байна лээ. Энийг бас та бүхэн маань харж тийм энэ дээр бас цогц бодлого явуулах нь бол зөв юм уу гэж ингэж бодогдсон. Тэгэхээр энэ хээрийн өвчлөл, хээрийн амьтны зэрлэг амьтны өвчлөл дээр ер нь Хөдөө аж ахуйн яам ер нь бас цаашид ямар бодлого авч хэрэгжүүлэх ёстой юм бэ? Энэ дээр та бүхэнд ямар нэгэн бодсон санасан зүйл байна уу? Тийм хэрэгжүүлэх гэж байгаа бодлого чиглэл байна уу гэдэг ийм хоёр, гурван асуултыг тавиад хариулт авчихъя.

**Х.Болорчулуун:** Мал эмнэлгийн дарга Батчулуун хариулъя.

**Д.Батчулуун:** Хүний нөөцийн, мал эмнэлгийн тогтолцоотой холбоотой бид нар бас нэлээн судалгаа хийж үзсэн. Ялангуяа хүний нөөцийн, малын эмчийн маань анхан шатанд ажиллаж байгаа малын эмчийн маань бүтэц насжилтын байдал дээрээ судалгааг хийж үзэхэд нийт ажиллаж байгаа малын эмч нарын маань 62.5 хувь нь бол 50-аас дээш насжилттай ийм өндөр настай болчихсон. Ер нь орон нутагт ажиллаж байхад хамгийн өндөр настай малын эмч бол 79 настай малын эмч бол орон нутагт ажиллаж байна. Ийм учраас малын эмчийг бэлтгэх, хүний нөөцийг бүрдүүлэх тал дээр бид нар судалгааны үр дүнд дараах зүйлийг бас гаргаж ирсэн.

Нэгдүгээрт нь малын эмчээр, ялангуяа шинэ залуу малын эмч нар хөдөө орон нутагт ажиллахад шаардлагатай бас нийгмийн эдийн засгийн ийм хөшүүрэг шаардлагатай байгаа юм байна гэдгийг судалгааны үр дүнд гарч ирсэн.

Хоёрдугаарт нь 1 малын эмчид ногдох ачаалал хэт өндөр байгаа мөн хөдөлмөрийн нөхцөл бас их хүнд байгаа нь бол бид нарын судалгаагаар гаргаж ирсэн. Олон улсад бол 1 малын эмчид бол 10 мянган мал оногддог бол Монголд бол 1 малын эмчид 48 мянга буюу 5 дахин илүү ийм ачаалалтай ажиллаж байна гэсэн ийм судалгаа гарч ирсэн.

Дараачийн удаа нь бол Мал эмнэлгийн үйлчилгээний үнэлгээ бас хэт хямд байна. Энэ дээр бас тодорхой анхаарах хэрэгтэй гэдэг ийм судалгааг манай багийнхан гаргаж ирсэн байгаа.

Нөгөө талаар шинээр төгсөөд орон нутагт очиж байгаа малын эмч нар хувийн мал эмнэлгийн нэгж байгуулахад энэ тавигдаж байгаа дүрэм журам, стандартууд нь бас хэт өндөр, бас их нарийн байдаг. Энэ асуудлууд бас шинээр мал эмнэлэг байгуулах, шинэ залуу төгссөн малын эмч нар орон нутагт ажиллахад бас нэлээн түвэгтэй байдал саад бэрхшээл учруулж байна гэдэг ийм байдлаар манай дүгнэлт гарсан.

Ер нь тэгээд боловсон хүчний боловсрол олгох байгууллагын удирдлага зохион байгуулалтын алдаатай үйл ажиллагаа мөн төгсөгчдийн чанар, эрэлт хэрэгцээ, хүртээмж гэх асуудлуудыг цогцоор нь шийдэж байж цаашаа энэ мал эмнэлгийн байгууллагын бүтэц тогтолцоо, шинэчлэл, мэдлэгтэй, чадавхтай малын эмч нарын хүрэлцээ хангамжийг нэмэгдүүлэх ийм шаардлага тулгарч байна гэж ингэж бид нар судалгаа, тооцоолол хийгээд ингээд бүх зүйлээ гаргаад ирчихсэн байж байгаа.

**Х.Болорчулуун:** Гурван номер, Биокомбинат нэмж хариулъя.

**Х.Алтангэрэл:** Мөнхцэцэг гишүүний асуултад хариулъя. Хүнс, хөдөө аж ахуй, хөнгөн үйлдвэрийн яам Монгол улсын Засгийн газраас бол 2020-24 оны үйл ажиллагааны хөтөлбөр дээр бол Биокомбинатыг шинэчлэх төслийг хэрэгжүүлэхээр Унгарын Засгийн газар, Монгол улсын Засгийн газар хооронд бол 57 сая долларын ийм хэлэлцээр байгуулаад түлхүүр гардах нөхцөлтэйгөөр гэрээ хийж ингээд энэ үйлдвэрээ бүрэн шинэчлэх асуудлыг бол ингэж хэрэгжүүлж ирсэн. Тэгээд Унгарын талаас бол ерөнхийдөө цаашдаа бол энэ гэрээ хэлэлцээр дээр бол хийх боломжгүй гэсэн гэрээний ийм түдгэлзүүлэх ийм шийдвэр гарч байх шиг байгаа. Биокомбинат нь 1974 оноос хойш Монгол улсын мал, амьтны эрүүл мэндийг хамгаалахад шаардлагатай нийт 25 нэрийн вакцин, 30 гаруй нэрийн оношлуур, эм бэлдмэлийг бол үйлдвэрлэж хангаж ирсэн. Үүргээ бол өмнө нэлээн бас сайн биелүүлж байгаа ийм л байгууллага. Бид ерөнхийдөө гаднаас бол ерөөсөө гуравхан нэрийн л вакциныг худалдаж авдаг. Үлдсэн бүх шаардагдах вакцинаа бол манай энэ Биокомбинат төрийн өмчит компани маань бол бүрэн хангаж байгаа.

Тэр тэжээлийн асуудал дээр бол яамнаас бол ерөнхийдөө өнгөрсөн жилүүдэд бол бас зуншлага, өвөлжилт юу сайтай байсан учраас харьцангуй бас энэ говийн аймгууд тал руугаа л тэжээлийн хүргэлт хийж байгаа болохоос бусад аймгуудын түвшинд бол өнгөрсөн жил харьцангуй бас гайгүй өнгөрсөн. Энэ дээр бол яах аргагүй жишээ нь өвчин гарсан бүс нутгаас бол бид тэжээлийг аль болох тээвэрлүүлэхгүй байх ийм л арга хэмжээ авч байгаа. Яг энийг бол бүгдийг нь хянаад, яг контролдоод явна гэхээр бас их төвөгтэй.

Зэрлэг амьтны тэр оготно, зурамтай тэмцэх ажлыг бол аль болох орон нутгийн түвшинд нь малчдын хорших хоршоололд түшиглэж энэ энгийн механик аргаар тэмцэх энэ ажлын хүрээнд л нэлээн эрчимжүүлж ажиллая гэсэн л ийм чиг, бодлоготой байгаа.

**Х.Болорчулуун:** Байгаль орчин, хүнс, хөдөө аж ахуйн байнгын хорооны гишүүд танхимдаа орж ирээрэй, санал хураалт явагдана шүү.

Туваан гишүүн асуулт асууя.

**Ц.Туваан:** Уг нь энэ Монгол түмний заяа их л гэдэг юм даа. Тэгээд бид бүхэн арай гэж энэ нэг хүний КОВИД-оос салаад нэг амар жимэр амьдрах нь гэсэн чинь малын КОВИД гэж хэлж болохуйц ийм маш хүнд байдалд орчихлоо. Мал аж ахуйн салбар маань нийт гоц халдварт 9 өвчний 4-тэй нь нүүр тулчхаад. Тэгээд энэ өвчнөө бид бүхэн ингээд улс орон даяараа алдчихсан, шүлхийгүй аймаг байхгүй 200-аад суманд гарчихсан их хүнд байдалтай байна. Тэгэхээр энэ Байгаль орчин, хүнс, хөдөө аж ахуйн байнгын хорооноос ажиллаж байгаа энэ Бат-Эрдэнэ гишүүнээр ахалсан ажлын хэсэг бол яг яс юман дээр аргагүйдээд энэ асуудал үнэхээр ноцтой хурц асуудал болсон учраас ингээд ажиллаад өнөөдөр Байнгын хороогоор энэ санал, дүгнэлтээ оруулаад тогтоол батлуулах гэж байна. Энэ бол маш цаг үеэ олсон, зарим тохиолдолд бол бараг хоцорсон ийм ажил болж байгаа. Тэгэхээр энийг манай энэ салбарын яамныхан, тэгээд ялангуяа энэ ажил хариуцаж байгаа Мал эмнэлгийн ерөнхий газар гээд энэ газар энэнээс хойш маш анхааралтай ажиллаа.

Энэ тоглоом биш ээ, энэ та бүхэн энэ Засгийн газраас оруулж ирээд байгаа энэ гол нэрийн бараа бүтээгдэхүүний үнэ тогтворжуулах гээд энэ хуулийн төсөл явж байна шүү дээ. Энэ дотор чинь нэрлэгдэж байгаа гуравхан бүтээгдэхүүн байгаа. Мах, гурил, бензин гээд энэний хамгийн гол үндсэн суурь хэрэгцээ, хүнсний хэрэгцээ болсон энэ махны асуудал чинь ингээд ер нь маш хүнд байдалд орчихлоо шүү дээ. Гадагшаа экспорт, мал аж ахуйн гаралтай түүхий эд, бүтээгдэхүүн махны гадагшаа экспорт бол ойрын хугацаанд бүр ярих ч юм байхгүй болсон. Энэ бол Монголын эдийн засагт бол маш том хүнд цохилт. Малчдын амьжиргаанд бол маш том хүнд цохилт, дотооддоо ч гэсэн хүнд болчихлоо шүү дээ энэ чинь. Нөгөө малаа, махаа нааш нь цааш нь явах энэ асуудалд чинь энэ өвчин чинь хаа сайгүй тарчихсан учраас маш нарийн хяналт тавьж ажиллах ийм хүнд нөхцөлд бид нар орчихлоо.

Тэгэхээр энийг бол би яагаад энэ малын КОВИД гэж хэлж байгаа гэхлээр энэ түвшинд авч үзэж бүгдээрээ энэ Улсын Их Хурал, Засгийн газар, яам, харьяа агентлаг, бүгдээрээ малчидтайгаа нийлж орохгүй бол энэ өвчнөөс салахад хүнд. Маш өргөн нутаг дэвсгэртээ бүгдийг нь тараагаад алдчихсан учраас маш их зардал, хүч шаардах ийм асуудал болчихсон. Тэгэхээр энэ дээр манай энэ Монголын мал эмнэлгийн тогтолцоог босоо болгож аваад хуулиараа ингэхгүй бол болохгүй гэж байгаад болгуулж авсан энэ салбарынхан маань өдөр, шөнөгүй маш их сэтгэл гаргаж, ачааны хүндийг үүрч ажиллах ёстой шүү гэдгийг энд бүр цохон тэмдэглэж анхааруулж хэлье. Ер нь бол сахил хүртээд шал дордов гэдэг л юм болчхоод байгаа шүү. Тэгэхээр энийг ингэж бодож ажиллаарай гэдгийг бас энэ боломжийг ашиглаж хэлье.

Хоёрдугаарт энэ энэ яг гардан, газар дээр сая эмч нар КОВИД-ын ард гарсан цагаан нөмрөгт баатрууд гэдэг шиг яг малын эмч, энэ мал аж ахуйн мэргэжилтэн бол бас энэ хүн төрөлхтний эмч ээ гээд нэг үг байдаг шүү дээ. Энэ дээрээ энэ нэг асуудлаа анхаарч ажиллахгүй бол яг орон нутагт гардан тулаанд орох эмч, мал эмнэлгийн ажилтнууд, зоо техникч нар ерөөсөө байхгүй болсон байна. Тэгэхээр энэ асуудал дээр бол энэ Байнгын хорооны тогтоол дээр бас түрүүн гишүүд хэлсэн, энэ тодорхой зүйл заалт оруулж өгье. Энэ дээр энэ Байнгын хорооны тогтоолоо батлаад дараагаар нь бас хэдүүлээ редакцаар энэ асуудлаа оруулж нэлээн чухалчилж өгөхгүй бол ингээд яриад орхичих ийм асуудал байна. Тэгэхээр энийг манайхан энэ редакц дээрээ энэ асуудлыг дахиж ярья. Энэ малын эмч…/минут дуусав./

**Х.Болорчулуун:** Туваан гишүүнд нэг минут нэмж олгоё.

**Ц.Туваан:** Энэ малын эмч нарынхаа асуудлыг бол энэ түрүүн хэлсэн, энэ сувилагч нарыг бид нар үнэ төлбөргүй сургах, хөнгөлөлттэй сургах, дээрээс нь энэ орон нутагт ажиллаж байгаа малын эмч нарын нийгмийн асуудлыг тодорхой авч үзэх, тэд нарын орон нутагтаа ажиллахад нь энэ хэдийгээр хувийнх ч гэсэн энэ малын эмч нарт очиж байгаа энэ гүйцэтгүүлж байгаа бараа үйлчилгээний үнэ тарифыг нэмэгдүүлэх энэ тэр гээд ийм нэг тодорхой нэг зүйл, заалтыг энэ Байнгын хорооны тогтоолдоо нэмж оруулж өгье гэсэн ийм саналтай байна.

Дээрээс нь түрүүн хэлсэн энэ малын шилжилт хөдөлгөөн, мал аж ахуйн гаралтай түүхий эд, бүтээгдэхүүний мөн энэ махны мөшгөх тогтолцоотой холбоотой нэгдсэн системийнхээ асуудлыг бас нэлээн төгөлдөржүүлэх шаардлага байгаа гэдгийг бас энэ ташрамд хэлье. Тэгээд санал хэллээ.

**Х.Болорчулуун:** Би нэг ганц санал хэлэхэд, энэ Хөдөө аж ахуйн яамныхаа харьяанд энэ Хөдөө аж ахуйн их сургууль нь, Мал эмнэлгийн газар энэ тэр дээр үед байсан шүү дээ хуучин социализм үед. Яг тэр шигээ харьяалагдах ёстой юм. Тэгэхгүй бол Боловсрол, соёл шинжлэх ухааны яаман харьяалагдчихаад Мал эмнэлгийн газар, агентлаг нь болохоор Хөдөө аж ахуйн яамандаа харьяалагдаад тэгээд хоорондын бас уялдаа холбоо тэр оюутан элсэлт авах, захиалга өгөх, оюутны сургалтын чанар, оюутнуудыг дадлагад явуулах, ажиллуулах гээд ер нь тэгээд бүх уялдаа холбоо бас ингэж холдчихоод байгаа юм. Энийг бас бид нар цаашдаа Байнгын хороогоор хэлэлцэнэ дээ. Энэ хүрээлэнгүүдийг, сургуулиудыг салбарынх нь яамны харьяанд оруулъя. Хөдөө аж ахуй яамны харьяанд оруулъя. Эрүүл мэндийн сургууль тэр эрдэм шинжилгээний байгууллагыг нь бол бас Анагаахын сургуульд оруулъя гээд яг тэр шиг тогтоол гаргасан шүү дээ. Тэрийгээ бас хэрэгжүүлэхийг бол Засгийн газартаа бас сайн ярьж бас яах хэрэгтэй юм. Энэ дээр бол бас Мал эмнэлгийн газар ямар бодолтой байдаг вэ? Энэ тал дээр.

Хоёрдугаарт тэр 25 гоц халдварт малын өвчнөөс 3-аас бусад вакцинг дотооддоо үйлдвэрлэж байгаа гэж хэлсэн үү? Би буруу ойлгоогүй бол хуучин үйлдвэрлэж байна гэсэн үү, үйлдвэрлэж байгаа юм уу тээ? Ямар гурван вакциныг гаднаас авч байгаа, урьд нь хийж байсан юм үгүй юм уу? Урьд нь хийхээ больчхоод авч байгаа юм уу? Энэ тал даар бас тодруулж асууя даа. Өөр юмгүй.

Хоёр номер, Батчулуун хариулах уу? Эхний асуултад.

**Д.Батчулуун:** Байнгын хорооны даргын асуултад хариулъя. Ер нь энэ сургууль, хүрээлэн, судалгаа, эрдэм шинжилгээ, үйлдвэрлэлийн яг энэ мэргэжлийн чиглэлийн энэ байгууллагуудыг нэгтгэх, ялангуяа Хөдөө аж ахуйн яамны харьяанд ажиллуулах энэ чиглэлээр би тантай бүр100 хувь санал нэгтэй байгаа. Мөн сайдтай саяхан би санал солилцсон.

Ер нь ингэж байж бид нар цаашдаа оюутнаа бэлтгэх, малын өвчинтэй тэмцэх, эм бэлдмэл, биологийн үйлдвэрлэлээ явуулах, тэгээд судалгаа шинжилгээнүүд, мал эмнэлгийн байгууллагад судалгаа шинжилгээний ажил бас нэлээн орхигдож байгаа. Вакцин тарихаас илүү бас судалгаа шинжилгээ энэ чиглэлийн ажлуудаа цогцоор нь явуулах энэ ажил үгүйлэгдэж байгаа. Тэгээд би тантай санал нэг байгаа. Энэ талаар бид нар бас судалгаа хийгээд явж байна. Мал эмнэлгийн сургуулийн багш нартай, эрдэмтэд, судлаачидтай. Энэ хүрээлэнгүүдийг, энэ үйлдвэрлэл, судалгаа шинжилгээний байгууллагуудыг нэг дээвэр дор хэрхэн оруулах вэ, цаашдаа яаж үйл ажил үйл ажиллагааг нь хангаж явах вэ гэдэг талаар судалгаа хийгээд явж байгаа.

**Х.Болорчулуун:** Хуучин оюутнуудыг өвчин гарлаа гэхэд их сургуулийн оюутнууд дайчлаад л, тушаал гаргаад л хөдөө аж ахуйн Мал эмнэлгийн газраас хүч нэмэгдүүлэн ажиллуулдаг байсан шүү дээ. Яг л тэр л зарчмаар л явахгүй бол нэг л болохгүй болчхоод аргагүй.

Гурван номер хариулъя.

**Х.Алтангэрэл:** Болорчулуун гишүүний асуултад хариулъя. Ерөнхийдөө энэ мал эмнэлгийн салбарын хүрээлэн авах асуудлыг энэ Мал, амьтны эрүүл мэндийн тухай хууль батлагдсанаас хойш 3 удаа Засгийн газрынх уралдаанаар оруулсан. Энэ дээр бол Боловсрол, соёл, шинжлэх ухааны сайд татгалзсан. Эхний удаа оруулахдаа бол мал аж ахуй, Мал эмнэлгийн хүрээлэнг яамныхаа харьяанд авъя гэдгээр, дараагийн асуудал нь болохоор бол саяын хоёр хүрээлэн дээрээ газар тариалан, Дарханы Ургамал хамгааллын хүрээлэнгээ аваад ингээд 4 хүрээлэнгээ. Ерөөсөө эхний ээлжид сургуулиа больё, эхний ээлжид эрдэм шинжилгээний байгууллагаа яамныхаа харьяанд авъя гэж үзээд энэ дээр бол Боловсрол, соёл, шинжлэх ухааны сайд татгалзсан. Мөн тухайн эрдэм шинжилгээний байгууллагын захирлууд нь татгалзсан байгаа юм.

Ерөнхийдөө нийт Биокомбинат бол 25 нэрийн вакциныг яг дотооддоо гарч байгаа энэ өвчний эсрэг урьдчилан сэргийлэх арга хэмжээний вакцинжуулалтыг бол үйлдвэрлэж байгаа. Энэ хүрээнд нийтдээ 6 тэрбум орчим улсын төсвөөс энэ вакцины үйлдвэрлэлтэд бол зарцуулж байгаа. 3 вакцины хувьд бол шүлхий, үхрийн арьс товруутах, бог малын мялзан өвчний вакциныг бол бид импортоор худалдаж авч байгаа юм.

**Х.Болорчулуун:** Тэр татгалзах үндэслэл бол юу юм билээ л дээ. Шинжлэх ухаан технологийн сан гэж байгаа. Тэндээс чинь тэр эрдэмтэд, салбар бүрийн эрдэмтэд, тэр захирлууд нь санхүүждэг, урамшуулал авдаг. Бичсэн хийсэн ажлынхаа тэр нь тасарчихна, байхгүй болчихно гэсэн айдастай байдаг юм байна лээ. Тэрийг бол салбар, салбарынхаа яамнаас хэлсэн ч гэсэн Эрүүл мэндийн яам ч гэсэн Хөдөө аж ахуйн яамандаа харьяа байгууллагууд нь шилжсэн ч гэсэн тэр өгөөд байх цаашаа бас боломжтой шүү дээ, тийм ээ. Тэгэхээр энийг бол бид нар дээр дооргүй бас засаг дээр ярьж бас нэг голдиролд нь оруулах хэрэгтэй. Тэгж байж бас энэ өвчинтэй тэмцэх энэ мал ахуйгаа эрүүлжүүлэх асуудал чинь цэгцэрнэ шүү дээ гэж бодож байна. Баярлалаа.

Гишүүд асуулт асууж, хариулт авлаа. Одоо тогтоолын төслийг тараасан байгаа. Мал, амьтны эрүүл мэндийн тухай хуулийн хэрэгжилтийг хангах зарим арга хэмжээний тухай гээд энэ тогтоолын төсөлтэй холбогдуулан санал хэлэх гишүүд байна уу? Нэмж, хасах найруулгын чанартай янз бүрийн санал хэлэх гишүүд нэрсээ өгье. Мөнхцэцэг гишүүнээр тасаллаа. Наранбаатар гишүүн саналаа хэлье.

**Н.Наранбаатар:** Яах вэ тогтоолын төсөл дээр зүгээр. Би түрүүний ярьж байсан. Малын халдварт өвчин тарахад нөлөөлдөг. Тэр малын худалдаа, арилжаа наймаа, өвсний замбараагүй шилжилт хөдөлгөөн, худалдаа, цагаан зээрийн нүүдэл энэ тэр дээр бас хяналт тавих тийм чиг үүрэг нэмчихвэл яасан юм бэ гэсэн санал байна. Өөр санал алга.

**Х.Болорчулуун:** Батжаргал гишүүн саналаа хэлье. Баярлалаа.

**Ж.Батжаргал:** Тогтоолын төслийг дэмжиж байгаа. Ерөнхийдөө сая яригдсан зүйлүүдийг холбогдох заалтууд дээр нь жоохон тодотголоор авчих ёстой юм байна гэж ингэж ойлгож байна. Тэр дөрөвдүгээр заалт дээр бол тэр малын худалдаа гэдэг юм уу, тэр өвс тэжээлийн асуудал энэ тэрийг багтаагаад оруулчхаж болох юм шиг байна лээ. Тэр тав дахь заалт дээр Засаг дарга нараас гадна энэ мэргэжлийн байгууллагууд, мэргэжилтнүүдийн үүрэг хариуцлагын буюу асуудлыг заавал авах ёстой юм байна лээ. Дан ганц Засаг дарга нарт биш 7 чинь бол яг нарийндаа гоц халдварт өвчинтэйгөө тэмцэх чиглэлийн асуудал 1, 2, 3-р заалтаараа хангагдчихаж байгаа учраас 7 чинь бол ерөөсөө халдварт, өвчин паразит, өвчнөөс урьдчилан сэргийлэх иж бүрэн асуудал байх юм байна л гэж би бодоод байна.

Тэгээд энэ талынхаа юмыг найруулгынх нь хувьд, хуулийнхаа хэллэгд оруулахаар яаж харагдах нь вэ гэдэг асуудал байна. Энэ вакцин, био бэлдмэлүүд тэр халдвар хамгааллын чинь бодисуудын чанар, баталгааны асуудал гэдэг юмыг бид онцгой анхаарахгүй бол энэ чинь сонин сонин юм яригдаж байгаа шүү дээ. Ний нуугүй үнэнийг хэлэхэд. Ерөөсөө тариад байгаа вакцин нь өөрөө чанаргүй байгаа учраас энэ өвчин юмнууд дарагдаж өгөхгүй байгаад байгаа гэдэг юм яриад байгаа хүртэл. Ийм байгаад байгаа байхгүй юу. Тэгэхээр энийг баталгаажуулдаг тухай асуудал бидэнд нэн чухал байна гэдэг юмыг нэг анхаарах ёстой болов уу гэж.

Төгсгөлд нь нэг ганцхан зүйл байгаа. Надад ерөөсөө энэ малчид, иргэддээ энэ мал эрүүлжүүлэх, малын үйлдвэр угсаа сайжруулах, энэ мал аж ахуйн салбарыг зах зээлийн нөхцөлд зөв эрхлэн хөтлөх мэдээлэл, сургалт, соён гэгээрүүлэлтийн ажлыг өргөн хүрээтэй хийж энэ олон телевиз, мэдээллийн хэрэгслүүдээр энэ рүү чиглэсэн контентууд их явуулах шаардлагатай байна. Тэгж байж энэ бас энэ мал эрүүлжүүлэлт, эрүүл малаас өндөр ашиг шим авдаг юм. Зах зээлд бүтээгдэхүүн юм нь бас хурдан борлодог юм, нөгөө мөшгөлтийн системээ хангадаг юм энэ тэр гэдэг ойлголт нь байнгын суугаад л яваад баймаар байна л даа. Телевизээр баахан Солонгос кино гаргаж байхаар уул нь энэ мал аж ахуй, газар тариалангийн үйлдвэрлэлийг зөв эрхлэх, энэ дэвшилтэт технологи юмнуудыг нэвтрүүлэх, барих, юмнуудыг илүү өргөн хүрээтэй явуулаад сайн туршлага юмнуудыг бусдын хүртээл болгох чиглэлээр нэлээн явуулаад тэгээд тэр малаа эрүүлжүүлсэн малчин яаж зах зээлтэйгээ зөв холбогдож чадаж байна энэ тэр гэдгийг харуулж чадсан тийм контентууд их явах юм бол бас л арай л өөр л болно доо. Соён гэгээрлийн ажил нь орхигдчихоод байгаа юм билээ. Энэ үүнийг хийсэн нь дээр болов уу гэж бодож байна.

**Х.Болорчулуун:** Мөнхцэцэг гишүүн саналаа хэлье.

**Г.Мөнхцэцэг:** Тогтоолын төсөл дээр энэ хяналт шалгалттай холбоотойгоор бас нэг ганц нэг заалт нэмбэл зүгээр юм болов уу гэж бодож байна. Ер нь говийн бидний хувьд бол дандаа л энэ өвс тэжээлийг бол байнга л хаврын хаварт, ер нь бол худалдаж авах л ийм л хүндрэлүүд үүсдэг л дээ. Тэгээд тийм учраас бол энэ малын гэдэг юм уу өвс тэжээлийн энэ гарал үүслийн чиглэлд нэлээн анхаарч тийм худалдаалах, оруулж ирэх тал дээр нь бол бас энэ тийм хяналтын чиглэлийн үйл ажиллагааг явуулахыг бас тогтоолын төсөлд тусгавал ямар вэ гэсэн ийм нэг санал байна.

Хоёрдугаарт бид нар яах вэ энэ мал эмнэлгийн салбарын хүний нөөцийг бүрдүүлэх, чадавхжуулах цогц арга хэмжээ авна гээд 8-р зүйл дээр нэг ийм заалт бүрхэгдүүхэн заалт оруулаад өгчихсөн. Энийг бас жоохон тодруулах тал дээр нь бас нэмэгдүүлэх тал дээр нь бас тодорхой хэмжээний заалтуудыг нэмбэл яасан юм бэ гэсэн санал байна л даа. Тэгээд манай жишээлбэл болон Өмнөговь аймагт жишээ байна л даа. Яадаг вэ гэхээр малчны тэр тусмаа яг малчин өрхийн нэг хүүхэд ямар нэгэн байдлаар энэ малын эмчийн чиглэлээр мал Хөдөө аж ахуйн сургуульд суралцах юм бол Засаг дарга нь өөрөө бас шийдвэр гаргаад төлбөрийг нь чөлөөлдөг ийм бас нарийн бас ийм сайн жишээ байгаа учраас энэ мэтчилэнгийн жишээг тусгасан байдлаар мэргэжилтэн бэлтгэх, хөдөө аж ахуйн чиглэлээр ялангуяа энэ малын эмч бэлтгэх чиглэлээр энэ салбарын хүний нөөцийг бүрдүүлэх тал дээр ийм тодорхой заалтуудыг нэмж тусгавал ямар вэ гэсэн ийм санал байгаа юм. Тогтоолын төсөлд тийм хоёр санал оруулж байна.

**Х.Болорчулуун:** Би санал авах, асуулт бас болох гэж байна л даа. Энэ Био комбинат маань улсын үйлдвэрийн газар аж ахуйн тооцоон дээр ажиллаад өөрийгөө бүрэн санхүүжүүлэлт явах боломж ер нь хэр байдаг юм бол? Энэ гаднаас валют зараад энэ вакцинууд авснаас яг дотооддоо үйлдвэрлээд явахад өөрийгөө хангаад явах нь аж ахуй баазаар хангах энэ боломж нь хэр байдаг юм? Өөрөө өөрийгөө санхүүжүүлээд.

Тэгээд энэ тогтоолын төслийн 3-т нь мал, амьтны халдварт, гоц халдварт өвчнөөс урьдчилан сэргийлэх био бэлдмэлээр дотоодын хэрэгцээг бүрэн хангах зорилгоор Биокомбинат төрийн өмч хязгаарлагдмал хариуцлагатай компанийн үйл ажиллагааг өргөтгөн шинэчлэх гэж оролдож байна л даа. Бид нарт тэр Уругвайд явж байхад Уругвай чинь манайхтай ойролцоо хүн амтай, бас малын тоо ч бас ойролцоо улс л даа. Тэгээд жижиг улсууд, улс орон, ялангуяа вакцин хийнэ гэдэг бас бараг гаднаас авснаасаа асуудалтай байдаг юм. Ер нь вакцины үйлдвэрлэл маш чанд хагас цэргийн зохион байгуулалт дээр хатуу чанд байхгүй бол тэр байтугай өвчин тараачих гээд, мутацид орсон янз бүрийн өвчин тархах гээд байдаг юм. Бид бол вакцины үйлдвэрээ больж байгаа, больсон. Аргентинаас вакцинаа авдаг, манай вакцины үйлдвэрийг танайх тээврийн зардлаа өөрсдөө хариуцаад авч болно шүү гэсэн асуудлыг бол тавьж, хөндөж байсан.

Энэ Ганибал гишүүн Бат-Эрдэнэ, Б.Бат-Эрдэнэ гишүүн цуг явсан тийм ээ? Тэгээд энэ тогтоолын хэсэг дээр бол бүх л юмыг дотооддоо хийхээр л ингэж орууллаа л даа. Би бас бараг санал гэхээс асуулт болчхоод би зүгээр анхааруулж хэлж байна.

Байгаль орчин, хүнс, хөдөө аж ахуйн байнгын хорооны тогтоол, Мал, амьтны эрүүл мэндийн тухай хуулийн хэрэгжилтийг хангах зарим арга хэмжээний тухай, Монгол Улсын Их Хурлын тухай хуулийн 25-р зүйлийн 25.6 дахь хэсэг, Монгол Улсын Их Хурлын Хяналт шалгалтын тухай хуулийн 8 дугаар зүйлийн 8.6 хэсэг, Мал, амьтны эрүүл мэндийн тухай хуулийн хэрэгжилтийн талаар хяналт, шалгалт хийж санал, дүгнэлт гаргах ажлын хэсгийн санал дүгнэлтийг үндэслэн тогтоох нь:

1. Мал, амьтны эрүүл мэндийн тухай хуулийн хэрэгжилтийг хангах ажлын хүрээнд дараах арга хэмжээг авч хэрэгжүүлэхийг Монгол улсын Засгийн газарт Оюун-Эрдэнэ-д чиглэл болгосугай.

1. 2020 онд шүлхий өвчинтэй тэмцэх, урьдчилан сэргийлэх, 22 онд урьдчилан сэргийлэх чиглэлээр хийх дархлаажуулалтын ажилд шаардлагатай 25 сая тун вакцины үнэ 21 тэрбум, үйлчилгээний хөлс 17.8 тэрбум, гааль, нэмэгдсэн өртгийн татвар гурав аравны тэрбум, нийт 41.7 тэрбум төгрөгийн нэмэлт санхүүжилтийг 22 оны төсвийн тодотголын хүрээнд шийдвэрлэх.

2.Мал, амьтны гоц халдварт өвчнийг бүрэн хяналтад авахын тулд 2024 он хүртэлх хугацаанд дархлаажуулалтад нийт мэдрэмтгий мал, амьтныг жилд 2 удаа хамруулах, арга хэмжээ авах шаардлагатай 145.2 тэрбум төгрөгийн санхүүжилтийг улсын төсөвт тусгаж хэрэгжүүлэх.

Мал амьтны халдварт, гоц халдварт өвчнөөс урьдчилан сэргийлэх, био бэлдмэлээр дотоодын хэрэгцээг бүрэн хангах зорилгоор Биокомбинат төрийн өмчит хязгаарлагдмал хариуцлагатай компанийн үйл ажиллагааг өргөтгөн шийдэхийг нэн даруй шийдвэрлэх.

4.Мал, амьтны гоц халдварт өвчний гаралт, тархалтыг таслан зогсоох зорилгоор отор, нүүдэл, шилжилт хөдөлгөөнд тавигдах мал эмнэлгийн болон бусад мэргэжлийн байгууллагуудын хяналт, сайжруулах талаар онцгой арга хэмжээ авах, зарим эрсдэлтэй бүс нутгийн мал, амьтны шилжилт хөдөлгөөнийг хязгаарлах, мал эмнэлгийн хорио цээрийн байнгын болон түр хяналтын цэгийг нэмэгдүүлж, мал эмнэлгийн нэгдсэн бүртгэлийг сайжруулах.

5.Мал, амьтны гоц халдварт өвчинтэй тэмцэх арга хэмжээний хүрээнд Мал, амьтны эрүүл мэндийн тухай хууль болон Гамшгаас хамгаалах тухай хуульд заасан чиг үүргийг хэрэгжүүлж ажиллахыг бүх шатны Засаг даргад үүрэгжүүлж, хуульд заасан үүргээ биелүүлээгүй тохиолдолд огцруулах хүртэл арга хариуцлага тооцох тийм.

6.Мал, малын тоо толгойн албан татварын 50-аас доошгүй хувийг малын эрүүл мэндийг хамгаалах, халдварт өвчнөөс урьдчилан сэргийлэх, зарцуулах арга хэмжээг авч хэрэгжүүлэх.

7.Мал, амьтны гоц халдварт өвчнөөс урьдчилан сэргийлэх, мал эмнэлгийн байгууллагын чадавхыг бэхжүүлэх ажлын хүрээнд вакцин болон халдваргүйдэлийн бодис, техник, тоног төхөөрөмжийн нөөцийг бүрэн бүрдүүлэх шаардлагатай хөрөнгийг улсын төсөвт тусгах.

8.Мал эмнэлгийн салбарын хүний нөөцийг бэлтгэх, давтан сургах, чадавхжуулах, нийгмийн асуудлыг шийдвэрлэх, цогц арга хэмжээг авах.

9.Үндэсний аюулгүй байдлын зөвлөлийн 2018 оны арван хоёрын дроб 9-р зөвлөмж заасны дагуу Үндэсний аюулгүй байдлын тухай хуульд нэмэлт, өөрчлөлт оруулж, мал эмнэлгийн албыг тусгай чиг үүргийн байгууллагын жагсаалтад оруулах хуулийн төслийг боловсруулж Улсын Их Хуралд өргөн мэдүүлэх.

10.Мал, амьтны эрүүл мэндийн тухай хуульд заасан мал эмнэлгийн байгууллагын болон мэргэжлийн хяналтын байгууллагын чиг үүргийн давхцалыг арилгах, Зөрчлийн тухай хууль болон зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийг боловсруулж Улсын Их Хуралд өргөн мэдүүлэх.

2. Энэ тогтоолын биелэлтийг Монгол Улсын Их Хурлын Байгаль орчин, хүнс, хөдөө аж ахуйн байнгын хороонд 2022 зургаадугаар сарын 15-ны дотор танилцуулахыг Монгол Улсын Засгийн газар Л.Оюун-Эрдэнэ-д үүрэг болгосугай.

Энэ тогтоолын хэрэгжилтэд хяналт тавьж ажиллах Байгаль орчин, хүнс, хөдөө аж ахуйн байнгын хороо Х.Болорчулуунд даалгасугай.

Ийм тогтоол төлөвлөөд байна. Ерөнхий бас зарчмын саналыг авсан. Бас найруулгын асуудлыг бол тогтоолоо баталчхаад шийдье гэж бодож байна. Мал, амьтны эрүүл мэндийн тухай хуулийн хэрэгжилтийг хангах зарим арга хэмжээний тухай байнгын хорооны тогтоолыг баталъя гэсэн санал хураалт явуулъя, дэмжье гэсэн.

Тогтоолын төсөл 69.2 хувиар дэмжигдлээ.

Өнөөдрийн хурал үүгээр өндөрлөж байна. Гишүүд болон ажлын хэсэгт баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР